การประกอบธุรกิจของแต่ละกลุ่มธุรกิจ

4.1 กลุ่มผลิตภัณฑ์ปิโตรเลียมและสาธารณูปการ (Group Performance Center – Refinery
and Share Facilities)

  4.1.1 ลักษณะผลิตภัณฑ์

บริษัทฯ สามารถผลิตผลิตภัณฑ์ปิโตรเลียมคุณภาพสูงต่าง ๆ ได้จากโรงกลั่นน้ำมันของบริษัทฯ
โดยสามารถสรุปผลิตภัณฑ์ปิโตรเลียมที่ผลิตได้ และการนำไปใช้ประโยชน์ได้ดังนี้

+----------------------+-----------------------------------------------+
| ผลิตภัณฑ์ปิโตรเลียม       | การนำไปใช้ประโยชน์                              |
+----------------------+-----------------------------------------------+
| ก๊าซปิโตรเลียมเหลว หรือ  | -   ใช้เป็นเชื้อเพลิง                              |
| แอลพีจี                |                                               |
|                      | -   ใช้เป็นวัตถุดิบในอุตสาหกรรมปิโตรเคมี              |
|                      |     (โรงงานโอเลฟินส์)                           |
+----------------------+-----------------------------------------------+
| แนฟทาชนิดเบา          | -   ใช้เป็นวัตถุดิบในอุตสาหกรรมปิโตรเคมี              |
|                      |     (โรงงานโอเลฟินส์)                           |
+----------------------+-----------------------------------------------+
| รีฟอร์เมท              | -   ใช้เป็นวัตถุดิบในอุตสาหกรรมปิโตรเคมี              |
|                      |     (โรงงานอะโรเมติกส์)                         |
+----------------------+-----------------------------------------------+
| น้ำมันอากาศยาน         | -   ใช้เป็นเชื้อเพลิงอากาศยาน                      |
+----------------------+-----------------------------------------------+
| น้ำมันดีเซล             | -   ใช้เป็นเชื้อเพลิงทั้งในภาคอุตสาหกรรม              |
|                      |     และภาคการขนส่ง                             |
+----------------------+-----------------------------------------------+
| น้ำมันเตา              | -   ใช้เป็นเชื้อเพลิงในภาคอุตสาหกรรม                |
|                      |     และการขนส่งทางทะเล เป็นต้น                   |
+----------------------+-----------------------------------------------+

  4.1.2 ตลาดและภาวะการแข่งขัน

4.1.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

บริษัทฯ มีกลยุทธ์ที่จะมุ่งเน้นการเพิ่มศักยภาพในการกลั่น
โดยการควบคุมต้นทุนการผลิตให้อยู่ในระดับราคาที่สามารถแข่งขันได้ในตลาดโลก
ซึ่งมีปัจจัยที่สนับสนุนศักยภาพของบริษัทฯ ได้แก่

1. โรงกลั่นน้ำมันของบริษัทฯ เป็นโรงกลั่นน้ำมันแบบ Complex ที่ทันสมัย
และมีประสิทธิภาพในการใช้พลังงานสูงที่สุดแห่งหนึ่งในภูมิภาคเอเชีย
โดยใช้เทคโนโลยีการผลิตที่ได้รับการพัฒนาจากผู้เชี่ยวชาญชั้นนำ
ทำให้สามารถเพิ่มความยืดหยุ่นของกระบวนการกลั่น

2. บริษัทฯ ขนส่งผลิตภัณฑ์ส่วนใหญ่โดยใช้ท่อ
จึงสะดวกรวดเร็วและประหยัดค่าใช้จ่ายกับลูกค้าผู้ซื้อผลิตภัณฑ์

(ข) ลักษณะลูกค้า

ลูกค้ารายใหญ่ของบริษัทฯ คือ บริษัท ปตท. จำกัด (มหาชน)
ซึ่งมีความสัมพันธ์เป็นผู้ถือหุ้นรายใหญ่ของบริษัทฯ โดยราคาซื้อขายเป็นไปตามราคาตลาด

(ค) การจำหน่ายและช่องทางการจัดจำหน่าย

ในปี 2554 บริษัทฯ สามารถจำหน่ายผลิตภัณฑ์ปิโตรเลียมจากธุรกิจโรงกลั่นน้ำมันได้ปริมาณรวม 55
ล้านบาร์เรล คิดเป็นมูลค่าประมาณ 6,450 ล้านเหรียญสหรัฐฯ
โดยเฉพาะผลิตภัณฑ์หลักคือน้ำมันดีเซลและน้ำมันอากาศยาน ซึ่งบริษัทฯ
มียอดจำหน่ายในประเทศคิดเป็นร้อยละ 72
ของปริมาณการผลิตน้ำมันดีเซลและน้ำมันอากาศยานของบริษัทฯ
คิดเป็นส่วนแบ่งการตลาดเท่ากับร้อยละ 19 ของยอดจำหน่ายในประเทศไทยทั้งหมด
ทั้งนี้ลูกค้าผลิตภัณฑ์ปิโตรเลียมหลักของบริษัทฯ ได้แก่ ปตท. ซึ่งมีสัญญาซื้อ-ขายผลิตภัณฑ์ที่สำคัญ
สรุปได้ ดังนี้

+-------+------------+-------------------------------------------------+
| คู่สัญญา | สัญญาสิ้นสุดปี  | สาระสำคัญ                                        |
|       | พ.ศ.       |                                                 |
+-------+------------+-------------------------------------------------+
| ปตท.  | 2567       | -   ปตท.ต                                       |
|       |            | ้องรับซื้อผลิตภัณฑ์น้ำมันสำเร็จรูปที่ได้จากโรงกลั่นน้ำมันของบริษัทฯ |
|       |            |     ในปริมาณขั้นต่ำไม่น้อยกว่าร้อยละ 70 ของผลิตภัณฑ์ที่ผลิตได้ |
+-------+------------+-------------------------------------------------+
| ปตท.  | 2567       | -   ปตท.จะรับซื้อผลิตภัณฑ์ปิโตรเลียมสำเร็จรูปของบริษัทฯ     |
|       |            |     ร้อยละ 100                                   |
|       |            |     ของปริมาณผลิตภัณฑ์ปิโตรเลียมสำเร็จรูปที่ผลิตได้จากหน่วย  |
|       |            |     Condensate Residue Splitter                 |
|       |            |                                                 |
|       |            | -   ปริมาณอย่างน้อยร้อยละ 50                        |
|       |            |     จะขายด้วยราคาตลาดในประเทศ                    |
|       |            |     และส่วนที่เหลือจะขายในราคาตลาดต่างประเทศ         |
|       |            |     หรือราคาอื่นที่ตกลงร่วมกัน                         |
+-------+------------+-------------------------------------------------+

นอกจากนี้ บริษัทฯ ยังได้หาลูกค้ารายใหม่ๆ เพิ่มเติมโดยเฉพาะผลิตภัณฑ์น้ำมันเตา ทำให้บริษัทฯ
มีความยืดหยุ่นในการผลิตและจำหน่ายมากขึ้น ทั้งนี้ผลิตภัณฑ์ปิโตรเลียมที่ บริษัทฯ
ส่งออกไปจำหน่ายในภูมิภาคเอเชีย ได้แก่ สิงคโปร์ และเวียดนาม มีจำนวนรวมกันประมาณร้อยละ
35 ของการจำหน่ายผลิตภัณฑ์ปิโตรเลียมทั้งหมด

4.1.2.2 ภาวะการแข่งขัน

(ก) สถานการณ์ตลาดปิโตรเลียม

  ราคาน้ำมันดิบ

ราคาน้ำมันดิบดูไบปรับตัวสูงขึ้นอย่างต่อเนื่องตลอดช่วง 2 ปีที่ผ่านมา แต่มีความผันผวนเป็นอย่างมาก
โดยในปี 2554 เคลื่อนไหวอยู่ในกรอบราคา 90 – 120 เหรียญสหรัฐฯ ต่อบาร์เรล
ปรับตัวสูงขึ้นจากปี 2553 มาอยู่ที่ 106 เหรียญสหรัฐฯ ต่อบาร์เรล หรือเพิ่มขึ้นร้อยละ 36
เนื่องจากความต้องการใช้น้ำมันสำเร็จรูปเพิ่มขึ้นต่อเนื่อง โดยสำนักงานพลังงานสากล
(International Energy Agency, IEA) ประมาณการความต้องการใช้น้ำมันของโลกในปี
2554 ปรับตัวเพิ่มขึ้น 0.7 ล้านบาร์เรลต่อวัน ส่วนใหญ่เพิ่มขึ้นจากกลุ่มประเทศกำลังพัฒนา อาทิ จีน
อินเดีย เกาหลีใต้ และประเทศในตะวันออกกลาง
ขณะที่อุปทานน้ำมันกลับลดลงอย่างมีนัยสำคัญจากเหตุการณ์ความไม่สงบในประเทศผู้ผลิตน้ำมันดิบในภูมิภาคตะวันออกกลางและแอฟริกาเหนือ
โดยเฉพาะอย่างยิ่งในประเทศลิเบีย กดดันให้ราคาน้ำมันปรับตัวสูงขึ้นมากกว่า 100 เหรียญสหรัฐฯ
ต่อบาร์เรล และสามารถทรงตัวอยู่ในระดับดังกล่าวได้ตลอดปี

  ราคาน้ำมันสำเร็จรูป

ในปี 2554 ราคาและส่วนต่างราคาผลิตภัณฑ์ปิโตรเลียมปรับตัวสูงขึ้นต่อเนื่องจากปี 2553
เนื่องจากความต้องการใช้น้ำมันปิโตรเลียมสำเร็จรูปที่ยังคงขยายตัวเพิ่มขึ้นตามการเติบโตของเศรษฐกิจโลกโดยเฉพาะในภูมิภาคเอเชีย
ในขณะปริมาณการผลิตน้ำมันปิโตรเลียมสำเร็จรูปกลับลดลงอย่างมีนัยสำคัญ
จากเหตุการณ์แผ่นดินไหวและคลื่นสึนามิที่ญี่ปุ่น โดยมีรายละเอียดดังต่อไปนี้

-   ส่วนต่างราคาน้ำมันเบนซิน (Gasoline : ULG 95) กับน้ำมันดิบดูไบ
    ปรับอยู่ในระดับสูงตลอดทั้งปี และปรับตัวสูงสุดในเดือนกันยายนที่ 18.1 เหรียญสหรัฐฯ
    ต่อบาร์เรล เนื่องจากการหยุดเดินเครื่องแบบฉุกเฉิน ของโรงกลั่นน้ำมัน Formosa
    Petrochemical Corp. ที่ Mailiao ในไต้หวัน และโรงกลั่น Dung Quat ในเวียดนาม
    แต่เมื่อเข้าสู่ไตรมาสสุดท้ายของปี
    ส่วนต่างราคาน้ำมันเบนซินกับน้ำมันดิบดูไบปรับตัวลดลงโดยเฉพาะในเดือนพฤศจิกายน
    ส่วนต่างราคาน้ำมันเบนซินเฉลี่ยลดลงอยู่ที่ 3.9 เหรียญสหรัฐฯ ต่อบาร์เรล
    เนื่องจากโรงกลั่นต่าง ๆ ที่หยุดซ่อมบำรุงกลับมาดำเนินการตามปกติ
    และความต้องการใช้ลดลงจากปัญหาอุทกภัยหลายประเทศในเอเชีย
    โดยเฉลี่ยทั้งปีส่วนต่างราคาน้ำมันเบนซินปรับตัวสูงขึ้นมาอยู่ที่ 13.5 เหรียญสหรัฐฯ
    ต่อบาร์เรลหรือเพิ่มขึ้นร้อยละ 31 จาก 10.3 เหรียญสหรัฐฯ ต่อบาร์เรล ในปี 2553

-   ส่วนต่างราคาน้ำมันอากาศยาน (Jet/Kerosene) กับน้ำมันดิบดูไบ
    เพิ่มขึ้นอย่างมากเมื่อเทียบกับปี 2553
    เป็นผลมาจากความต้องการที่สูงขึ้นจากอากาศหนาวเย็นที่ยาวนานกว่าปกติในภูมิภาคต่าง ๆ
    เช่น สหรัฐอเมริกา ยุโรป และเอเชีย
    ประกอบกับการฟื้นตัวของภาคการผลิตและธุรกิจการบินทั้งด้านขนส่งสินค้า
    และการเดินทางระหว่างประเทศ
    รวมถึงผลกระทบจากเหตุการณ์แผ่นดินไหวและสึนามิที่ญี่ปุ่นในช่วงไตรมาสที่ 1
    ที่ทำให้โรงกลั่นต้องหยุดการผลิตฉุกเฉินมากกว่า 1 ล้านบาร์เรล
    นอกจากนั้นการสำรองน้ำมันอากาศยานไว้ใช้ในช่วงฤดูหนาวของญี่ปุ่นและการปิดซ่อมบำรุงฉุกเฉินของโรงกลั่นที่ไต้หวันและโรงกลั่นของShell
    ที่สิงคโปร์ซึ่งในช่วงไตรมาส 3
    ทำให้ส่วนต่างราคาน้ำมันอากาศยานปรับตัวสูงขึ้นอย่างมากจากที่ระดับ 12.1 เหรียญสหรัฐฯ
    ต่อบาร์เรลในปี 2553 มาอยู่ที่ระดับ 19.4 เหรียญสหรัฐฯ ต่อบาร์เรล ในปี 2554
    หรือเพิ่มขึ้น ร้อยละ 60

-   ส่วนต่างราคาน้ำมันดีเซล (Diesel) กับน้ำมันดิบดูไบ ปรับตัวสูงขึ้นอย่างมากเช่นกัน
    จากเหตุการณ์แผ่นดินไหวและสึนามิที่ญี่ปุ่นในช่วงไตรมาส 1
    และการที่จีนประกาศห้ามส่งออกน้ำมันดีเซลในไตรมาส 2 และ 3
    เพื่อสำรองไว้ใช้ในประเทศสำหรับผลิตไฟฟ้าในช่วงฤดูร้อน
    เนื่องจากทางตอนเหนือของประเทศประสบภาวะแห้งแล้งและส่งผลให้การผลิตไฟฟ้าจากพลังน้ำลดลง
    ส่งผลให้ส่วนต่างราคาน้ำมันดีเซลในปี 2554 ปรับตัวสูงขึ้นอยู่ที่ 18.3 เหรียญสหรัฐฯ
    ต่อบาร์เรล หรือเพิ่มขึ้นร้อยละ 61 จาก 11.4 เหรียญสหรัฐฯ ต่อบาร์เรล ในปี 2553

-   ส่วนต่างราคาน้ำมันเตา (Fuel Oil) กับน้ำมันดิบดูไบ ปรับตัวลดลงจากปี 2553
    จากราคาน้ำมันดิบที่ปรับตัวสูงขึ้นอย่างมาก แต่ความต้องการใช้ในอุตสาหกรรมการเดินเรือ
    (Bunker) ที่ยังคงมีอยู่อย่างต่อเนื่อง
    ขณะที่มีความต้องการเพิ่มขึ้นจากโรงงานผลิตไฟฟ้าในญี่ปุ่น
    เพื่อทดแทนโรงไฟฟ้านิวเคลียร์ที่ประสบปัญหาจากแผ่นดินไหวและคลื่นสึนามิ
    ส่งผลให้ส่วนต่างราคาน้ำมันเตาในปี 2554 ปรับลดลงเล็กน้อยมาอยู่ที่ -5.2 เหรียญสหรัฐฯ
    ต่อบาร์เรล หรือลดลงร้อยละ 30 จาก -3.9 เหรียญสหรัฐฯ ต่อบาร์เรลในปี 2553

สำหรับแนวโน้มสถานการณ์ธุรกิจปิโตรเลียมในปี 2555 IEA ประเทศสหรัฐอเมริกา
คาดว่าทั่วโลกจะมีความต้องการใช้น้ำมันสำเร็จรูปประมาณ 89.9 ล้านบาร์เรลต่อวัน เพิ่มขึ้นจากปี
2554 ประมาณ 0.8 ล้านบาร์เรลต่อวัน
โดยความต้องการที่เพิ่มขึ้นส่วนใหญ่มาจากความต้องการใช้น้ำมันดีเซลเพื่อใช้ในอุตสาหกรรมจากประเทศกำลังพัฒนาเป็นหลัก
ด้วยอัตราการใช้เพิ่มขึ้นร้อยละ 1.6 ในขณะที่ความต้องการของน้ำมันเตาและน้ำมันเบนซิน
มีอัตราการใช้เพิ่มขึ้นเพียงร้อยละ 0.4
เนื่องจากความต้องการที่ลดลงในภาคขนส่งของประเทศในกลุ่ม OECD

ด้านอุปทานน้ำมันดิบ IEA คาดว่าในปี 2555 อุปทานน้ำมันดิบของโลกจะอยู่ที่ประมาณ 90.2
ล้านบาร์เรลต่อวัน เพิ่มขึ้นจากปีที่ผ่านมา 0.1 ล้านบาร์เรลต่อวัน
โดยอุปทานน้ำมันดิบที่เพิ่มขึ้นมาจากกลุ่มโอเปกที่เพิ่มปริมาณการผลิตในปี 2555 อยู่ที่ระดับ 30
ล้านบาร์เรลต่อวัน ซึ่งใกล้เคียงกับที่ผลิตจริงในช่วงปลายปี 2554

Global Oil Demand Growth 2010/2011/2012 (Thousand barrels per day)

[]

ที่มา: IEA ประจำเดือน กุมภาพันธ์ 2555

(ข) คู่แข่งขัน

ภาวะการแข่งขันของอุตสาหกรรมโรงกลั่นน้ำมันในปี 2554 ที่ผ่านมา สถานการณ์ไม่รุนแรงมากนัก
เนื่องจากภาวะตลาดค่อนข้างตึงตัว โดยเฉพาะในช่วงครึ่งปีแรก
เนื่องจากเหตุการณ์แผ่นดินไหวและคลื่นสึนามิที่ญี่ปุ่น ส่งผลให้โรงกลั่นมากกว่า 1
ล้านบาร์เรลต้องหยุดดำเนินการผลิตฉุกเฉินในเดือนมีนาคม นอกจากนี้โรงกลั่นน้ำมัน Formosa
Petrochemical Corp. ที่ Mailiao ในไต้หวัน
ซึ่งเป็นผู้ส่งออกน้ำมันเบนซินและน้ำมันดีเซลรายใหญ่ เกิดปัญหาไฟไหม้ในช่วงปลายเดือนกรกฎาคม
ส่งผลให้ปริมาณการผลิตน้ำมันประมาณ 540,000
บาร์เรลต่อวันต้องหยุดดำเนินการฉุกเฉินในเดือนสิงหาคมต่อเนื่องจนถึงเดือนต้นเดือนกันยายน
ในขณะที่อุปสงค์การใช้น้ำมันยังคงขยายตัวต่อเนื่อง โดยเฉพาะในภูมิภาคเอเชีย

สำหรับประเทศไทย แม้ว่าอุตสาหกรรมโรงกลั่นจะได้รับผลกระทบจากปัญหาอุทกภัยในช่วงปลายปี
ส่งผลให้ความต้องการใช้น้ำมันสำเร็จรูปลดลง แต่ผลกระทบดังกล่าวไม่รุนแรงมากนัก
เนื่องจากในช่วงปลายปี โรงกลั่นน้ำมันของบริษัท IRPC ได้หยุดการผลิตตามแผนซ่อมบำรุงประจำปี
ส่งผลให้อุปทานในประเทศลดลงในช่วงดังกล่าว

  4.1.3 การจัดหาผลิตภัณฑ์หรือบริการ

4.1.3.1 กำลังการผลิต

ในปี 2554 บริษัทฯ สามารถผลิตผลิตภัณฑ์ปิโตรเลียมได้รวมทั้งสิ้นประมาณ 57.6 ล้านบาร์เรล
โดยใช้วัตถุดิบเข้ากลั่นประมาณ 58.8 ล้านบาร์เรล โดยบริษัทฯ
ได้ดำเนินการปรับปรุงประสิทธิภาพการผลิตของโรงกลั่นน้ำมันอย่างต่อเนื่องตามกลยุทธ์ทางธุรกิจที่ตั้งไว้
ดังนี้

-   เปลี่ยนชนิดตัวเร่งปฏิกิริยาในหน่วยผลิตรีฟอร์เมท
    ทำให้รีฟอร์เมทที่ผลิตได้มีสัดส่วนสารอะโรเมติกส์สูงขึ้น

-   เปลี่ยนชนิดตัวเร่งปฏิกิริยาในหน่วย Hydrocracker
    ทำให้ได้ปริมาณผลิตภัณฑ์น้ำมันดีเซลและน้ำมันอากาศยาน

เพิ่มขึ้น

  โดยมีปริมาณน้ำมันดิบนำเข้ากลั่น และอัตราการใช้กำลังการกลั่น สรุปได้ดังนี้

  ------------------------------------------ --------------- -------------
                                             2553            2554

  กำลังการกลั่นน้ำมันดิบ (บาร์เรลต่อวัน)              145,000         145,000

  ปริมาณน้ำมันดิบนำเข้ากลั่น (บาร์เรลต่อวัน)           145,363 ¹⁾      130,754 ²⁾

  อัตราการใช้กำลังการกลั่น (% CDU Utilization)    100%            90%
  ------------------------------------------ --------------- -------------

หมายเหตุ 1) ไตรมาส 1 ปี 2553
โรงกลั่นน้ำมันมีการหยุดการผลิตบางส่วนเพื่อทำความสะอาดเตาเผา (Decoking)
ของหน่วยแตกตัวน้ำมันหนักด้วยความร้อน (VBU) และหยุดผลิตทั้งหมด
เพื่อทำความสะอาดคอลัมน์ที่อุดตันของหน่วยสร้างเสถียรภาพของแนฟทา (NHT) เป็นเวลา 2.4 วัน

2) ไตรมาส 1 ปี 2554 โรงกลั่นน้ำมันมีการหยุดซ่อมบำรุงตามแผนเป็นเวลา 47 วัน

  4.1.3.2 การจัดหา สภาพปัญหาและผู้จำหน่ายวัตถุดิบ

บริษัทฯ ได้ทำสัญญาจัดหาน้ำมันดิบ (Feedstock Supply Agreement) กับ ปตท. ระยะเวลา
15 ปี (สิ้นสุด 9 กุมภาพันธ์ 2567 ทั้งนี้ สัญญาดังกล่าวเป็นสัญญาแบบ Evergreen Basis
ซึ่งสัญญาจะยังมีผลบังคับต่อเนื่องภายหลังสิ้นสุดกำหนดเวลาตามสัญญา
ยกเว้นจะมีการบอกเลิกล่วงหน้าเป็นลายลักษณ์อักษร โดยคู่สัญญาฝ่ายใดฝ่ายหนึ่ง) ซึ่ง ปตท.
ตกลงจัดหาน้ำมันดิบและวัตถุดิบอื่น เพื่อใช้ในการดำเนินการโรงกลั่นน้ำมันของบริษัทฯ
ตามชนิดและปริมาณที่บริษัทฯ กำหนด โดยในปี 2554 บริษัทฯ ได้จัดหาน้ำมันดิบผ่าน ปตท.
ในราคาตลาดเป็นปริมาณประมาณ 47.6 ล้านบาร์เรล

  4.1.4 การดำเนินงานเพื่อลดผลกระทบต่อสิ่งแวดล้อม

โรงกลั่นน้ำมันของบริษัทฯ ได้ดำเนินโครงการเพื่อลดผลกระทบต่อสิ่งแวดล้อมอย่างต่อเนื่อง
รวมถึงการพยายามปรับปรุงกระบวนการผลิตต่าง ๆ
เพื่อให้มั่นใจว่าจะสามารถใช้ทรัพยากรได้อย่างเต็มประสิทธิภาพ
ทั้งนี้สามารถสรุปการดำเนินงานเพื่อลดผลกระทบต่อสิ่งแวดล้อมได้ ดังนี้

-   บริษัทฯได้สื่อสารล่วงหน้ากับชุมชนโดยรอบอย่างสม่ำเสมอ
    มีการวางแผนการระบายสารไฮโดรคาร์บอนออกจากหน่วยกลั่นอย่างเป็นระบบ
    และมีการเฝ้าระวังด้านสิ่งแวดล้อมตลอด 24 ชั่วโมง ระหว่างการซ่อมบำรุงใหญ่ในช่วงต้นปี
    2554

-   บริษัทฯ ได้ติดตั้งระบบ Low NOx Emission ของเครื่องกำเนิดไฟฟ้ากังหันก๊าซไฟฟ้าหน่วยที่
    3 ซึ่งเป็นตัวสุดท้ายแล้วเสร็จ
    ทำให้ในภาพรวมลดการระบายออกไซด์ของไนโตรเจนไปได้ร้อยละ 20
    ของที่เคยระบายก่อนเริ่มดำเนินการโครงการ

-   บริษัทฯ ได้ดำเนินการปลูกแนวป้องกันมลพิษด้วยต้นไม้เพิ่ม
    ที่ริมรั้วด้านที่ติดกับชุมชนของคลังจ่ายผลิตภัณท์ทางรถ
    โดยได้ปลูกต้นไม้อย่างสมัครใจตามสัญญาที่ได้ให้ไว้กับกรมโรงงานอุตสาหกรรมแล้วเสร็จ
    ล่วงหน้าก่อนกำหนด 3 เดือน

-   บริษัทฯ ได้ก่อสร้างโครงการเชื้อเพลิงสะอาดและปรับปรุงคุณภาพผลิตภัณฑ์ ระยะที่ 2
    (Upgrading Complex Phase 2) หรือโครงการก่อสร้างหน่วย Deep
    Hydrodesulfurization (DHDS) เพื่อผลิตน้ำมันดีเซลกำมะถันต่ำตามมาตรฐานยูโร 4
    แล้วเสร็จ โดยได้ผ่านการตรวจสอบคุณภาพจากกรมธุรกิจพลังงานเมื่อวันที่ 7 พฤศจิกายน
    2554

4.2 กลุ่มผลิตภัณฑ์อะโรเมติกส์ (Group Performance Center – Aromatics)

  4.2.1 ลักษณะผลิตภัณฑ์

บริษัทฯ เป็นผู้ผลิตและจำหน่ายผลิตภัณฑ์อะโรเมติกส์ ได้แก่ พาราไซลีน เบนซีน ออร์โธไซลีน
มิกซ์ไซลีนส์ โทลูอีน และไซโคลเฮกเซน
โดยผลิตภัณฑ์เหล่านี้จะใช้เป็นวัตถุดิบในอุตสาหกรรมต่อเนื่องต่างๆ ดังแสดงในแผนภาพต่อไปนี้

+----------+-----------+---------+----------------+-------------------+
| ผลิตภัณฑ์   | ผลิตภัณฑ์    |         | ผลิตภัณฑ์         | การนำไปใช้งาน      |
|          |           |         |                |                   |
| ปิโต      | ปิโตร      |         | ปิโตรเคมีขั้นปลาย  |                   |
| รเคมีขั้นต้น | เคมีขั้นกลาง |         |                |                   |
+==========+===========+=========+================+===================+
| เบนซีน    | สไตร      |         | โพลีสไตรีน       | กล่องบรรจุผลิตภัณฑ์    |
| (        | ีนโมโนเมอร์ |         |                | อิเล็คทรอนิคส์ ของเล่น |
| Benzene) |           |         | (Polystyrene   | เฟอร์นิเจอร์ หมึก     |
|          | (Styrene  |         | -PS)           | และกาว            |
|          | Monomer - |         |                |                   |
|          | SM)       |         |                |                   |
+----------+-----------+---------+----------------+-------------------+
|          |           |         | อะคริโลไนทริล-   | ชิ้นส่วนรถยนต์ กระเป๋า |
|          |           |         |                | ท่อ และกล่องบรรจุ    |
|          |           |         | บิวทาไดอีน-สไตรีน | ชิ้นส่วนอุปกรณ์        |
|          |           |         | (Acrylonit     |                   |
|          |           |         | rile-Butadiene |                   |
|          |           |         | Styrene-ABS)   |                   |
+----------+-----------+---------+----------------+-------------------+
|          |           |         | สไตรีน บิวทาดีน   | ยางรถยนต์          |
|          |           |         | รับเบอร์         | และสายยาง         |
|          |           |         |                |                   |
|          |           |         | (Styrene -     |                   |
|          |           |         | Butadiene      |                   |
|          |           |         | Rubber)        |                   |
+----------+-----------+---------+----------------+-------------------+
|          | ไซ        | คาโ     | ไนล่อน 6 (Nylon | เครื่องนุ่งห่ม พรม     |
|          | โคลเฮกเซน | ปรแลคตัม | 6)             | ถุงน่อง แห อวน      |
|          |           |         |                |                   |
|          | (Cyc      | (Capro  |                |                   |
|          | lohexane) | lactum) |                |                   |
+----------+-----------+---------+----------------+-------------------+
|          |           | ก       | ไนล่อน 6,6      | ชื้นส่ว              |
|          |           | รดอะดิพิก | (Nylon 6,6)    | นอุปกรณ์เครื่องใช้ไฟฟ้า |
|          |           |         |                | ชิ้นส่วนประกอบรถยนต์  |
|          |           | (Adipic |                |                   |
|          |           | Acid)   |                |                   |
+----------+-----------+---------+----------------+-------------------+
|          | คิวมีน /    | บิสฟีนอล  | โพลิคาร์บอเนต    | CD DVD            |
|          | ฟีนอล      | เอ      |                | ชิ้นส่วนประกอบรถยนต์  |
|          |           |         | (P             | อุปกรณ์ก่อสร้าง เลนส์  |
|          | (Cumene / | (Bi     | olycarbonate - |                   |
|          | Phenol)   | sphenol | PC)            |                   |
|          |           | A)      |                |                   |
+----------+-----------+---------+----------------+-------------------+
| พาราไซลีน | กรดเทเรฟ  |         | โพลิเอสเตอร์     | เส้นใยสังเคราะห์     |
|          | ทาลิกบริสุทธิ์ |         | (Polyester)    | เส้นด้าย ขวด PET    |
| (Par     |           |         |                | และกล่องบรรจุอาหาร  |
| axylene) | (Purified |         |                |                   |
|          | Ter       |         |                |                   |
|          | ephthalic |         |                |                   |
|          | Acid -    |         |                |                   |
|          | PTA)      |         |                |                   |
+----------+-----------+---------+----------------+-------------------+
| อ        | กรดฟทาริก  |         | สารเคมีสำหรับ    | สารเคมีใช้เชื่อมท่อ    |
| อร์โธไซลีน |           |         | เสริมสภาพพลาสติก | PVC และยาฆ่าแมลง   |
| (Orth    | (Phthalic |         | (Plasticizers) |                   |
| oxylene) | Acid -    |         |                |                   |
|          | PA)       |         |                |                   |
+----------+-----------+---------+----------------+-------------------+
| มิกซ์ไซลีนส์ |           |         |                | ใช้ในอุตสาหกรรมสี    |
|          |           |         |                | ยาฆ่าแมลง และกาว   |
| (Mixed   |           |         |                |                   |
| Xylenes) |           |         |                |                   |
+----------+-----------+---------+----------------+-------------------+

นอกจากผลิตภัณฑ์อะโรเมติกส์ข้างต้นแล้ว โรงงานอะโรเมติกส์ของบริษัทฯ
ยังผลิตผลิตภัณฑ์พลอยได้ที่สำคัญ ได้แก่ ก๊าซปิโตรเลียมเหลว และแนฟทาชนิดเบา
ซึ่งสามารถใช้เป็นวัตถุดิบสำหรับโรงงานโอเลฟินส์ และ Condensate Residue
ซึ่งถูกส่งไปเป็นวัตถุดิบสำหรับกลั่นแยกเป็นน้ำมันอากาศยาน น้ำมันดีเซลและน้ำมันเตา

  ตลาดและภาวะการแข่งขัน

4.2.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

บริษัทฯ มีกลยุทธ์ที่จะมุ่งเน้นการเพิ่มศักยภาพในการผลิตภัณฑ์ปิโตรเคมีสายอะโรเมติกส์
โดยการปรับปรุงกระบวนการผลิตอย่างต่อเนื่อง
เพื่อให้สามารถใช้วัตถุดิบได้หลากหลายก่อให้เกิดความยืดหยุ่นในการผลิตตามสถานการณ์ตลาดที่ผันผวน
รวมทั้งการเพิ่มกำลังการผลิตของโรงงานอย่างต่อเนื่อง เพื่อให้มั่นใจว่าบริษัทฯ
จะสามารถใช้ทรัพย์สินที่มีอยู่ได้อย่างเต็มประสิทธิภาพ ส่งผลให้บริษัทฯ
มีต้นทุนการผลิตต่อหน่วยที่ต่ำลงและสามารถแข่งขันได้ในตลาดโลก
ซึ่งสามารถสรุปปัจจัยที่สนับสนุนศักยภาพของบริษัทฯ ได้แก่

1. บริษัทฯ เลือกใช้เทคโนโลยีการผลิตที่ได้รับการพัฒนาจากผู้เชี่ยวชาญชั้นนำ
และเป็นที่ยอมรับว่าเป็นเทคโนโลยีที่มีการพัฒนา
และสามารถเพิ่มประสิทธิภาพในการผลิตได้อย่างต่อเนื่อง

2. บริษัทฯ มีหน่วยรีฟอร์เมอร์ ซึ่งใช้ในการเตรียมวัตถุดิบป้อนเข้าหน่วยอะโรเมติกส์
โดยหน่วยรีฟอร์เมอร์ดังกล่าวมีความยืดหยุ่นในการใช้ส่วนผสมของวัตถุดิบในการผลิต
สามารถรองรับได้ทั้งคอนเดนเสทจากหลุมก๊าซธรรมชาติในประเทศซึ่งมีสารอะโรเมติกส์เป็นส่วนผสมในอัตราส่วนที่สูง
และคอนเดนเสทจากต่างประเทศที่มีปริมาณซัลเฟอร์สูงกว่าได้

3. บริษัทฯ ตั้งอยู่ในพื้นที่นิคมอุตสาหกรรมมาบตาพุด ซึ่งอยู่บริเวณเดียวกันกับลูกค้าสำคัญ
และมีระบบขนส่งผลิตภัณฑ์ส่วนใหญ่โดยใช้ท่อ จึงสะดวกรวดเร็วและประหยัดกับลูกค้าเป็นอย่างมาก

(ข) ลักษณะลูกค้า

ลูกค้ารายใหญ่ของบริษัทฯ คือ บริษัท ปตท. จำกัด (มหาชน)
ซึ่งมีความสัมพันธ์เป็นผู้ถือหุ้นรายใหญ่ของบริษัทฯ บริษัท อินโดรามา ปิโตรเคม จำกัด
ซึ่งเป็นลูกค้าที่ชื้อผลิตภัณฑ์พาราไซลีนจากบริษัทฯ และบริษัท พีทีที ฟีนอล จำกัด (PPCL)
ซึ่งเป็นบริษัทย่อยของบริษัทฯ และมี ปตท. เป็นผู้ถือหุ้นร่วม โดย PPCL
ซื้อผลิตภัณฑ์เบนซีนจากบริษัทฯ ทั้งนี้ราคาซื้อขายผลิตภัณฑ์เป็นไปตามราคาตลาด

(ค) การจำหน่ายและช่องทางการจัดจำหน่าย

บริษัทฯ ได้ทำสัญญาจำหน่ายผลิตภัณฑ์อะโรเมติกส์ที่ผลิตได้ส่วนใหญ่ประมาณร้อยละ 70
ของปริมาณการผลิตทั้งหมดให้กับลูกค้าในประเทศ
โดยผลิตภัณฑ์อะโรเมติกส์ที่ผลิตได้จากโรงงานอะโรเมติกส์หน่วยที่ 1
จะจำหน่ายให้ลูกค้าในประเทศผ่าน ปตท. ตามสัญญาระยะยาว
ส่วนผลิตภัณฑ์อะโรเมติกส์ที่ผลิตได้จากโรงงานอะโรเมติกส์หน่วยที่ 2 นั้น บริษัทฯ
ได้ทำสัญญาระยะยาวเพื่อจำหน่ายให้กับลูกค้าในประเทศโดยตรง เช่น บจ. อินโดรามา ปิโตรเคม
บจ. พีทีที ฟีนอล เป็นต้น

สำหรับผลิตภัณฑ์อะโรเมติกส์ที่ต้องส่งออกไปจำหน่ายยังต่างประเทศ ซึ่งมีปริมาณประมาณร้อยละ 30
ของปริมาณการผลิต บริษัทฯ จะจำหน่ายให้กับ ปตท. ทั้งหมดตามสัญญาระยะยาว โดย บริษัทฯ
จะเป็นผู้จัดส่งผลิตภัณฑ์โดยตรงให้กับลูกค้าของ ปตท.

สรุปสาระสำคัญของสัญญาจำหน่ายผลิตภัณฑ์อะโรเมติกส์ที่สำคัญ ได้ดังนี้

  -----------------------------------------------------------------------
  ผลิตภัณฑ์         คู่สัญญา                                   สัญญาสิ้นสุด ปี พ.ศ.
  -------------- --------------------------------------- ----------------
  เบนซีน          ปตท.                                    Evergreen **

                 บริษัท พีทีที ฟีนอล จำกัด                      2566 *

  พาราไซลีน       ปตท.                                    2555 *

                 บริษัท ทีพีที ปิโตรเคมิคอลส์ จำกัด (มหาชน)       2559 *

                 บริษัท สยามมิตซุยพีทีเอ จำกัด                  2555 *

                 บริษัท อินโดรามา ปิโตรเคม จำกัด              2556 *

  ออร์โธไซลีน      ปตท.                                    Evergreen **

  ไซโคลเฮกเซน    ปตท.                                    2555

                 บริษัท อูเบะ เคมิคอลส์ (เอเซีย) จำกัด (มหาชน)  Evergreen **
  -----------------------------------------------------------------------

หมายเหตุ * เป็นสัญญา Evergreen Basis
ซึ่งสัญญาจะยังมีผลบังคับต่อเนื่องภายหลังสิ้นสุดกำหนดเวลาตามสัญญา
ยกเว้นจะมีการบอกเลิกล่วงหน้าเป็นลายลักษณ์อักษร โดยคู่สัญญาฝ่ายใดฝ่ายหนึ่ง

** สัญญาอยู่ในช่วง Evergreen ซึ่งสัญญาจะมีผลสิ้นสุด
เมื่อคู่สัญญาฝ่ายใดฝ่ายหนึ่งบอกเลิกสัญญาล่วงหน้า เป็นลายลักษณ์อักษร

ในปี 2554 บริษัทฯ สามารถจำหน่ายผลิตภัณฑ์อะโรเมติกส์และผลิตภัณฑ์พลอยได้รวมทั้งสิ้น 4.3
ล้านตัน โดยส่วนใหญ่เป็นการจำหน่ายผ่าน ปตท. ร้อยละ 58 โดยบริษัทฯ
มีส่วนแบ่งการตลาดในประเทศสูงที่สุด คือ เบนซีนคิดเป็นร้อยละ 50 และพาราไซลีน คิดเป็นร้อยละ
55 สำหรับผลิตภัณฑ์อะโรเมติกส์ส่วนที่เหลือบริษัทฯ ส่งไปจำหน่ายยังภูมิภาคเอเชีย ได้แก่ สิงคโปร์
ไต้หวัน อินโดนีเซีย มาเลเซีย จีน อินเดีย และเกาหลี รวมทั้งภูมิภาคอื่นๆ เช่น ซาอุดิอาระเบีย
คูเวต และเนเธอร์แลนด์ เป็นต้น

4.2.2.2 ภาวะการแข่งขัน

(ก) สถานการณ์ตลาดอะโรเมติกส์

ปี 2554
สถานการณ์ตลาดปิโตรเคมีสายอะโรเมติกส์มีการปรับตัวดีขึ้นตามภาวะเศรษฐกิจโลกที่มีการขยายตัว
ส่งผลให้ความต้องการใช้ผลิตภัณฑ์ขั้นปลายของพาราไซลีนและเบนซีน ได้แก่ ผลิตภัณฑ์อิเล็กทรอนิกส์
ชิ้นส่วนคอมพิวเตอร์ ชิ้นส่วน รถยนต์ และผลิตภัณฑ์โพลีเอสเตอร์ ไฟเบอร์ และเรซิน
เพิ่มสูงขึ้นอย่างมาก ประกอบกับมีผู้ผลิตขั้นปลายรายใหม่เริ่มเข้าสู่ตลาดมากขึ้น โดยเฉพาะในจีน
ทำให้มีความต้องการพาราไซลีน และเบนซีนสูงขึ้น
อีกทั้งราคาวัตถุดิบได้แก่ราคาน้ำมันดิบและแนฟทาที่ปรับตัวสูงขึ้นอย่างมาก
จากปัจจัยดังกล่าวข้างต้นส่งผลให้ราคาพาราไซลีนเฉลี่ยทั้งปีปรับตัวสูงขึ้นมาอยู่ที่ 1,541
เหรียญสหรัฐฯ ต่อตัน หรือเพิ่มขึ้นร้อยละ 47 จากปี 2553 และราคาเบนซีนปรับตัวสูงขึ้น มาอยู่ที่
1,091 เหรียญสหรัฐฯ ต่อตัน หรือเพิ่มขึ้นร้อยละ 21 จากปี 2553
โดยที่ส่วนต่างราคาของพาราไซลีนและเบนซีนกับวัตถุดิบคอนเดนเสท มีการปรับตัวผันผวนขึ้นลงในปี
2554 ตามรายละเอียดดังนี้

-   ส่วนต่างราคาของพาราไซลีนและเบนซีนกับคอนเดนเสทในไตรมาส 1 ปรับตัวสูงสุดในรอบปี
    อยู่ที่ 672 และ 256 เหรียญสหรัฐฯต่อตัน ตามลำดับ
    ซึ่งเป็นผลจากความต้องการผลิตภัณฑ์ขั้นปลายและขั้นกลางของพาราไซลีนและเบนซีนในภูมิภาคเอเชีย
    ยุโรปและสหรัฐอเมริกาเพิ่มสูงขึ้น
    รวมถึงความต้องการที่เพิ่มขึ้นจากผู้ผลิตขั้นปลายรายใหม่ที่เริ่มดำเนินการผลิตในช่วงดังกล่าว
    โดยเฉพาะในสายของผลิตภัณฑ์พาราไซลีน
    ในขณะที่อุปทานตึงตัวอย่างมากจากโรงงานอะโรเมติกส์ในญี่ปุ่นที่ปิดฉุกเฉินจากเหตุการณ์แผ่นดินไหวและคลื่นสึนามิ

-   สำหรับในไตรมาสที่ 2 ความต้องการผลิตภัณฑ์ขั้นปลายและขั้นกลางเริ่มชะลอตัวลง
    เนื่องมาจากต้นทุนวัตถุดิบและแนฟทาที่เพิ่มสูงขึ้นอย่างมาก
    ส่งผลให้ส่วนต่างราคาของพาราไซลีนและเบนซีน กับคอนเดนเสทปรับตัวลดลงจากไตรมาสแรก
    มาอยู่ที่ 624 และ 173 เหรียญสหรัฐฯต่อตัน ตามลำดับ

-   ในไตรมาสที่ 3 ส่วนต่างราคาของพาราไซลีนและเบนซีน กับคอนเดนเสทยังคงทรงตัวอยู่ที่
    598 และ 192 เหรียญสหรัฐฯต่อตันตามลำดับ
    ซึ่งแม้ว่าปัญหาการขาดแคลนไฟฟ้าเนื่องจากประสบภาวะแห้งแล้งในประเทศจีนเริ่มคลี่คลายลง
    ส่งผลต่อการผลิตของผู้ผลิตขั้นกลางและขั้นปลาย (PTA และ Polyester)
    ในประเทศจีนปรับอัตรากำลังการผลิตสูงขึ้น และต้นทุนวัตถุดิบและแนฟทาที่ปรับตัวลดลง
    แต่อุปทานที่เพิ่มขั้นจากการที่โรงานอะโรเมติกส์แห่งใหม่ที่เกาหลีใต้เริ่มดำเนินการผลิต
    ทำให้ส่วนต่างราคาของพาราไซลีนและเบนซีนกับคอนเดนเสททรงตัวอยู่ในระดับเดียวกับไตรมาสที่
    2

-   สำหรับไตรมาสสุดท้ายของปี
    ราคาผลิตภัณฑ์อะโรเมติกส์ได้รับแรงกดดันจากปัญหาทางเศรษฐกิจของกลุ่มประเทศยุโรปส่งผลให้ความต้องการของผลิตภัณฑ์ขั้นปลายและขั้นกลางลดต่ำลง
    ประกอบกับมาตรการเข้มงวดทางเศรษฐกิจของจีน
    ส่งผลให้ผู้ผลิตขั้นปลายขาดสภาพคล่องและต้องลดกำลังการผลิต
    จึงทำให้ส่วนต่างราคาพาราไซลีน และเบนซีนกับคอนเดนเสทลดลงต่ำสุดในรอบปีมาอยู่ที่ 572
    และ 84 เหรียญสหรัฐฯ ต่อตัน ตามลำดับ

  *หมายเหตุ : ใช้ส่วนต่างของราคาพาราไซลีน Asian Contract Price กับ
  ราคาคอนเดนเสทถัวเฉลี่ยของ เอราวัณคอนเดนเสทและ Import คอนเดนเสท

สำหรับสถานการณ์ธุรกิจอะโรเมติกส์ในปี 2555 นั้น PCI Xylenes & Polyesters (PCI)
ซึ่งเป็นผู้เชี่ยวชาญด้านตลาดผลิตภัณฑ์พาราไซลีน
คาดว่าราคาพาราไซลีนและส่วนต่างราคาพาราไซลีนกับวัตถุดิบในปี 2555
ยังคงมีแนวโน้มปรับตัวสูงขึ้นจากปี 2554
เนื่องจากอุปทานที่ตึงตัวจากการหยุดซ่อมบำรุงตามแผนของโรงงานอะโรเมติกส์ในเอเชีย เช่น จีน
อินเดีย ไต้หวัน ญี่ปุ่น ตะวันออกกลาง ในช่วงไตรมาสที่ 1 นอกจากนี้ยังมีโรงงาน PTA
แห่งใหม่ของจีนที่มีแผนเริ่มทำการผลิตในปี 2555 เป็นจำนวนมาก
ซึ่งจะเป็นการเพิ่มปริมาณความต้องการพาราไซลีนเพื่อใช้ในการผลิต PTA
ในขณะที่ไม่มีกำลังผลิตเพิ่มเติมของโรงงานพาราไซลีน อย่างมีนัยสำคัญ

สำหรับสถานการณ์ตลาดของเบนซีน CMAI ซึ่งเป็นผู้เชี่ยวชาญทางด้านตลาดผลิตภัณฑ์ปิโตรเคมี
คาดว่า ราคาเบนซีนและส่วนต่างราคาเบนซีนกับวัตถุดิบยังคงมีแนวโน้มปรับตัวสูงขึ้นจากปลายปี
2554 จากการที่เศรษฐกิจโลกยังคงขยายตัว
ส่งผลให้ความต้องการของผลิตภัณฑ์ขั้นปลายของเบนซีนปรับตัวสูงขึ้น
ในขณะที่อุปทานของเบนซีนมีแนวโน้มลดลงจากแนวโน้มที่โรงกลั่นน้ำมันในสหรัฐฯ
ลดกำลังการกลั่นลงเนื่องจากความต้องการใช้น้ำมันของกลุ่มประเทศ OECD ชะลอตัวลง
ส่งผลให้รีฟอร์เมทที่นำมาใช้ผลิตเบนซีนลดลงเช่นกัน

(ข) คู่แข่งขัน

ภาวะการแข่งขันของตลาดผลิตภัณฑ์พาราไซลีนในปี 2554 อยู่ในสภาวะไม่รุนแรง
เนื่องจากภาวะตึงตัวของ พาราไซลีนในภูมิภาคเอเซีย สำหรับตลาดในประเทศในพบว่า บริษัทฯ
ทำการจำหน่ายพาราไซลีนให้ลูกค้าในประเทศคิดเป็นสัดส่วน 82% ของปริมาณการผลิต
ซึ่งเป็นตลาดที่บริษัทฯ มีความสามารถในการแข่งขันสูง เนื่องจากเป็นการจัดส่งผลิตภัณฑ์ทางท่อ
ทำให้ค่าใช้จ่ายในการจัดส่งผลิตภัณฑ์ต่ำกว่าคู่แข่ง สำหรับตลาดส่งออก บริษัทฯ
ทำการส่งออกผลิตภัณฑ์ไปยังประเทศจีน ซึ่งเป็นตลาดรับซื้อพาราไซลีนรายใหญ่ที่สุดของโลก
โดยบริษัทฯ มีความได้เปรียบในด้านค่าขนส่งเมื่อเปรียบเทียบกับผู้ผลิตรายอื่นในภูมิภาค

ในส่วนของผลิตภัณฑ์เบนซีน แม้ว่าสภาพตลาดจะอยู่ในภาวะ Oversupply แต่บริษัทฯ
ยังคงรักษาส่วนแบ่งการตลาดในประเทศในอัตรา 50% ของปริมาณการผลิต
โดยเป็นการจัดส่งผลิตภัณฑ์ทางท่อเป็นหลัก สำหรับตลาดส่งออก บริษัทฯ
ได้ทำการกระจายการจำหน่ายผลิตภัณฑ์ไปยังประเทศต่างๆ อาทิ สิงคโปร์ มาเลเซีย ซาอุดิอารเบีย
และ อินเดีย ซึ่งเป็นตลาดที่บริษัทฯ ไม่มีความเสียเปรียบในด้านค่าขนส่ง นอกจากนั้น
ผลิตภัณฑ์เบนซีนของบริษัทฯ ยังเป็นที่ยอมรับในด้านคุณภาพในตลาด
จึงสามารถแข่งขันกับผู้ผลิตรายอื่นได้

  4.2.3 การจัดหาผลิตภัณฑ์หรือบริการ

4.2.3.1 กำลังการผลิต

ในปี 2554 บริษัทฯ ได้ดำเนินการปรับปรุงประสิทธิภาพต่าง ๆ ที่สำคัญดังนี้

-   เปลี่ยนอุปกรณ์แลกเปลี่ยนความร้อนของหอกลั่นในหน่วยผลิตสารพาราไซลีน (Parex unit)
    ของโรงงานอะโรเมติกส์หน่วยที่ 2 ทำให้สามารถผลิตสารพาราไซลีนได้เพิ่มขึ้น 25,000
    ตันต่อปี

-   สร้างมูลค่าเพิ่มให้ Process Offgas ของโรงงานอะโรเมติกส์หน่วยที่ 2
    โดยติดตั้งระบบท่อขนส่ง เพื่อจำหน่ายให้โรงงานโอเลฟินส์อื่น
    แทนการใช้เป็นเชื้อเพลิงในโรงงาน

-   สร้างมูลค่าเพิ่มให้แนฟทาส่วนเกิน (Sour Naphtha)
    ที่มากกว่ากำลังการผลิตของโรงงานอะโรเมติกส์หน่วยที่ 1 และ 2
    โดยการติดตั้งระบบท่อส่งแนฟทาส่วนเกินไปยังโรงกลั่นน้ำมัน
    เพื่อนำไปผลิตเป็นผลิตภัณฑ์รีฟอร์เมตที่มีมูลค่าสูงขึ้น

-   ปรับปรุงกระบวนการผลิตหน่วยผลิตไซโคลเฮกเซน
    ให้สามารถเดินเครื่องจักรได้อย่างต่อเนื่องในช่วงที่โรงงานอะโรเมติกส์หน่วยที่ 1
    หยุดเดินเครื่องเพื่อซ่อมบำรุง ลดการสูญเสียโอกาสในการผลิตจากการหยุดเดินเครื่องได้ 15
    วัน

ทั้งนี้สามารถสรุปกำลังการผลิตผลิตภัณฑ์อะโรเมติกส์ ปริมาณการผลิต และอัตราการใช้กำลังการผลิต
ในปี 2553 – 2554 ได้ ดังนี้

  ------------------------------------------------- ----------- -----------
                                                    2553        2554

  กำลังการผลิตผลิตภัณฑ์อะโรเมติกส์ (ตัน)                    2,259,000   2,259,000

  ปริมาณการผลิตผลิตภัณฑ์อะโรเมติกส์ (ตัน)                   1,980,192   2,051,614
                                                    ¹⁾          ²⁾

  BTX Utilization Rate (%)                          85%         88%
  ------------------------------------------------- ----------- -----------

หมายเหตุ 1) ไตรมาส 3 ปี 2553 โรงงานอะโรเมติกส์หน่วยที่ 1
มีการหยุดซ่อมบำรุงตามแผนเป็นเวลา 1 เดือน ระหว่างวันที่ 1-30 มิถุนายน 2553

2) ไตรมาส 3 ปี 2554 โรงงานอะโรเมติกส์หน่วยที่ 1
ได้หยุดการผลิตเพื่อปรับปรุงประสิทธิภาพตามแผนงานเป็นเวลารวม 12 วัน ระหว่างวันที่ 20
มิถุนายน ถึง 1 กรกฎาคม 2554 ในไตรมาส 3 ปี 2554 โรงงานอะโรเมติกส์หน่วยที่ 2
มีการหยุดเดินเครื่องฉุกเฉินระหว่างวันที่ 15 – 17 สิงหาคม 2554
เนื่องจากปัญหาทางเทคนิคของผู้ให้บริการไฟฟ้าและไอน้ำของโรงงาน
และการหยุดเดินเครื่องบางส่วนในระหว่างวันที่ 12-27 ธันวาคม 2554 เนื่องจากปัญหาทางเทคนิค

  4.2.3.2 การจัดหา สภาพปัญหาและผู้จำหน่ายวัตถุดิบ

บริษัทฯ ได้ทำความตกลงซื้อคอนเดนเสทจาก ปตท.
เพื่อใช้เป็นวัตถุดิบหลักสำหรับโรงงานอะโรเมติกส์ โดยมีระยะเวลาตามสัญญา 20 ปี (สิ้นสุด วันที่
31 ธันวาคม 2559 ทั้งนี้ สัญญาดังกล่าวเป็นสัญญาแบบ Evergreen Basis
ซึ่งสัญญาจะยังมีผลบังคับต่อเนื่องภายหลังสิ้นสุดกำหนดเวลาตามสัญญา
ยกเว้นจะมีการบอกเลิกล่วงหน้าเป็นลายลักษณ์อักษร โดยคู่สัญญาฝ่ายใดฝ่ายหนึ่ง) โดย
ปตท.มีพันธะผูกพันที่จะต้องจัดส่งคอนเดนเสทในปริมาณประมาณ 40 – 51 ล้านบาร์เรลต่อปี

ทั้งนี้ในปี 2554 บริษัทฯ ได้จัดหาคอนเดนเสทผ่าน ปตท. ในราคาตลาดเป็นปริมาณประมาณ 41.9
ล้านบาร์เรล คิดเป็นมูลค่ารวมประมาณ 4,592 ล้านเหรียญสหรัฐฯ โดยบริษัทฯ
ได้นำคอนเดนเสทที่ให้ผลกำไรดีกว่าแผนธุรกิจเข้ามากลั่น ได้แก่ Purovsky, Geragai,
Cakerawala, Bejeia, Bintulu, Nam Con Son, North Arthit, Pagerungun

  4.2.4 การดำเนินงานเพื่อลดผลกระทบต่อสิ่งแวดล้อม

เพื่อลดผลกระทบด้านสิ่งแวดล้อมในมาบตาพุด บริษัทฯ
ได้ดำเนินการติดตั้งอุปกรณ์ดูดซับไอสารอินทรีย์ระเหยจากถังเก็บผลิตภัณท์เบนซีนที่โรงงานอะโรเมติกส์หน่วยที่
1 และ 2 โดยในระยะยาวจะติดตั้งอุปกรณ์ดูดกลับไอสารอินทรีย์ระเหยที่ทุกถังเก็บผลิตภัณท์
คาดว่าจะแล้วเสร็จในปี 2555 นอกจากนี้บริษัทฯ
ยังได้ดำเนินการจัดทำบัญชีการปลดปล่อยสารอินทรีย์ระเหยแล้วเสร็จโดยสมัครใจก่อนที่กระทรวงอุตสาหกรรมจะบังคับใช้อย่างเป็นทางการ

4.3 กลุ่มผลิตภัณฑ์โอเลฟินส์ (Group Performance Center – Olefins)

  4.3.1 ลักษณะผลิตภัณฑ์

โรงงานโอเลฟินส์ของบริษัทฯ สามารถผลิตผลิตภัณฑ์โอเลฟินส์ ซึ่งประกอบไปด้วย
ผลิตภัณฑ์เอทิลีนและโพรพิลีน ซึ่งสามารถแสดงวัตถุดิบหลักที่ใช้ในการผลิตเอทิลีนและโพรพิลีน
และแหล่งที่มาของวัตถุดิบ ต่าง ๆ รวมทั้งผลิตภัณฑ์ปิโตรเคมีขั้นกลาง และปลายน้ำ ได้ดังนี้

[]

นอกจากนี้โรงงานโอเลฟินส์ของบริษัทฯ ยังผลิตผลิตภัณฑ์พลอยได้ ประกอบด้วย ไพโรไลซิสก๊าซโซลีน
มิกซ์ซี 4 เทลก๊าซ แครกเกอร์บอททอม และไฮโดรเจน
เพื่อจำหน่ายแก่กลุ่มโรงงานผลิตปิโตรเคมีขั้นต่อเนื่อง และบริษัทอื่นๆ
ในเขตนิคมอุตสาหกรรมมาบตาพุด ทั้งนี้ สามารถสรุปการนำผลิตภัณฑ์พลอยได้ไปใช้ประโยชน์ได้ ดังนี้

[]

นอกจากนี้โรงงานโอเลฟินส์ของบริษัทฯ ยังได้มีการผลิตและจำหน่ายสาธารณูปการที่สำคัญ
ประกอบด้วย ไฟฟ้า ไอน้ำ และน้ำใช้ในอุตสาหกรรม ซึ่งประกอบด้วย น้ำอุตสาหกรรม (Treated
Water) น้ำประปา (Potable Water) และน้ำบริสุทธิ์ (Demineralized Water)
เพื่อใช้ภายในโรงโอเลฟินส์ของบริษัทฯ
และจำหน่ายแก่กลุ่มโรงงานปิโตรเคมีขั้นต่อเนื่องในเขตสัมปทานที่ได้รับอนุญาต
และบริษัทอื่นในเขตนิคมอุตสาหกรรมมาบตาพุด

  สรุปจุดเด่นธุรกิจในรอบปี 2554

ในปี 2554 ธุรกิจโอเลฟินส์ของบริษัทฯ ยังคงมีผลการดำเนินงานที่ดี
ซึ่งส่วนหนึ่งได้รับประโยชน์จากการที่ราคาและส่วนต่างราคาผลิตภัณฑ์ที่อยู่ในระดับที่สูงเมื่อเทียบกับทั้งปี
2553 ที่ผ่านมา โดยบริษัทฯ มีการดำเนินงานดังนี้

-   สร้างความแข็งแกร่งในการเป็นผู้ผลิตโอเลฟินส์ที่มีความได้เปรียบในด้านวัตถุดิบ
    ด้วยการบริหารจัดการทรัพย์สินที่มีอยู่ให้เกิดประโยชน์สูงสุด
    โดยการปรับปรุงพัฒนากระบวนการผลิตและอุปกรณ์สำคัญในโรงงานให้สามารถเดินเครื่องผลิตได้อย่างมีประสิทธิภาพ

-   พัฒนาศักยภาพทางการจำหน่ายและการตลาด
    ตลอดจนการพัฒนาระบบข้อมูลที่สำคัญเพื่อการวางแผนงาน
    เพื่อให้แข่งขันได้ทั้งตลาดในประเทศและตลาดต่างประเทศ
    รวมถึงการเตรียมความพร้อมขององค์กร เพื่อรองรับการเติบโตของบริษัทฯในอนาคต

-   นำเอาระบบซอฟต์แวร์ต่าง ๆ เช่นระบบ Supply Chain Management และระบบ SAP
    เข้ามาช่วยในการปรับปรุงประสิทธิภาพในการดำเนินงานต่างๆให้ดีขึ้น

4.3.2 ตลาดและภาวะการแข่งขัน

4.3.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

บริษัทฯ มีนโยบายที่มุ่งเน้นการสร้างความสามารถในการแข่งขัน ทั้งจากวัตถุดิบที่มีความหลากหลาย
มีต้นทุนที่แข่งขันได้
และการเพิ่มโอกาสทางธุรกิจนับตั้งแต่อุตสาหกรรมต้นน้ำจนถึงอุตสาหกรรมปลายน้ำ
เพื่อช่วยให้บริษัทฯ มีเสถียรภาพและทางเลือกในการบริหารจัดการสูง และการที่บริษัทฯ
มีความพร้อมในด้านการแข่งขันทั้งในและต่างประเทศ
ได้ช่วยสนับสนุนให้การกำหนดนโยบายการตลาดมีความคล่องตัวมากขึ้น
และเป็นการเพิ่มทางเลือกในการจำหน่ายผลิตภัณฑ์ให้กับบริษัทฯโดยเฉพาะในสถานการณ์ที่มีความผันผวนสูง
ทั้งนี้ในการสร้างมูลค่าเพิ่มให้กับผู้ถือหุ้น บริษัทฯ ได้เสริมศักยภาพในการแข่งขันของบริษัทฯ
ให้เทียบเท่าระดับสากล

บริษัทฯ ยังคงแสวงหาโอกาสที่จะขยายกำลังการผลิตของโรงงาน โดยอาศัยศักยภาพของบริษัทฯ
ที่สามารถขยายกำลังการผลิตจากอุปกรณ์พื้นฐานของโรงงานที่มีอยู่ปัจจุบัน
ตลอดจนความรู้ความชำนาญของบุคลากร และความพร้อมด้านเทคนิค ส่งผลให้บริษัทฯ
สามารถดำเนินการได้อย่างมีประสิทธิภาพสูงสุด นอกจากนี้ บริษัทฯ
ยังคงดำเนินแนวทางการลดต้นทุนการผลิตอื่น ๆ อย่างต่อเนื่อง ได้แก่ การพัฒนาปรับปรุงโรงงาน
และการหาแนวทางการเพิ่มประสิทธิภาพด้านการผลิต รวมถึงการสร้าง Synergy
ร่วมกับบริษัทในกลุ่ม ปตท. เช่น การจัดหาวัตถุดิบที่มีคุณภาพในราคาที่แข่งขันได้
การร่วมลงทุนโครงการสาธารณูปการเพื่อสนับสนุนการผลิตของบริษัทฯ
การแลกเปลี่ยนองค์ความรู้เพื่อนำไปสู่การเป็น Best Practice ร่วมกัน เป็นต้น

(ข) ลักษณะลูกค้า

ลูกค้าที่สำคัญของบริษัทฯ ได้แก่โรงงานปิโตรเคมีขั้นต่อเนื่องในนิคมอุสาหกรรมมาบตาพุด ซึ่งส่วนใหญ่
เป็นบริษัทย่อย และบริษัทร่วมของบริษัทฯ

+---------------------------+------------------------------------------+
| ลูกค้าที่สำคัญ                 | ลักษณะความสัมพันธ์                           |
+===========================+==========================================+
| บริษัท บางกอกโพลีเอททีลีน จํากัด | -   เป็นบริษัทย่อย / กรรมการร่วม/             |
| (มหาชน) (BPE)             |     ผู้บริหารเป็นกรรมการใน BPE               |
|                           |                                          |
|                           | -   ซื้อผลิตภัณฑ์เอทิลีน                        |
+---------------------------+------------------------------------------+
| บริษัท ไทยโพลิเอททีลีน จํากัด    | -   ผู้ถือหุ้นร่วมและซื้อผลิตภัณฑ์เอทิลีน             |
| (TPE)                     |                                          |
+---------------------------+------------------------------------------+
| บริษัท วีนิไทย จํากัด (มหาชน)   | -   เป็นบริษัทร่วม / กรรมการร่วม/             |
| (VNT)                     |     ผู้บริหารเป็นกรรมการใน VNT               |
|                           |                                          |
|                           | -   ซื้อผลิตภัณฑ์เอทิลีนและเทลก๊าซ              |
+---------------------------+------------------------------------------+
| บริษัท ไทยพลาสติกและเคมีภัณฑ์   | -   ผู้ถือหุ้นร่วม                             |
| จำกัด (มหาชน) (TPC)        |                                          |
|                           | -   ซื้อผลิตภัณฑ์เอทิลีน                        |
+---------------------------+------------------------------------------+
| บริษัท สยามสไตรีนโมโนเมอร์    | -   ผู้ถือหุ้นร่วม                             |
| จํากัด (SSMC)               |                                          |
|                           | -   ซื้อผลิตภัณฑ์เอทิลีน                        |
+---------------------------+------------------------------------------+
| บริษัท ทีโอซีไกลคอล จำกัด      | -   เป็นบริษัทย่อย/ กรรมการร่วม/              |
| (TOCGC)                   |     ผู้บริหารเป็นกรรมการใน TOCGC             |
|                           |                                          |
|                           | -   ซื้อผลิตภัณฑ์เอทิลีน และซื้อผลิตภัณฑ์เทลก๊าซ    |
+---------------------------+------------------------------------------+
| บริษัท พีทีที ฟีนอล จำกัด (PPCL) | -   เป็นบริษัทย่อย/ มีผู้ถือหุ้นร่วม/ กรรมการร่วม/   |
|                           |     ผู้บริหารเป็นกรรมการใน PPCL              |
|                           |                                          |
|                           | -   ซื้อผลิตภัณฑ์โพรพิลีน                       |
+---------------------------+------------------------------------------+
| บริษัท ไทยโพลิโพรไพลีน จํากัด   | -   ผู้ถือหุ้นร่วม และ ซื้อผลิตภัณฑ์โพรพิลีน         |
| (TPP)                     |                                          |
+---------------------------+------------------------------------------+
| บริษัท เอ็ชเอ็มซีโปลิเมอส์ จํากัด  | -   ผู้ถือหุ้นร่วม/ ผู้บริหารเป็นกรรมการใน HMC     |
| (HMC)                     |                                          |
|                           | -   ซื้อผลิตภัณฑ์โพรพิลีน                      |
+---------------------------+------------------------------------------+

(ค) การจําหน่ายและช่องทางการจัดจําหน่าย

บริษัทฯ มีสัญญาซื้อขายโอเลฟินส์ระยะยาว
ตามราคาตลาดให้กับกลุ่มโรงงานผลิตปิโตรเคมีขั้นต่อเนื่อง ซึ่งสามารถสรุปได้ดังนี้

+-------------------------------------+---------------+----------------+
| คู่สัญญาที่สำคัญ                          | ปริมาณตามสัญญา  | สัญญาสิ้นสุดปี พ.ศ. |
|                                     |               |                |
|                                     | (ตันต่อปี)       |                |
+=====================================+===============+================+
| เอทิลีน:                              | 176,000       | 2559           |
|                                     |               |                |
| TPE                                 |               |                |
+-------------------------------------+---------------+----------------+
| TPC                                 | 50,700        | 2559           |
+-------------------------------------+---------------+----------------+
| SSMC                                | 61,000        | 2555           |
+-------------------------------------+---------------+----------------+
| VNT                                 | 69,000        | 2564           |
+-------------------------------------+---------------+----------------+
| VNT                                 | 69,000        | 2565           |
+-------------------------------------+---------------+----------------+
| TOCGC                               | 300,000       | 2564           |
+-------------------------------------+---------------+----------------+
| PTT*                                | 300,000       | 2555           |
+-------------------------------------+---------------+----------------+
| โพรพิลีน:                             |               |                |
+-------------------------------------+---------------+----------------+
| TPP                                 | 9,180         | 2559           |
+-------------------------------------+---------------+----------------+
| HMC                                 | 94,500        | 2559           |
+-------------------------------------+---------------+----------------+
| PPCL                                | 95,000        | 2566           |
+-------------------------------------+---------------+----------------+
| IRPC                                | 144,000       | 2555           |
+-------------------------------------+---------------+----------------+
| ADITYA                              | 10,000        | 2557           |
+-------------------------------------+---------------+----------------+

* ปตท. มีความผูกพันที่จะต้องรับซื้อในกรณีที่บริษัทฯ ไม่สามารถใช้เอทิลีนเป็นวัตถุดิบในโรงงาน
EO/EG หรือไม่สามารถขายเอทิลีนในประเทศได้

ในปี 2554 บริษัทฯ ส่งออกเอทิลีนปริมาณ 61,934 ตัน คิดเป็นร้อยละ 5.3
ของปริมาณเอทิลีนที่จำหน่ายทั้งหมด และส่งออกโพรพิลีนปริมาณ 62,175 ตัน คิดเป็นร้อยละ 16.7
ของปริมาณโพรพิลีนที่จำหน่ายทั้งหมด

4.3.2.2 ภาวะการแข่งขัน

  (ก) สถานการณ์ตลาดโอเลฟินส์

สถานการณ์ตลาดโอเลฟินส์ในเอเชีย

ตลาดโอเลฟินส์ในปี 2554 นี้ยังคงเป็นปีที่ดีสำหรับผู้ผลิตของตลาดในภูมิภาคเอเชีย
เมื่อพิจารณาในด้านของราคาผลิตภัณฑ์ เปรียบเทียบกับปีที่ผ่านมานั้นพบว่าว่าราคาโอเลฟินส์เฉลี่ยปี
2554 ยังคงอยู่ในระดับที่สูงกว่าอยู่พอสมควร โดยราคาเฉลี่ยเอทิลีนและโพรพิลีนอยู่ที่ระดับ 1,187
และ 1,387 เหรียญสหรัฐฯต่อตัน สูงกว่าช่วงเดียวกันของปีก่อนประมาณร้อยละ 10
และประมาณร้อยละ 23 ตามลำดับ (ที่มา : ICIS)

สาเหตุที่ทำให้ราคาเอทิลีนในปี 2554
ยังคงเพิ่มสูงขึ้นจากปีก่อนนั้นเป็นเพราะสถานการณ์ตลาดในช่วงครึ่งปีแรกค่อนข้างตึงตัว
เนื่องจากโรงแครกเกอร์ในภูมิภาคหลายโรงได้หยุดซ่อมบำรุงและลดกำลังการผลิตทั้งเป็นไปตามแผนและเนื่องจากปัญหาทางด้านการผลิต
เช่น โรงแครกเกอร์ขนาด 800,000 ตันต่อปี ของบริษัท Shell Chemical ในสิงคโปร์และ
400,000 ตันต่อปี ของ Ethylene Malaysia ในมาเลเซีย เป็นต้น
ทำให้มีปริมาณเอทิลีนหายไปจากตลาดประมาณ 1.73 ล้านตัน (ที่มา: CMAI)
ประกอบกับผู้ผลิตในตะวันออกกลางได้ส่งออกสินค้ามายังภูมิภาคเอเชียน้อยลง
เนื่องจากมีการหยุดซ่อมบำรุงและมีการส่งออกสินค้าไปยังตลาดยุโรปซึ่งมีผลกำไรที่ดีกว่าแทน
ทั้งนี้ยังได้รับแรงสนับสนุนจากราคาน้ำมันดิบและแนฟทาที่เพิ่มสูงขึ้นอันเป็นผลมาจากเหตุการณ์ความไม่สงบในหลาย
ๆ ประเทศของตะวันออกกลางและแอฟริกาเหนืออีกด้วย ซึ่งสถานการณ์ต่าง ๆ
เหล่านี้เป็นปัจจัยบวกที่ทำให้ราคาเอทิลีนในช่วงครึ่งปีแรกนี้ปรับตัวสูงขึ้นเป็นอย่างมาก
ในขณะที่เหตุการณ์แผ่นดินไหวและการเกิดสึนามิขึ้นในประเทศญี่ปุ่นนั้นไม่ได้ส่งผลกระทบต่อตลาดเอทิลีนในภูมิภาคมากนัก
เนื่องจากผู้ผลิตมีสินค้าเก็บสต๊อกไว้เพียงพออยู่แล้ว

อย่างไรก็ตามในช่วงครึ่งหลังของปีราคาเอทิลีนในตลาดกลับปรับตัวลดลงเนื่องจากความต้องการในตลาดผลิตภัณฑ์ขั้นต่อเนื่องนั้นค่อนข้างซบเซา
จากมาตรการเข้มงวดทางด้านการเงินของทางรัฐบาลจีนเพื่อควบคุมอัตราเงินเฟ้อของประเทศ
และจากความไม่แน่นอนของสภาพเศรษฐกิจโลกโดยเฉพาะในสหรัฐฯและประเทศในกลุ่มยุโรปซึ่งเป็นตลาดส่งออกที่สำคัญของผู้ผลิตผลิตภัณฑ์ขั้นต่อเนื่อง
ทำให้ผู้ผลิตดังกล่าวชะลอการซื้อลงและซื้อสินค้าเก็บสต็อกไว้ใช้แค่เพียงทำการผลิตเท่านั้น
ซึ่งปัจจัยดังกล่าวเป็นปัจจัยที่กดดันให้ราคาเอทิลีนปรับตัวลดลงกว่าช่วงครึ่งแรกของปีถึงประมาณ 12%

จากปัจจัยดังกล่าวข้างต้นทำให้ในภาพรวมตลอดทั้งปี
ผู้ผลิตเอทิลีนที่ใช้แนฟทาเป็นวัตถุดิบหลักนั้นมีความสามารถในการทำกำไรที่ลดลงเมื่อเทียบกับปีก่อน
ดังจะเห็นได้จากส่วนต่างระหว่างราคาเอทิลีนและแนฟทาในปี 2554 อยู่ที่ระดับ 266
เหรียญสหรัฐฯต่อตัน ลดลงจากปี 2553 ประมาณ 97 เหรียญสหรัฐฯต่อตัน (ที่มา: ICIS)
แต่สำหรับบริษัทฯ
ซึ่งมีความยืดหยุ่นในการบริหารจัดการวัตถุดิบยังคงมีความได้เปรียบทางการแข่งขันในตลาด

ด้านสถานการณ์ตลาดโพรพิลีนในภูมิภาคเอเชียปี 2554
มีความคล้ายคลึงกับตลาดเอทิลีนแต่ค่อนข้างตึงตัวมากกว่า เนื่องจากการที่หน่วยผลิตโพรพิลีนแบบ On
purpose (หน่วยผลิตที่ได้โพรพิลีนเป็นผลิตภัณฑ์หลัก)
ในเอเชียหลายโรงได้หยุดการเดินเครื่องเพื่อซ่อมบำรุงตามแผนและเนื่องจากปัญหาทางด้านการผลิต
นอกจากนี้ในเดือนกรกฎาคมที่ผ่านมา โรงปิโตรเคมีคอมเพล็กซ์ของบริษัท Formosa
ในไต้หวันการเกิดเหตุการณ์ไฟไหม้ทำให้ต้องหยุดการผลิตของหน่วยผลิต RFCC (Residual Fluid
Catalytic Cracker) และหน่วยผลิต Olefins Conversion Unit (OCU)
ที่มีกำลังการผลิตโพรพิลีนประมาณ 325,000 ตันต่อปี และ 250,000 ตันต่อปีตามลำดับ
รวมถึงโรงกลั่นน้ำมันขนาด 500,000 บาร์เรลต่อวันของบริษัท Shell Chemicals
ในสิงคโปร์เกิดเหตุระเบิดในช่วงสิ้นเดือนกันยายนที่ผ่านมาซึ่งทำให้โรงแครกเกอร์ที่มีกำลังการผลิตเอทิลีน
800,000 ตันต่อปีและโพรพิลีน 450,000 ตันต่อปีนั้นต้องลดกำลังการผลิตเนื่องจากขาดแคลนวัตถุดิบ

จากปัจจัยดังกล่าวส่งผลให้มีปริมาณโพรพิลีนลดลงไปจากตลาดประมาณ 1.05 ล้านตันนอกจากนี้
ประกอบกับราคาน้ำมันและวัตถุดิบที่ปรับตัวสูงขึ้น
ส่งผลให้ราคาโพรพิลีนในภูมิภาคเอเชียยังคงมีราคาสูงกว่าเอทิลีนโดยส่วนต่างระหว่างราคาโพรพิลีนและแนฟทาในปี
2554 อยู่ที่ระดับ 466 เหรียญสหรัฐฯต่อตัน เพิ่มขึ้นจากปี 2553 ประมาณ 47 เหรียญสหรัฐฯต่อตัน
(ที่มา: ICIS)

สำหรับแนวโน้มสถานการณ์ธุรกิจโอเลฟินส์ในปี 2555 ทาง CMAI
คาดว่าตลาดโอเลฟินส์ในภูมิภาคเอเชียยังคงมีแนวโน้มดี
หากพิจารณาในด้านของราคาและผลต่างของราคาผลิตภัณฑ์กับวัตถุดิบ
โดยจะได้รับผลกระทบจากปัจจัยราคาวัตถุดิบ ได้แก่ ราคาน้ำมันดิบ และแนฟทา
ที่มีแนวโน้มทรงตัวในระดับสูง
ประกอบกับกำลังการผลิตใหม่ที่จะเข้ามาในตลาดจากในภูมิภาคเอเชียและตะวันออกกลางนั้นไม่ได้เพิ่มขึ้นมากนัก
เนื่องจากโอเลฟินส์จากกำลังการผลิตใหม่จะถูกใช้ในโรงงาน Downstream
ที่อยู่ในคอมเพล็กซ์เดียวกัน ทำให้คาดว่าจะมีโอเลฟินส์ส่งออกสู่ตลาดไม่มากนัก
ในขณะที่อุปทานของตลาดก็มีแนวโน้มขยายตัวดีขึ้น
โดยมีปัจจัยสำคัญมาจากทางปัญหาหนี้สินในยุโรปที่มีสัญญาณคลี่คลายไปในทางที่ดีขึ้นและการที่จีนจะผ่อนคลายมาตรการเข้มงวดทางการเงินลง
ทำให้ในภาพรวมแล้วความต้องการของตลาดยังคงมีอัตราการขยายตัวที่มากกว่าทางด้านการผลิตอยู่ประมาณ
3%

สถานการณ์ตลาดโอเลฟินส์ในประเทศไทย

การผลิตเอทิลีนของไทยในปี 2554 มีปริมาณ 3.9 ล้านตัน เพิ่มขึ้นจากปีที่แล้วประมาณร้อยละ 34
(ที่มา : ประมาณการโดยบริษัทฯ) เนื่องจากโรงแครกเกอร์แห่งใหม่หลายโรง ได้แก่
โรงอีเทนแครกเกอร์ขนาด 1 ล้านตันต่อปีของบริษัท PTTPE ซึ่งเป็นบริษัทย่อยของบริษัทฯ
และโรงแนฟทาแครกเกอร์ของบริษัท MOC ที่ได้เริ่มทำการผลิตตั้งแต่ในปี 2553
ที่ผ่านมานั้นเดินเครื่องการผลิตเต็มที่มากขึ้น
ถึงแม้ว่าในปีนี้จะมีผู้ผลิตหลายรายได้หยุดการผลิตเพื่อซ่อมบำรุงตามแผน เช่น
โรงอีเทนแครกเกอร์ขนาด 1 ล้านตันต่อปีของบริษัท PTTPE และโรงแครกเกอร์ขนาด 360,000
ตันต่อปี ของบริษัท IRPC ได้หยุดการผลิตในช่วงไตรมาสที่ 3 และ 4 เป็นเวลา 45 วันและ 35
วันตามลำดับ
และผู้ผลิตบางรายก็ได้ลดกำลังการผลิตลงเนื่องจากปัญหาการขาดแคลนวัตถุดิบและต้นทุนวัตถุดิบที่มีราคาสูงขึ้นด้วย
แต่อย่างไรก็ตามในภาพรวมแล้วปริมาณการผลิตเอทิลีนของไทยก็ยังคงเพิ่มขึ้นจากปีก่อน

ขณะที่ความต้องการเอทิลีนเพิ่มขึ้นจากปีที่แล้วประมาณร้อยละ 31 (ที่มา : ประมาณการโดยบริษัทฯ)
เนื่องจากโรงผลิตขั้นปลายแห่งใหม่ คือ โรง LDPE ขนาด 300,000 ตันต่อปี ของบริษัท PTTPE
นั้นเริ่มทำการผลิตในช่วงไตรมาสที่ 1 ของปีนี้ ในขณะที่ โรง LLDPE ขนาด 350,000 ตันต่อปี
ของบริษัท Siam Polyethylene ที่ได้เริ่มทำการผลิตตั้งแต่ปีที่แล้วนั้นก็ทำการผลิตเต็มที่มากขึ้น
ซึ่งโรงผลิตขั้นปลายต่างๆเหล่านี้จะได้รับเอทิลีนจากโรงแครกเกอร์แห่งใหม่ที่อยู่ในคอมเพล็กซ์เดียวกันนั่นเอง
แต่ก็ยังไม่เพียงพอกับความต้องการทำให้ต้องมีการนำเข้าเอทิลีนมาให้กับโรงผลิตต่างๆดังกล่าว
อย่างไรก็ตามยังคงมีการส่งออกเอทิลีนเพื่อการบริหารการผลิตและจำหน่ายในระหว่างปีด้วย
โดยภาพรวมแล้ว ประเทศไทยยังเป็นผู้นำเข้าเอทิลีนสุทธิอยู่ที่ประมาณ 31,000 ตัน (ที่มา :
ประมาณการโดยบริษัทฯ)

ในปี 2554 ประเทศไทยมีการผลิตโพรพิลีนลดลงจากปี 2553 ประมาณร้อยละ 7 (ที่มา :
ประมาณการโดย บริษัทฯ) เนื่องจากหน่วยผลิตโพรพิลีนแบบ On-purpose แห่งใหม่ ได้แก่
หน่วยผลิต Metathesis ขนาด 350,000 ตันต่อปี ของบริษัท MOC และหน่วยผลิต PDH unit
ขนาด 310,000 ตันต่อปี ของบริษัท HMC Polymers
ที่ได้เริ่มทำการผลิตตั้งแต่ปีที่แล้วนั้นยังไม่สามารถผลิตได้เต็มที่มากนัก ในขณะเดียวกันหน่วยผลิต PDH
Unit ขนาด 100,000 ตันต่อปี ของบริษัทฯ
ที่ได้หยุดการผลิตตามแผนเพื่อซ่อมบำรุงและเหตุผลทางด้านการตลาดในช่วงไตรมาสที่ 1
และไตรมาสที่ 3 รวมทั้งสิ้น 79 วัน ขณะที่ความต้องการโพรพิลีนก็ลดลงจากปี 2553
ประมาณร้อยละ 6 (ที่มา : ประมาณการโดยบริษัทฯ) เนื่องจากโรง PP ของบริษัท TPP
และบริษัท HMC Polymers ขนาด 400,000 ตันต่อปี และ 310,000 ตันต่อปี
นั้นหยุดการผลิตลงเนื่องจากการขาดแคลนวัตถุดิบ
จึงทำให้ต้องมีการส่งออกโพรพิลีนเพื่อการบริหารการผลิตแทน
ทำให้ในภาพรวมประเทศไทยก็ยังคงเป็นผู้ส่งออกโพรพิลีนสุทธิอยู่ที่ประมาณ 130,000 ตัน (ที่มา :
ประมาณการโดยบริษัทฯ)
อันเป็นผลมาจากปริมาณการผลิตที่ยังคงมีมากกว่าความต้องการภายในประเทศ

  (ข) คู่แข่งขัน

ภาวะการแข่งขันของตลาดโอเลฟินส์ในภูมิภาคเอเชียปี 2554 ในช่วงครึ่งแรกของปี
สถานการณ์ไม่รุนแรงมากนักเนื่องจากภาวะตลาดค่อนข้างตึงตัว แต่ในช่วงครึ่งหลังของปี
จากปัจจัยด้านความต้องการที่ชะลอตัวลงเนื่องจากความไม่แน่นอนของสภาพเศรษฐกิจโลกทั้งในประเทศสหรัฐฯและกลุ่มประเทศยุโรป
รวมไปถึงทางรัฐบาลจีนที่ออกมาตรการเข้มงวดทางด้านการเงิน
เพื่อควบคุมอัตราเงินเฟ้อของประเทศด้วยนั้น ส่งผลให้ตลาดค่อนข้างที่จะอยู่ในภาวะ oversupply
ทำให้การแข่งขันด้านราคาค่อนข้างรุนแรง แต่ทั้งนี้บริษัทฯ
ไม่ได้รับผลกระทบจากภาวะที่เกิดขึ้นมากนัก
เนื่องจากมีความมั่นคงในระบบการผลิตและการจัดจำหน่ายโอเลฟินส์ อีกทั้งใน หน่วยผลิต MEG,
HDPE, LDPE และ LLDPE ของ บริษัทฯ และกลุ่มบริษัท ใช้เอทิลีนที่บริษัทฯ ผลิตได้เองในการผลิต
นอกจากนี้วัตถุดิบในการผลิตโอเลฟินส์ของบริษัทฯ มากกว่าร้อยละ 80 มาจากก๊าซธรรมชาติ
ซึ่งเป็นปัจจัยที่ทำให้การผลิตของบริษัทฯ มีต้นทุนที่สามารถแข่งขันได้ในระดับสากล

นอกจากนี้บริษัทฯ มีความมุ่งมั่นในการรักษาผลตอบแทนทางธุรกิจให้คงอยู่ในระดับที่ดี
โดยได้จัดทำแผนงานต่างๆ เช่น การบริหารปริมาณสินค้าคงเหลือของบริษัทฯ
ให้อยู่ในระดับที่เหมาะสมและการลดต้นทุนการผลิตในส่วนต่างๆ
รวมถึงการบริหารจัดการกระแสเงินสด (cash flow management) เป็นต้น
เพื่อรักษาความสามารถในการแข่งขันของบริษัทฯอีกด้วย

  4.3.3 การจัดหาผลิตภัณฑ์หรือบริการ

4.3.3.1 กำลังการผลิต

บริษัทฯ มีโรงโอเลฟินส์จำนวน 4 โรงงาน ซึ่งมีกำลังการผลิตและปริมาณการผลิตจริง
ของผลิตภัณฑ์โอเลิฟินส์ในปี 2553-2554 ดังนี้

  ------------------------------------------- -------------- -------------
  หน่วย : ตันต่อปี                                2553 ¹⁾        2554 ²⁾

  กำลังการผลิตติดตั้ง (Nameplate Capacity)                         

  1. เอทิลีน                                    2,376,000      2,376,000

  2. โพรพิลีน                                   512,000        512,000

  รวม                                         2,888,000      2,888,000

  ปริมาณการผลิตจริง                                             

  1. เอทิลีน                                    1,020,203      1,918,713

  2. โพรพิลีน                                   356,914        373,632

  รวม                                         1,377,117      2,292,345

  อัตราการใช้กำลังการผลิต (%) ³⁾                  71% ⁴⁾         80%
  ------------------------------------------- -------------- -------------

หมายเหตุ 1) ในปี 2553 ได้มีการปิดโรงงานดังนี้

  - ในไตรมาส 1 และ 2/2553 โรง Cracker unit และ Oleflex unit
  หยุดผลิตเพื่อซ่อมบำรุงเครื่องจักร (ตามแผนงาน) เป็นเวลา 39 วัน (24 ก.พ. - 3 เม.ย.)
  และ 59 วัน (5 ก.พ. - 5 เม.ย.) ตามลำดับ

  - ในไตรมาส 1/2553 โรงโอเลฟินส์ไอ-สี่หนึ่ง และ ไอ-สี่สอง
  หยุดผลิตเพื่อซ่อมบำรุงเครื่องจักร (นอกแผนงาน) เป็นเวลา 10 วัน (10 - 19 ก.พ.) และ
  14 วัน (10 - 23 ก.พ.) ตามลำดับ

  - ในไตรมาส 3/2553 โรงโอเลฟินส์ไอ-สี่หนึ่ง หยุดผลิตเพื่อซ่อมบำรุงเครื่องจักร
  (ตามแผนงาน) เป็นเวลา 41 วัน (1 ก.ค. – 10 ส.ค.)

2) ในปี 2554 ได้มีการปิดโรงงานดังนี้

  - ในไตรมาส 3/2554 โรงโอเลฟินส์ของ PTTPE หยุดผลิตเพื่อซ่อมบำรุงเครื่องจักร
  (ตามแผนงาน) เป็นเวลา 42 วัน (14 ก.ค. - 24 ส.ค.)

  - ในไตรมาส 4/2554 โรงโอเลฟินส์ไอ-สี่หนึ่ง หยุดผลิตเพื่อซ่อมบำรุงเครื่องจักร
  (นอกแผนงาน) เป็นเวลา 18 วัน (7 – 24 ธ.ค.)

3) อัตราการใช้กำลังการผลิต (%) คำนวณโดยใช้ปริมาณการผลิตจริงหารด้วยกำลังการผลิตติดตั้ง
(กำลังการผลิตติดตั้ง คือกำลังการผลิตจากการออกแบบก่อสร้างโรงงาน)

4) ในการคำนวณอัตราการใช้กำลังการผลิต (%) ปี 2553
คำนวณโดยใช้ปริมาณการผลิตโอเลฟินส์ที่ได้มาจากโรงโอเลฟินส์ของ PTTPE
ที่สามารถทำการผลิตในเชิงพาณิชย์ได้ในเดือนธันวาคมและหารด้วยกำลังการผลิตติดตั้ง
(กำลังการผลิตติดตั้งคือกำลังการผลิตจากการออกแบบก่อสร้างโรงงาน)
ที่รวมของโรงโอเลฟินส์ของ PTTPE แล้ว
แต่ใช้กำลังการผลิตติดตั้งเทียบกับการผลิตในเดือนธันวาคมเพียง 1 เดือน

4.3.1.2 การจัดหา สภาพปัญหาและผู้จำหน่ายวัตถุดิบ

วัตถุดิบหลักที่สำคัญในการผลิตโอเลฟินส์ของบริษัทฯ ได้แก่ อีเทน โพรเพน แอลพีจี และเอ็นจีแอล
ซึ่งเป็นผลิตภัณฑ์จากก๊าซธรรมชาติที่ผลิตได้จากโรงแยกก๊าซธรรมชาติ โดยในปี 2554 บริษัทฯ
จัดหาวัตถุดิบหลักจาก ปตท. คิดเป็นสัดส่วนร้อยละ 82.68 ของปริมาณวัตถุดิบที่จัดหาทั้งหมด
อย่างไรก็ตามแม้ว่าบริษัทฯ จะพึ่งพาวัตถุดิบจากปตท.ในสัดส่วนที่สูง
แต่ความสามารถในการจัดส่งวัตถุดิบของ ปตท. ก็สูงเช่นเดียวกัน เนื่องจาก
ปตท.มีโรงแยกก๊าซธรรมชาติ 6 โรงที่แยกจากกัน จึงมีโอกาสน้อยมากที่โรงแยกก๊าซธรรมชาติทั้ง 6
โรงจะมีการหยุดโรงงานพร้อมกัน และบริษัทฯ ปตท. มีการเก็บสำรองวัตถุดิบเหล่านี้ไว้ด้วยบางส่วน
ซึ่งทำให้ ปตท.ยังคงสามารถจัดหาวัตถุดิบให้แก่ลูกค้าได้ในช่วงระยะเวลาสั้น ๆ นอกจากนี้บริษัทฯ
และ ปตท.ยังมีการประสานงานกันอย่างใกล้ชิด
เพื่อให้การรับวัตถุดิบเป็นไปตามแผนงานและมีอุปสรรคน้อยที่สุด
ทั้งนี้สามารถสรุปรายละเอียดของสัญญาซื้อวัตถุดิบหลักที่สำคัญ ได้ดังนี้

+------------+---------+--------------------------+-------------------+
| คู่สัญญาที่สำคัญ | ว       | ปริมาณการจัดหาตามสัญญา      | สัญญาสิ้นสุดปี พ.ศ.    |
|            | ัตถุดิบหลัก | (ตันต่อปี)                  |                   |
+------------+---------+--------------------------+-------------------+
| ปตท.       | อีเทน    | 454,000-605,000          | 2559              |
+------------+---------+--------------------------+-------------------+
|            | อีเทน    | 370,000-500,000          | 2563              |
+------------+---------+--------------------------+-------------------+
|            | อีเทน    | 1,300,000-1,350,000      | 2568              |
+------------+---------+--------------------------+-------------------+
|            |  แอลพีจี  | 100,000-160,000          | 2559              |
|            |         |                          |                   |
|            |         |                          |                   |
+------------+---------+--------------------------+-------------------+
|            |         | > 240,000                | 2555              |
+------------+---------+--------------------------+-------------------+
|            |         | > 156,000                | 2564              |
+------------+---------+--------------------------+-------------------+
|            |         | 336,000                  | 2555              |
+------------+---------+--------------------------+-------------------+
|            | เอ็นจีแอล | 380,000-470,000          | 2564              |
+------------+---------+--------------------------+-------------------+
|            | โพรเพน  | 126,000-168,000          | 2559              |
+------------+---------+--------------------------+-------------------+
| ESSO       | แอลพีจี   | 36,000-54,000 T/M        | 2555              |
+------------+---------+--------------------------+-------------------+

โดยในสัญญาซื้อขายวัตถุดิบนี้ โครงสร้างราคาวัตถุดิบอีเทนแปรผันตามราคา HDPE ประเภทฟิล์ม
(HDPE Film Grade) ในตลาดเอเชียตะวันออกเฉียงใต้ ซึ่งจะสะท้อนภาวะของตลาด
ปิโตรเคมีทั้งสายไปถึงตลาดเม็ดพลาสติก HDPE ส่วนโครงสร้างราคาวัตถุดิบโพรเพนและแอลพีจี
จะแปรผันตามราคาผลิตภัณฑ์เม็ดพลาสติก PP ประเภทฟิล์ม (PP Film Grade)
ในตลาดเอเชียตะวันออกเฉียงใต้
ส่วนราคาวัตถุดิบอื่นเป็นไปตามราคาที่ตกลงกันซึ่งอิงกับราคาตลาดทั่วไป

นอกจากวัตถุดิบหลักข้างต้น โรงโอเลฟินส์ของบริษัทฯ
ยังสามารถใช้แนฟทาชนิดเบาซึ่งเป็นผลิตภัณฑ์ที่ผลิตได้จากโรงกลั่นน้ำมัน
และโรงงานอะโรเมติกส์ของบริษัทฯ เป็นวัถตุดิบเสริมได้บางส่วน และสามารถจัดหาเพิ่มเติมจาก
บจ. สตาร์ปิโตรเลียม รีไฟน์นิ่ง (SPRC) หรือนำเข้าแนฟทาชนิดเบาจากต่างประเทศได้
อย่างไรก็ตาม บริษัทฯ
เชื่อว่าการจัดหาวัตถุดิบจากตลาดจรระหว่างประเทศมีระดับความเชื่อมั่นน้อยกว่า
มีคุณภาพวัตถุดิบต่ำกว่า และมีราคาเมื่อรวมค่าขนส่งแล้วสูงกว่าราคาที่บริษัทฯ
จัดหาจากภายในประเทศ

  อนึ่ง บริษัทฯ มีการเก็บสำรองวัตถุดิบในบริเวณโรงงานของบริษัทฯ และบริเวณท่าเรือของ TTT
  โดยในส่วนของ

โรงงานโอเลฟินส์ ไอ-หนึ่ง สามารถสำรองอีเทนคิดเป็นปริมาณ 2 วันของความต้องการใช้
สำรองโพรเพนคิดเป็นปริมาณ 2 วันของความต้องการใช้ สำหรับโรงงานโอเลฟินส์
ไอ-สี่หนึ่งสามารถสำรองแนฟทาเบา ราฟฟิเนท เอ็นจีแอล
ซึ่งเป็นวัตถุดิบที่เป็นของเหลวได้สูงสุดคิดเป็นปริมาณ 65 วันของความต้องการใช้
และสามารถสำรองแอลพีจี คิดเป็นปริมาณ 4 วันของความต้องการใช้

ด้วยการมีแหล่งวัตถุดิบที่เชื่อถือได้ ประกอบกับความยืดหยุ่นในการเลือกใช้วัตถุดิบของโรงโอเลฟินส์
บริษัทฯ จึงเชื่อว่าจะสามารถจัดหาวัตถุดิบเพื่อใช้ในการผลิตได้อย่างเพียงพอและต่อเนื่อง

4.3.4 การดำเนินงานเพื่อลดผลกระทบต่อสิ่งแวดล้อม

บริษัทฯได้ดำเนินการด้านสิ่งแวดล้อมเป็นไปตามที่กฎหมายกำหนด และบริษัทฯ
ได้ยึดถือหลักในการดำเนินกิจการประกอบธุรกิจ โดยให้มีการใช้ทรัพยากรต่างๆ
อย่างคุ้มค่าและมีประสิทธิภาพ ตลอดจนควบคุมป้องกันให้เกิดผลกระทบต่อสิ่งแวดล้อมต่างๆ
ให้น้อยที่สุด โดยกำหนดให้มีการควบคุมและป้องกันตั้งแต่ช่วงก่อนเริ่มดำเนินการ
โดยกำหนดให้มีการศึกษาผลกระทบสิ่งแวดล้อมด้านต่างๆ
ไว้ในรายงานการวิเคราะห์ผลกระทบสิ่งแวดล้อม (EIA: Environmental Impact
Assessment) อย่างละเอียด
พร้อมทั้งกำหนดมาตรการในการป้องกันและลดผลกระทบและมาตรการติดตามตรวจสอบคุณภาพสิ่งแวดล้อมที่เหมาะสม
ทั้งนี้ในระยะ 3 ปีที่ผ่านมา
บริษัทฯได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด

บริษัทฯ
ยึดถือว่าการดำเนินธุรกิจควบคู่ไปกับการจัดการสิ่งแวดล้อมที่เป็นระบบและเป็นไปตามมาตรฐานสากล
จะเป็นส่วนสำคัญในการแสดงถึงความรับผิดชอบของบริษัทฯ ที่มีต่อสังคม (CSR: Corporate
Social Responsibility) ในทุกโครงการและทุกหน่วยผลิตทั้งของบริษัทฯ ในปัจจุบัน
และที่จะมีขึ้นในอนาคต

4.4 กลุ่มธุรกิจผลิตภัณฑ์โพลิเมอร์ (Polymers Business Unit)

  4.4.1 ลักษณะผลิตภัณฑ์

ผลิตภัณฑ์เม็ดพลาสติกเป็นผลิตภัณฑ์ปิโตรเคมีขั้นปลาย
ที่พร้อมนำไปใช้ขึ้นรูปเป็นชิ้นงานพลาสติกสำเร็จรูป
อันเป็นส่วนประกอบสำคัญในอุตสาหกรรมต่อเนื่องอื่นๆ หรือใช้งานในชีวิตประจำวัน อาทิ
อุตสาหกรรมบรรจุภัณฑ์ อุตสาหกรรมเครื่องใช้ไฟฟ้า ธุรกิจก่อสร้าง เป็นต้น
ทั้งนี้สามารถแบ่งประเภทผลิตภัณฑ์เม็ดพลาสติกที่บริษัทลงทุนได้ดังนี้ \

1.  เม็ดพลาสติกโพลีเอทิลีนความหนาแน่นสูง หรือ HDPE

ปัจจุบันบริษัทฯ มีกำลังการผลิต HDPE 300,000 ตันต่อปี และมีกำลังผลิต HDPE ภายใต้บริษัทย่อย
คือ BPE อีก 500,000 ตันต่อปี โดยโรงงานทั้งสองแห่งใช้เทคโนโลยีในการผลิตของ Mitsui
Chemical Inc. ประเทศญี่ปุ่น ซึ่งสามารถผลิต HDPE ได้หลากหลายประเภท
เพื่อให้มีคุณสมบัติและลักษณะงานตามความต้องการของผู้ขึ้นรูปผลิตภัณฑ์ (Converter)
โดยสัดส่วนการใช้งานส่วนใหญ่จะเป็นการขึ้นรูปงานประเภทฟิล์มและถุงพลาสติกต่างๆ
สำหรับการขึ้นรูปชิ้นงานประเภทอื่นๆ ได้แก่ ขวดน้ำดื่ม (สีขาวขุ่น) แกลลอนน้ำมันหล่อลื่น
ลังน้ำอัดลม แท่นรองสินค้า แห อวน งานสายเคเบิล เปลือกสายไฟ สายโทรคมนาคม เป็นต้น

2.  เม็ดพลาสติกโพลีเอทิลีนความหนาแน่นต่ำเชิงเส้น หรือ LLDPE

บริษัทฯ มีสายการผลิต LLDPE ภายใต้บริษัทย่อย PTTPE ที่ขนาดกำลังการผลิต 400,000 ตันต่อปี
โดยใช้เทคโนโลยีการผลิต Unipol ซึ่งเป็นลิขสิทธิ์ของ Univation ประเทศสหรัฐอเมริกา
สามารถผลิต LLDPE ได้หลากหลายประเภท
ขึ้นกับคุณสมบัติและลักษณะงานตามความต้องการของผู้ขึ้นรูป โดยมีสัดส่วนการขึ้นรูปฟิล์มกว่าร้อยละ
60 สำหรับงานอุตสาหกรรมการหีบห่อต่างๆ เช่น ฟิล์มหดรัด (shrink film)  ฟิล์มยึดรัดรูป
(stretch film) ถุงบรรจุสิ่งของที่มีน้ำหนักสูง ถุงบรรจุเสื้อผ้า ถุงบรรจุอาหารแช่แข็ง
การแปรรูปนอกจากในรูปของฟิล์มแล้วก็ยังมีการนำ LLDPE มาทำท่อน้ำ เคลือบสายไฟ
และสายเคเบิ้ล เป็นต้น

3.  เม็ดพลาสติกโพลีเอทิลีนความหนาแน่นต่ำ หรือ LDPE

บริษัทฯ มีสายการผลิต LDPE ภายใต้ PTTPE ที่ขนาดกำลังการผลิต 300,000 ตันต่อปี
โดยใช้เทคโนโลยีการผลิตแบบถังปฏิกรณ์แบบท่อ (Tubular reactor) ซึ่งเป็นลิขสิทธิ์ของ
Basell ประเทศเยอรมัน ซึ่งเริ่มผลิตในเชิงพาณิชย์ในเดือนกุมภาพันธ์ 2554 สามารถผลิต LDPE
ได้หลากหลายประเภท ขึ้นกับคุณสมบัติและลักษณะงานตามความต้องการของผู้ขึ้นรูป เช่น ฝาน้ำดื่ม
ของเล่นเด็ก ซองขนม ถุงแช่แข็ง ฟิล์มหดรัด (shrink film) ฟิล์มห่อของ ฟิล์มห่ออาหารทั่วไป
ขวดพลาสติกชนิดบีบได้ และงานเคลือบบรรจุภัณฑ์ เป็นต้น

4.  เม็ดพลาสติกโพลีสไตรีน หรือ PS

PTTPE ซึ่งบริษัทฯ เป็นผู้ถือหุ้นจำนวนร้อยละ 100 ได้จัดตั้งบริษัท ไทยสไตรีนิคส์ จำกัด (“TSCL”)
ขึ้นในเขตนิคมอุตสาหกรรมมาบตาพุด
เพื่อดำเนินธุรกิจด้านการผลิตผลิตภัณฑ์โพลีสไตรีนที่กำลังการผลิตรวม 90,000 ตันต่อปี
โดยสามารถผลิตผลิตภัณฑ์โพลีสไตรีนได้ 2 ชนิด คือ GPPS (General Purpose Polystyrene)
และ HIPS (High Impact Polystyrene) ซึ่งใช้เทคโนโลยีจาก Monsanto และ Hunstman
ประเทศสหรัฐอเมริกา ตามลำดับ

เม็ดพลาสติก GPPS มีคุณสมบัติโดดเด่นคือความใสแต่เปราะหักง่ายและราคาถูก ซึ่งจะใช้ในการผลิต
เครื่องใช้สำนักงาน อุปกรณ์เครื่องใช้ในครัวเรือนประเภทใช้แล้วทิ้ง (Disposable) ขณะที่ HIPS
มีคุณสมบัติในการทนแรงกระแทกแต่ขาดคุณสมบัติเด่นเรื่องความใสจึงใช้กันมากในอุปกรณ์เครื่องใช้ไฟฟ้าและ
ของเด็กเล่น

4.4.2 ตลาดและภาวะการแข่งขัน

  4.4.2.1 นโยบายและลักษณะการตลาด

การผลิตเม็ดพลาสติกจัดว่าเป็นอุตสาหกรรมปิโตรเคมีขั้นปลาย ซึ่งต้องใช้เงินลงทุนสูง
และมีวงจรของระดับราคาค่อนข้างผันผวนตามภาวะราคาน้ำมันดิบ
และภาวะอุปสงค์อุปทานของผลิตภัณฑ์เช่นเดียวกับผลิตภัณฑ์ปิโตรเคมีอื่นๆ ดังนั้นในช่วงวัฏจักรขาลง
การควบคุมต้นทุนการผลิตและการมีฐานลูกค้าที่แน่นอนเป็นปัจจัยสำคัญที่จะทำให้บริษัทฯ
อยู่รอดได้ในระยะยาว จากการที่บริษัทฯ เป็นผู้มีประสบการณ์ในการผลิต HDPE มายาวนาน
ตลอดจนความสัมพันธ์อันดีและได้รับการถ่ายทอดเทคโนโลยีจากเจ้าของเทคโนโลยี
และการพัฒนาด้านผลิตภัณฑ์อย่างต่อเนื่อง ทำให้บริษัทฯ
มั่นใจว่าจะสามารถดำเนินการผลิตได้อย่างมีประสิทธิภาพและการมีฐานลูกค้าที่แน่นอนจะทำให้เกิดการใช้ประโยชน์จากกำลังการผลิตสูงสุด
ซึ่งจะทำให้มีต้นทุนต่อหน่วยที่ต่ำ นอกจากนี้บริษัทฯ ได้ร่วมกับกลุ่มบริษัท ปตท. ในการจัดตั้งบริษัท
พีทีที โพลีเมอร์ มาร์เก็ตติ้ง จำกัด (PTTPM)
เพื่อเป็นผู้ทำการตลาดและจัดจำหน่ายผลิตภัณฑ์โพลิเมอร์
และผลิตภัณฑ์พลอยได้ทั้งหมดของกลุ่มธุรกิจผลิตภัณฑ์โพลิเมอร์ อีกทั้งบริษัทฯ ยังได้มอบหมายให้บริษัท
พีทีที โพลีเมอร์ โลจิสติกส์ จำกัด (PTTPL) ซึ่งเป็นบริษัทในกลุ่มบริษัท ปตท.
ให้ดำเนินการด้านการบริหารคลังสินค้าและการขนส่งผลิตภัณฑ์โพลิเมอร์ทั้งหมดของบริษัทฯ

ด้วยปริมาณการผลิต HDPE รวม 800,000 ตันต่อปี ปริมาณการผลิต PS 90,000 ตันต่อปี
ปริมาณการผลิต LLDPE 400,000 ตันต่อปี และปริมาณการผลิต LDPE 300,000 ตันต่อปี บริษัทฯ
มีความมั่นใจว่าผลิตภัณฑ์โพลิเมอร์จากกลุ่มธุรกิจผลิตภัณฑ์โพลิเมอร์จะมีความเข้มแข็งในด้านการตลาด
มีต้นทุนในการจัดจำหน่ายและการขนส่งในระดับที่แข่งขันได้ และสามารถกระจายสินค้าให้กับลูกค้า
ได้อย่างทั่วถึงทุกภาคส่วน แม้ว่าลูกค้าซึ่งเป็นผู้ขึ้นรูปผลิตภัณฑ์พลาสติกจะมีอยู่กว่า 1,000 ราย
กระจายอยู่ทั่วประเทศและลูกค้าต่างประเทศกว่า 80 ประเทศทั่วโลกก็ตาม

เนื่องจากตลาดเม็ดพลาสติกยังคงมีภาวะการแข่งขันสูง ดังนั้นเพื่อให้มีฐานลูกค้าที่แน่นอน
เมื่อสัญญาขายผลิตภัณฑ์เม็ดพลาสติกที่มีอยู่หมดลง บริษัทฯ ได้ประสานงานกับ PTTPM
ในการจัดทำสัญญาขายผลิตภัณฑ์เม็ดพลาสติก
หรือต่ออายุสัญญากับคู่ค้าทั้งในประเทศและต่างประเทศต่อไป
ทั้งนี้จะพิจารณาตามความเหมาะสมและความสามารถในการขายของคู่ค้าแต่ละราย
โดยยึดหลักผลประโยชน์สูงสุดต่อบริษัทฯ ในระยะยาว

  (ก) กลยุทธ์การแข่งขัน

  (1) นโยบายราคา

บริษัทฯ มีนโยบายการกำหนดราคาขายโดยอ้างอิงกับราคาตลาด
โดยราคาขายในประเทศอ้างอิงจากราคาประกาศในประเทศ และในตลาดเอเชียตะวันออกเฉียงใต้
(CFR Southeast Asia)
ซึ่งจะเปลี่ยนแปลงไปตามภาวะอุปสงค์และอุปทานของเม็ดพลาสติกในภูมิภาค
ส่วนราคาขายในต่างประเทศจะอ้างอิงราคาขายตามราคาตลาด ณ ภูมิภาคหรือประเทศนั้นๆ (CFR
Price)
ส่วนสัญญาการขายเม็ดพลาสติกกับคู่ค้าจะมีสูตรราคาอ้างอิงกับราคาในตลาดเอเชียในทุกสัญญา
ทั้งนี้การตั้งราคาจะเท่าเทียมกันกับคู่แข่งขันภายใต้คุณภาพผลิตภัณฑ์ที่เท่าเทียมกัน
และแม้สำหรับผลิตภัณฑ์พลอยได้ เช่น Low Polymer บริษัทฯ
ได้กำหนดให้จัดทำสัญญาซื้อขายที่มีสูตรราคาขายอ้างอิงกับราคาเม็ดพลาสติก HDPE
ในภูมิภาคเอเชียเช่นเดียวกัน

  (2) คุณภาพของเม็ดพลาสติกที่ดี

บริษัทฯ
เลือกใช้เทคโนโลยีในการผลิตเม็ดพลาสติกที่มีชื่อเสียงและเป็นที่ยอมรับด้านคุณภาพในระดับมาตรฐานสากล
โดยเม็ดพลาสติกของบริษัทฯ ได้ผ่านการรับรองตามมาตรฐานต่างๆ
หรืออยู่ระหว่างการดำเนินการเพื่อให้ได้รับการรับรองสำหรับผลิตภัณฑ์ใหม่ อันได้แก่
มาตรฐานด้านคุณภาพ (ISO9001) มาตรฐานการจัดการสิ่งแวดล้อม (ISO14001)
มาตรฐานระบบจัดการอาชีวอนามัยและความปลอดภัย (มอก. 18000) และมาตรฐานห้องทดสอบ
(ISO17025 หรือ Guide25)

  (3) การจัดจำหน่ายอย่างครอบคลุม

บริษัทฯ ได้ทำสัญญาแต่งตั้งให้ PTTPM
เป็นผู้ดำเนินกิจกรรมการตลาดและการจัดจำหน่ายผลิตภัณฑ์โพลิเมอร์ให้กับบริษัทฯ ปัจจุบัน PTTPM
มีผู้แทนขายที่ได้รับการแต่งตั้งในประเทศจำนวน 32 รายและผู้แทนขายในต่างประเทศมากกว่า 75
รายครอบคลุมทุกภูมิภาคทั่วโลก
และเพื่อเพิ่มประสิทธิภาพในการให้บริการงานด้านการขายและช่องทางจัดจำหน่ายเพื่อรองรับปริมาณผลิตภัณฑ์โพลิเมอร์ของบริษัทฯ
ที่จะออกสู่ตลาดมากขึ้น ทาง PTTPM มีแผนในการเพิ่มผู้แทนขายและสำนักงานตัวแทนในต่างประเทศ
โดยปัจจุบัน PTTPM มีสำนักงานตัวแทนในต่างประเทศจำนวน 3 แห่ง ได้แก่
สาธารณรัฐประชาชนจีน 2 แห่งที่นครเซี่ยงไฮ้และนครกวางโจว และสาธารณรัฐสังคมนิยมเวียดนาม
1 แห่งที่โฮจิมินห์ซิตี้ นอกจากนี้ PTTPM ยังมีบริษัทย่อย 1 แห่งในประเทศสหรัฐอาหรับเอมิเรตส์
ทั้งนี้ เพื่อตอบสนองความต้องการผลิตภัณฑ์ของลูกค้าทั้งในประเทศและต่างประเทศอย่างทั่วถึง
และเพื่อขยายโอกาสทางการค้าให้มากที่สุด

  (4) การบริหารต้นทุนในระดับที่แข่งขันได้

บริษัทฯ มีต้นทุนการผลิตเม็ดพลาสติกโพลีเอทีลีน ในระดับที่แข่งขันได้ในตลาดสากล เนื่องจากบริษัทฯ
ใช้เอทิลีนซึ่งเป็นวัตถุดิบหลักในการผลิตจากโรงโอเลฟินส์ภายในกลุ่มบริษัท ประกอบกับบริษัทฯ
มีความร่วมมือกับเจ้าของเทคโนโลยีอย่างใกล้ชิด
มีการพัฒนากระบวนการผลิตและการพัฒนาผลิตภัณฑ์อย่างต่อเนื่อง ดังนั้น บริษัทฯ
จึงมั่นใจว่าสามารถแข่งขันกับผู้ผลิตรายอื่นๆ ได้ในทุกสถานการณ์
โดยเฉพาะในช่วงวัฏจักรขาลงของอุตสาหกรรมปิโตรเคมี

บริษัทฯ ได้ดำเนินการวางท่อรับส่งสไตรีนโมโนเมอร์ หรือ SM
ซึ่งเป็นวัตถุดิบหลักในการผลิตโพลีสไตรีน หรือ PS เพื่อรองรับการนำเข้า SM จากต่างประเทศ
และจัดทำสัญญาซื้อ SM กับผู้ผลิตในประเทศ
อันเป็นการเพิ่มอำนาจการต่อรองและขยายขีดความสามารถในการบริหารจัดการต้นทุน SM
ให้อยู่ในระดับที่แข่งขันได้

  (5) การสร้างเครื่องหมายการค้าให้เป็นที่ยอมรับอย่างแพร่หลาย

บริษัทฯ เข้าดำเนินธุรกิจเพื่อผลิต HDPE, LLDPE และ LDPE ภายใต้เครื่องหมายการค้า
“InnoPlus” รวมทั้ง ผลิตภัณฑ์ PS ภายใต้เครื่องหมายการค้า “Diarex”
โดยได้รับการยอมรับจากตลาดทั้งในประเทศ และต่างประเทศทั่วโลก

บริษัทฯ ได้ดำเนินกิจกรรมส่งเสริมภาพลักษณ์เครื่องหมายการค้าทั้งกิจกรรมเพื่อสังคม
และการโฆษณา ประชาสัมพันธ์ผลิตภัณฑ์ที่เข้าถึงกลุ่มผู้ผลิตขึ้นรูปพลาสติก
และตัวแทนจำหน่ายทั้งระดับในประเทศ และระดับสากล อาทิเช่น TIPREX และ Chinaplas
เป็นต้น อย่างต่อเนื่องตลอดมา

  (ข) ลักษณะลูกค้าและการจัดจำหน่าย

ในวันที่ 31 สิงหาคม 2548 บริษัทฯ ได้ทำบันทึกข้อตกลงซื้อขายเม็ดพลาสติก HDPE กับ PTTPM
โดยมีระยะเวลาของสัญญา 6 เดือน และต่ออายุได้คราวละ 1 ปี ต่อมาเมื่อวันที่ 27 กันยายน
2549 คู่สัญญาทั้งสองฝ่ายได้พิจารณาปรับเปลี่ยนเป็นสัญญาระยะยาวอายุสัญญา 15 ปี
และต่ออายุได้คราวละ 5 ปี
โดยมีการปรับเปลี่ยนราคาซื้อขายระหว่างกันทุกปีหรือตามความเหมาะสม

  4.4.2.2 ภาวะการแข่งขัน

  (ก) สถานการณ์ตลาดเม็ดพลาสติก

สถานการณ์ปี 2554 เศรษฐกิจโลกขยายตัวร้อยละ 4
โดยภาวะเศรษฐกิจโลกค่อนข้างผันผวนและมีปัจจัยเสี่ยงเพิ่มขึ้นจากปี 2553
โดยมีการชะลอตัวทางเศรษฐกิจในประเทศกำลังพัฒนาหลายประเทศ ปัญหาหนี้สาธารณะในยุโรป
ความไม่แน่นอนทางเศรษฐกิจของสหรัฐฯ ที่เริ่มฟื้นตัวจากปัญหาวิกฤติการเงิน
ปัญหาทางการเมืองในภูมิภาคตะวันออกกลางและอัฟริกา และปัญหาภัยพิบัติทางธรรมชาติต่าง ๆ
ทั้งเหตุการณ์สึนามิที่ประเทศญี่ปุ่น เหตุการณ์แผ่นดินไหว อุทกภัยในประเทศต่าง ๆ
รวมไปถึงประเทศไทย ซึ่งปัญหาต่าง ๆ
ที่เกิดขึ้นส่งผลให้ราคาผลิตภัณฑ์ปิโตรเลียมยังคงยืนอยู่ในระดับที่สูง
ส่งผลต่อเนื่องต่อราคาผลิตภัณฑ์ปิโตรเคมีให้อยู่ในระดับสูงกว่าปี 2553
ขณะที่ผลต่างราคาของผลิตภัณฑ์และวัตถุดิบลดต่ำลง โดยราคาวัตถุดิบตั้งต้นมีการปรับเพิ่มขึ้นถึงร้อยละ
36 จากปี 2553 โดยราคาเฉลี่ยน้ำมันดิบดูไบ เฉลี่ยอยู่ที่ 106 เหรียญสหรัฐฯต่อบาร์เรล
ราคาแนฟทาเฉลี่ยอยู่ที่ 922 เหรียญสหรัฐฯต่อตัน ปรับตัวสูงขึ้นร้อยละ 29
ส่งผลทำให้ผลต่างราคาของผู้ผลิต HDPE ลดลง 81 เหรียญสหรัฐฯต่อตัน (ร้อยละ 12)
ส่วนผลต่างราคา LLDPE ลดลงอย่างมากถึง 159 เหรียญสหรัฐฯต่อตัน (ร้อยละ 27)
ผลต่างราคาของผู้ผลิต LDPE ลดลง 60 เหรียญสหรัฐฯต่อตัน (ร้อยละ 12)
สรุปราคาผลิตภัณฑ์เฉลี่ยปี 2554 HDPE อยู่ที่ 1,373 เหรียญสหรัฐฯต่อตัน ราคา LLDPE
อยู่ที่1,339 เหรียญสหรัฐฯต่อตัน และราคา LDPE อยู่ที่ 1,602 เหรียญสหรัฐฯต่อตัน (ที่มา :
ICIS)

สถานการณ์ตลาดโดยภาพรวม
ราคาโพลีเมอร์เพิ่มขึ้นอย่างมากในไตรมาสแรกจากปัญหาความมั่นคงทางการเมืองในภูมิภาคตะวันออกกลาง
โดยเฉพาะประเทศอิยิปต์และลิเบีย
ส่งผลให้ราคาน้ำมันดิบซึ่งเป็นวัตถุดิบตั้งต้นของผลิตภัณฑ์ปิโตรเคมีปรับตัวสูงขึ้นมาก
ประกอบกับหลายโรงงานในเอเชียเข้าสู่ Seasonal Shutdown และ Turnaround
อย่างไรก็ตาม เหตุการณ์สึนามิในประเทศญี่ปุ่นในเดือนมีนาคม
ความวิตกกังวลต่อสถานะปัญหาหนี้สาธารณะของยุโรปที่แผ่ขยายไปยังประเทศอื่น ๆ ในช่วงไตรมาสที่
2 รวมไปถึงมาตรการชะลอความร้อนแรงทางเศรษฐกิจของประเทศจีนเพื่อป้องกันภาวะเงินเฟ้อ
เป็นผลให้ราคาตลาดปิโตรเคมีเอเชียลดลงอย่างมาก
ก่อนที่อุปสงค์จากจีนจะปรับตัวสูงขึ้นจากความต้องการผลิตสินค้าที่เพิ่มขึ้นก่อนเข้าสู่ช่วงเทศกาลคริสมาสต์และปีใหม่
และกลับเข้าสู่ภาวะสมดุลอีกครั้งในช่วงไตรมาสที่ 3 และชะลอตัวในไตรมาสที่ 4
อีกครั้งจากความกังวลอย่างต่อเนื่องจากปัญหาหนี้สาธารณะในยุโรป ซึ่งจากปัญหา Margin
ของผู้ประกอบการที่ลดลงอย่างมากนั้น
ส่งผลให้ผู้ผลิตบางรายต้องลดกำลังการผลิตลงและพยายามปรับราคาขึ้นอย่างต่อเนื่อง
แต่เนื่องจากราคาสินค้าปลายทางไม่สามารถปรับขึ้นได้มากทำให้ราคายังคงปรับลดลง
โดยเฉพาะอย่างยิ่งสำหรับผลิตภัณฑ์ LLDPE
ที่มีกำลังผลิตใหม่จากภูมิภาคตะวันออกกลางเพิ่มขึ้นจำนวนมาก

ด้านตลาด Polypropylene (PP) ซึ่งเป็นตลาดเดียวที่มี Margin ปรับตัวสูงขึ้น
นอกจากปัจจัยเรื่องราคาวัตถุดิบที่ปรับตัวสูงขึ้นแล้ว
ปัจจัยด้านอุปสงค์ที่เกิดขึ้นหลังจากเกิดเหตุการณ์ภัยพิบัติก็เป็นอีกหนึ่งปัจจัย
ที่กระตุ้นความต้องการซื้อของลูกค้า ประกอบกับมีผู้ผลิตหลายรายปิดซ่อมบำรุง ส่งผลให้ราคาสูงขึ้น

สำหรับแนวโน้มสถานการณ์ธุรกิจโพลีเมอร์ในปี 2555 ทาง CMAI
คาดการณ์ว่าตลาดโพลีโอเลฟินส์ในภูมิภาคเอเชียจะมีแนวโน้มชะลอตัวลง
ถ้าพิจารณาในด้านของราคาและผลต่างของราคาผลิตภัณฑ์กับวัตถุดิบ
โดยจะได้รับผลกระทบมาจากราคา Feedstock คือ ราคา Ethylene
นั้นปรับตัวสูงขึ้นค่อนข้างมาก
ประกอบกับจะมีกำลังการผลิตใหม่เข้ามาในตลาดจากผู้ผลิตในภูมิภาคเอเชียและตะวันออกกลาง
ในขณะที่ความต้องการของผู้ผลิต End-use ต่างๆ
โดยเฉพาะในจีนที่เป็นตลาดหลักนั้นไม่ได้ขยายตัวมากนัก
เนื่องจากมีแรงต้านจากผู้ซื้อที่ไม่สามารถรับกับต้นทุนการผลิตที่สูงได้
นอกจากนี้ยังเป็นผลมาจากสภาพเศรษฐกิจของประเทศสหรัฐฯ
และหลายประเทศในยุโรปที่เป็นตลาดส่งออกสินค้า Finished products
หลักของจีนที่ยังคงประสบกับปัญหาทางด้านเศรษฐกิจอยู่
ถึงแม้ว่าจะมีสัญญาณการฟื้นตัวที่ดีขึ้นบ้างแล้วก็ตาม
อีกทั้งทางภาครัฐบาลของจีนก็จะมีการผ่อนคลายมาตรการเข้มงวดทางการเงินมากขึ้น
ก็จะทำให้มีความต้องการใช้ PE ไม่ได้ลดน้อยลงมากนัก ซึ่งในภาพรวมแล้วทาง CMAI
ยังคาดว่าความต้องการใช้ PE
ของตลาดยังคงมีอัตราการขยายตัวที่มากกว่าทางด้านการผลิตอยู่ประมาณ 3%

สถานการณ์ตลาดผลิตภัณฑ์พลาสติกในประเทศไทย

ภาพรวมเศรษฐกิจไทยปี 2554 ขยายตัวที่ร้อยละ 1.1 ปรับตัวลดลงจากปีก่อนหน้าที่เติบโตถึงร้อยละ
7.8 ทั้งนี้นอกจากผลกระทบจากปัญหาเศรษฐกิจชะลอตัวทั่วโลก
ที่ส่งผลกระทบต่อความต้องการใช้สินค้าและการส่งออกแล้ว ในไตรมาสที่ 3 ต่อเนื่องไตรมาสที่ 4
ประเทศไทยได้เกิดปัญหาอุทกภัยครั้งใหญ่ที่สุดในประวัติศาสตร์ ส่งผลกระทบต่อเนื่องในทุกภาคส่วน
ทั้งความเสียหายในภาคเกษตร โดยพืชที่ได้รับผลกระทบหนักที่สุดคือข้าว เสียหายถึงร้อยละ 14
ของพื้นที่เพาะปลูก ภาคอุตสาหกรรมได้รับผลกระทบค่อนข้างมากเช่นกัน
โดยดัชนีผลผลิตอุตสาหกรรมเดือนตุลาคมหดตัวถึงร้อยละ 36
เทียบกับเดือนเดียวกันปีก่อนหน้าส่งผลกระทบต่อเนื่องให้ผู้ผลิตสินค้าและบริการจำนวนมากประสบปัญหาขาดแคลนชิ้นส่วนในการผลิต
เมื่อรวมกับผลกระทบภาคท่องเที่ยว และภาคบริการที่เกี่ยวข้อง โดย GDP ในไตรมาส 4
หดตัวประมาณร้อยละ 5 เทียบกับเดือนเดียวกันปีก่อนหน้า

ด้านความต้องการสินค้าพลาสติกภายในประเทศขยายตัวอย่างต่อเนื่องในไตรมาส 1 และ 2
จากการกระตุ้นเศรษฐกิจในช่วงเลือกตั้ง
และการประกาศนโยบายเศรษฐกิจที่ชัดเจนของรัฐบาลชุดใหม่ ทั้งนี้ปัญหาอุทกภัยในช่วงปลายปี
ทำให้ผู้ผลิตพลาสติกได้รับผลกระทบทั้งทางตรงและทางอ้อมในไตรมาสที่ 3 และ 4
โดยโรงงานพลาสติกในภาคกลางประสบปัญหากว่าร้อยละ 64 และมากกว่าร้อยละ 30
ต้องหยุดการผลิตลง ซึ่งส่งผลต่อเนื่องต่ออุตสาหกรรมอื่นๆไม่ว่าจะเป็นอุตสาหกรรมยานยนต์
เครื่องใช้ไฟฟ้า และอุตสาหกรรมในสายโซ่การผลิตต่างๆ ส่งผลให้คำสั่งซื้อลดลง
อย่างไรก็ตามความต้องการของผลิตภัณฑ์บางประเภทเพิ่มสูงขึ้น เช่น ขวดน้ำดื่ม ถัง เรือ
กระสอบทราย และอุปกรณ์เครื่องใช้จำเป็นในช่วงน้ำท่วมต่างๆ
ด้วยเหตุดังกล่าวทำให้ปริมาณการใช้เม็ดพลาสติกหลักในประเทศของปี 2554
ในภาพรวมยังคงเพิ่มขึ้นร้อยละ 3.8 จากปีที่ผ่านมา

  (ข) คู่แข่งขัน

ผู้ผลิตเม็ดพลาสติกรายสำคัญอื่นๆในประเทศไทย ได้แก่

  (1) บมจ. ไออาร์พีซี

บมจ. ไออาร์พีซี (IRPC) หรือ ชื่อเดิม บมจ. อุตสาหกรรมปิโตรเคมีกัลไทย (TPI)
ถือได้ว่าเป็นผู้บุกเบิกอุตสาหกรรมผลิตเม็ดพลาสติกรายแรกในไทย
มีการผลิตอุตสาหกรรมปิโตรเคมีครบวงจรทั้งขั้นต้นและขั้นปลาย หลากหลายผลิตภัณฑ์ ทั้ง HDPE,
LDPE, LLDPE, PP, EVA, ABS และ PS เป็นต้น ปัจจุบัน ปตท. ได้ถือหุ้นใน IRPC ร้อยละ
38.52 (ข้อมูลวันที่ 19 ก.ย. 54) ทำให้ IRPC มีสถานะเป็นบริษัทในเครือ ปตท.
เช่นเดียวกับบริษัทฯ ดังนั้น IRPC จึงเป็นพันธมิตรของบริษัทฯ
ที่อาจมีการประสานประโยชน์หรือความร่วมมือทางด้านการตลาด ร่วมกับบริษัทฯ ต่อไป

(2) บจ. ไทยโพลิเอททีลีน

บจ. ไทยโพลิเอททีลีน (TPE) เป็นบริษัทในเครือของกลุ่มปูนซีเมนต์ไทย
ที่มีการผลิตปิโตรเคมีครบวงจร TPE เริ่มผลิตเม็ดพลาสติก HDPE เป็นรายที่สองต่อจาก IRPC โดย
TPE รับวัตถุดิบจากโรงโอเลฟินส์ในเครือกลุ่มปูนซีเมนต์ไทย คือ บจ. ระยองโอเลฟินส์ (ROC)
และรับโอเลฟินส์บางส่วนจากบริษัทฯ และมีเม็ดพลาสติกหลายชนิดซึ่งรวมถึงผลิตภัณฑ์ LDPE และ
LLDPE

(3) บจ. สยามโพลีสไตรีน

บจ. สยามโพลีสไตรีน เป็นบริษัทร่วมทุนระหว่างกลุ่มปูนซีเมนต์ไทยและ บจ. ดาวเคมิคอล
(ประเทศไทย) (ผู้ผลิตเคมีภัณฑ์และโพลิเมอร์ชั้นนำของโลก) ดำเนินการผลิต PS โดยรับ SM
จากบริษัทในกลุ่มปูนซีเมนต์ไทย คือ บจ. สยามสไตรีนโมโนเมอร์
จึงจัดได้ว่าเป็นคู่แข่งรายสำคัญสำหรับผลิตภัณฑ์โพลีสไตรีนเนื่องจากมีความได้เปรียบในด้านต้นทุนวัตถุดิบ

  4.4.3 การจัดหาผลิตภัณฑ์หรือบริการ

  4.4.3.1 ลักษณะการได้มาซึ่งผลิตภัณฑ์เพื่อจำหน่าย

  (ก) กำลังการผลิต

สำหรับปี 2554 บริษัทฯ มีโรงผลิตเม็ดพลาสติกที่ดำเนินการผลิตในเชิงพาณิชย์ จำนวน 5 โรงงาน
ซึ่งตั้งอยู่เขตนิคมอุตสาหกรรมมาบตาพุด และนิคมผาแดง จังหวัดระยอง
โดยมีกำลังการผลิตและปริมาณการผลิต ดังต่อไปนี้

  ------------------------------------------------------------------------
  หน่วย พันตันต่อปี                                   2553         2554
  ---------------------------------------------- ------------ ------------
  กำลังการผลิตติดตั้ง                                              

  - HDPE : บริษัทฯ                                 250          300

  - HDPE : BPE                                   250          500

  - LLDPE : PTTPE                                400          400

  - LDPE : PTTPE                                              300

  - PS : TSCL                                    90           90

  ปริมาณการผลิตจริง                                              

  - HDPE : บริษัทฯ                                 246 ¹⁾       296

  - HDPE : BPE                                   216          462 ²⁾

  - LLDPE : PTTPE                                255 ³⁾       356

  - LDPE : PTTPE                                              167 ⁴⁾

  - PS : TSCL                                    60           62

  อัตราการใช้กำลังการผลิต (%) ⁵⁾                                  

  - HDPE : บริษัทฯ                                 99%          99%

  - HDPE : BPE                                   87%          92%

  - LLDPE : PTTPE                                64%          89%

  - LDPE : PTTPE                                              56%

  - PS : TSCL                                    67%          69%
  ------------------------------------------------------------------------

หมายเหตุ 1) หยุดหน่วยผลิต HDPE เป็นเวลา 17
วันเพื่อทดสอบเดินเครื่องส่วนขยายกำลังการผลิตอีก 50,000 ตันต่อปี

2) เริ่มดำเนินการผลิตเชิงพาณิชย์โครงการส่วนขยาย 250,000 ตันต่อปี ตั้งแต่เดือนมกราคม
2554

3) เริ่มดำเนินการผลิตเชิงพาณิชย์ตั้งแต่เดือนมกราคม 2553

4) เริ่มดำเนินการผลิตเชิงพาณิชย์ตั้งแต่เดือนกุมภาพันธ์ 2554

5) อัตราการใช้กำลังการผลิต (%) คำนวณโดยใช้ปริมาณการผลิตจริงหารด้วยกำลังการผลิตติดตั้ง
(กำลังการผลิตติดตั้งคือกำลังการผลิตจากการออกแบบก่อสร้างโรงงาน)

  (ข) การจัดหา สภาพปัญหาและผู้จำหน่ายวัตถุดิบ

โรงผลิตเม็ดพลาสติกโพลีโอเลฟินส์ทั้งหมดของบริษัทฯ
และบริษัทในเครือจะใช้เอทิลีนจากโรงโอเลฟินส์ภายในกลุ่มบริษัทเป็นวัตถุดิบหลัก
ยกเว้นโรงผลิตเม็ดพลาสติกโพลีสไตรีนจะใช้วัตถุดิบหลัก คือ สไตรีนโมโนเมอร์
โดยการนำเข้าจากภูมิภาคเอเชียตะวันออกเฉียงใต้เป็นหลัก

  4.4.4 การดำเนินงานเพื่อลดผลกระทบต่อสิ่งแวดล้อม

บริษัทฯ ยึดถือหลักในการดำเนินกิจการประกอบธุรกิจ โดยให้มีการใช้ทรัพยากรต่างๆ
อย่างคุ้มค่าและมีประสิทธิภาพ ตลอดจนควบคุมป้องกันให้เกิดผลกระทบต่อสิ่งแวดล้อมน้อยที่สุด
โดยกำหนดให้มีการควบคุมและป้องกันตั้งแต่ช่วงก่อนเริ่มดำเนินการตั้งแต่ขั้นตอนของการออกแบบ
การเลือกใช้เทคโนโลยี การก่อสร้างและการติดตั้งระบบควบคุมที่ทันสมัยที่หน่วยผลิตต่างๆ
ทั้งนี้เพื่อให้เป็นไปตามกฎหมายทั้งของประเทศไทยและมาตรฐานสากลที่เกี่ยวข้อง นอกจากนี้บริษัทฯ
ได้กำหนดให้มีการศึกษาผลกระทบสิ่งแวดล้อมด้านต่างๆ
ไว้ในรายงานการวิเคราะห์ผลกระทบสิ่งแวดล้อม (EIA: Environmental Impact
Assessment) อย่างละเอียด
พร้อมทั้งกำหนดมาตรการในการป้องกันและลดผลกระทบคุณภาพสิ่งแวดล้อมที่เหมาะสม

บริษัทฯ
ติดตามให้มีดำเนินการตามมาตรการป้องกันและลดผลกระทบสิ่งแวดล้อมตามที่ระบุในรายงานการวิเคราะห์ผลกระทบสิ่งแวดล้อมอย่างเคร่งครัด
ทั้งในช่วงของการก่อสร้าง และในช่วงของการเดินเครื่องการผลิต
ตลอดจนการเฝ้าระวังคุณภาพสิ่งแวดล้อมด้านต่างๆ ทั้งในด้านคุณภาพน้ำที่ระบายออกจากโรงงาน
คุณภาพอากาศทั้งในบรรยากาศและที่ระบายออกจากปล่องระบาย การจัดการกากของเสีย
ทั้งประเภทขยะทั่วไปและขยะอุตสาหกรรม และตรวจสอบระดับความดังของเสียง
โดยมีผลการตรวจวัดสอดคล้องกับมาตรฐานที่กำหนด ทั้งนี้เพื่อให้ผู้มีส่วนเกี่ยวข้อง
โดยเฉพาะชุมชนโดยรอบมีความมั่นใจว่าสภาพแวดล้อมได้รับการดูแลรักษาเป็นอย่างดี บริษัทฯ
มีนโยบายสนับสนุนให้บริษัทในกลุ่มดำเนินการต่างๆ
เพื่อให้ได้รับการรับรองตามมาตรฐานระบบการจัดการสิ่งแวดล้อม (Environmental
Management System) หรือ ISO14001 ในส่วนที่มีการดำเนินงาน
จากสำนักงานมาตรฐานผลิตภัณฑ์ อุตสาหกรรม (สมอ.) หรือ สถาบันรับรองมาตรฐานไอเอสโอ
(สรอ.) สำหรับหน่วยผลิต LLDPE ที่เริ่มดำเนินการผลิตเชิงพาณิชย์ ในปี 2553 และหน่วยผลิต
LDPE ที่เริ่มดำเนินการผลิตเชิงพาณิชย์ในเดือนกุมภาพันธ์ ปี 2554
บริษัทฯได้ดำเนินการจัดทำเพื่อขอรับรองมาตรฐานต่างๆ เช่นเดียวกันกับผลิตภัณฑ์โพลิเมอร์ชนิดอื่นๆ

ทั้งนี้เพื่อให้บริษัทฯ มีการจัดการสิ่งแวดล้อมที่เป็นระบบและเป็นมาตรฐานสากลที่ยอมรับ
โดยมีการควบคุมลักษณะปัญหาต่างๆ ที่อาจเกิดขึ้นจากกิจกรรมการดำเนินการของบริษัทฯ
พร้อมทั้งมีแนวทางในการพัฒนาและปรับปรุงอย่างต่อเนื่อง (Continual Improvement) ได้แก่

1.  บริษัทฯ มีการติดตั้งระบบ Reverse Osmosis (RO)
    เพื่อนำน้ำทิ้งที่ผ่านการบำบัดโดยระบบบำบัดน้ำเสียของโรงงานแล้ว
    มาใช้ประโยชน์โดยการผลิตน้ำใส (Clarified water)
    เพื่อใช้ในกระบวนการผลิตในระบบน้ำหล่อเย็น
    ซึ่งเป็นการลดปริมาณน้ำทิ้งและใช้ทรัพยากรธรรมชาติให้เกิดประโยชน์สูงสุดจัดการแบบบูรณการในด้านการใช้ทรัพยากรธรรมชาติในด้านต่างๆ
    โดยนำหลักแนวคิดของประสิทธิภาพนิเวศเศรษฐกิจ (Eco-Efficiency) มาประยุกต์ใช้

2.  มีการติดตั้งอุปกรณ์อื่นๆ ทีมีประสิทธิภาพสูงเพิ่มเติมเพื่อลดผลกระทบด้านสิ่งแวดล้อม เช่น
    ระบบกำจัดฝุ่น (Bag Filter) ที่เกิดจากกระบวนการขนถ่ายผลิตภัณฑ์ไปยังไซโล
    ติดตั้งอุปกรณ์ดัก ลดเสียง (Silencer) ที่อุปกรณ์การผลิต เป็นต้น

3.  การติดตั้งป้ายแสดงข้อมูลด้านสิ่งแวดล้อม (Display Board) ด้านหน้าโรงงาน
    โดยนำเสนอข้อมูลการจัดการด้านสิ่งแวดล้อม แผนลดและขจัดมลพิษ และโครงการที่บริษัทฯ
    ดำเนินการเพื่อลดและขจัดมลพิษ ของบริษัท บางกอกโพลีเอททีลีน จำกัด (มหาชน)
    และโรงงานอื่นๆ ของบริษัทในกลุ่มพีทีที โกลบอล เคมิคอล
    เพื่อเป็นการแสดงความมุ่งมั่นและโปร่งใสในการดำเนินงานด้านสิ่งแวดล้อมของบริษัทฯ

4.  สนับสนุนการเพิ่มพื้นที่สีเขียวภายในบริเวณพื้นที่ของบริษัทฯ
    ชุมชนและบริเวณใกล้เคียงเพื่อช่วยลดภาวะโลกร้อน ตามแผนลดและขจัดมลพิษ โดยในปี 2554
    กลุ่มธุรกิจผลิตภัณฑ์โพลิเมอร์ได้ร่วมกิจกรรมปลูกต้นไม้ที่ชุมชนห้วยมะหาดและบริเวณเกาะกลางถนนในนิคมมาบตาพุด
    การสร้างฝายที่ชุมชนห้วยมะหาดและชากลูกหญ้า

5.  บริษัทฯ ดำเนินการตามแผนงานเพื่อลดสารอินทรีย์ระเหยง่าย (VOCs)
    ที่ทุกอุปกรณ์การผลิตของทุกหน่วยการผลิตผลิตภัณฑ์โพลิเมอร์

6.  มีระบบบำบัดน้ำเสียสามารถรองรับน้ำเสียจากกระบวนการผลิตได้ทั้งหมด

7.  มีระบบจัดการกากของเสียที่เป็นของแข็งโดยการแยกประเภท
    นำไปจำหน่ายหรือกำจัดโดยบริษัทที่ได้รับการขึ้นทะเบียนกับกรมโรงงานอุตสาหกรรม

8.  มีระบบจัดการกากของเสียที่เป็นของเหลวโดยการนำไปจำหน่ายเป็นเชื้อเพลิงกับบริษัทที่ได้รับการขึ้นทะเบียนกับกรมโรงงานอุตสาหกรรม

9.  การสื่อสารกิจกรรมที่อาจจะเกิดผลกระทบกับทางชุมชน เช่น กิจกรรมที่มีเสียงดัง แสงสว่าง
    หรือภาพที่อาจจะทำให้ชุมชนบริเวณรอบข้างไม่สบายใจ บริษัทฯ มีการจัดการแจ้งประกาศ
    สื่อรถประสัมพันธ์ สื่อวิทยุชุมชน และอื่นๆ พร้อมทั้งมีทีมสื่อสารองค์กร (CSR)
    เข้าประสานงานชุมชนอย่างต่อเนื่อง เพื่อสร้างความเข้าใจที่ถูกต้อง
    และรับฟังข้อเสนอแนะจากชุมชน นำมาปรับปรุงแก้ไขให้เกิดการอยู่ร่วมกับชุมชนได้อย่างยั่งยืน

10. บริษัทฯ เล็งเห็นความสำคัญของการรับฟังข้อเสนอแนะ ปัญหา จากชุมชน
    ซึ่งเป็นประโยชน์อย่างยิ่งในการดำเนินการ
    จึงได้มีการจัดตั้งไตรภาคีเป็นคณะทำงานประสานงานให้คำปรึกษาด้านสิ่งแวดล้อมโครงการก่อสร้างของกลุ่มบริษัท
    ปตท.เคมิคอล จำกัด มีการประชุมเดือนละ 1 ครั้ง

จากการให้ความสำคัญในการดำเนินการด้านสิ่งแวดล้อมอย่างต่อเนื่อง BPE และ TSCL
ซึ่งเป็นบริษัทที่อยู่ภายใต้การบริหารงานของกลุ่มธุรกิจผลิตภัณฑ์โพลิเมอร์
ได้รับรางวัลธงขาวดาวเขียว
เนื่องจากผ่านเกณฑ์การตรวจประเมินโรงงานตามแผนปฏิบัติการลดและขจัดมลพิษของการนิคมอุตสาหกรรมแห่งประเทศไทย
(กนอ.) ในระดับดีเยี่ยม

นอกจากการให้ความสำคัญด้านสิ่งแวดล้อมแล้ว บริษัทฯ
ได้ให้ความสำคัญของการดำเนินธุรกิจควบคู่ไปกับเรื่องบริหารจัดการความปลอดภัย
อาชีวอนามัยและสิ่งแวดล้อม (Safety, Occupational health and Environment)
ตามมาตรฐานสากลในทุกหน่วยผลิต ทั้งในปัจจุบัน และที่จะมีขึ้นในอนาคต โดยในปี 2554 BPE และ
TSCL ซึ่งเป็นบริษัทที่อยู่ภายใต้การบริหารงานของกลุ่มธุรกิจฯ
ได้รับรางวัลสถานประกอบกิจการดีเด่นด้านความปลอดภัย
อาชีวอนามัยและสภาพแวดล้อมในการทำงานระดับประเทศ จากกระทรวงแรงงาน

  4.4.5 จุดเด่นธุรกิจในรอบปี 2554

ทางกลุ่มธุรกิจผลิตภัณฑ์โพลิเมอร์ยังคงมุ่งมั่นและให้ความสำคัญในด้านการสร้างพันธมิตรทางธุรกิจ
(Value of Partnership) อย่างต่อเนื่อง
โดยในปีนี้ทางกลุ่มธุรกิจผลิตภัณฑ์โพลิเมอร์ได้ร่วมจัดบูธ InnoPlus ในงาน TIPREX 2011
เพื่อแสดงการคิดค้น และพัฒนาเม็ดพลาสติก สำหรับชิ้นงานต่างๆ ระหว่างวันที่ 31 สิงหาคม – 3
กันยายน 2554 ณ ศูนย์การประชุมไบเทค

4.5 กลุ่มธุรกิจผลิตภัณฑ์เอทิลีนออกไซด์ (EO-Based Performance Business Unit)

4.5.1 ลักษณะผลิตภัณฑ์

(ก) เอทิลีนออกไซด์ / เอทิลีนไกลคอล (EO/EG)

บริษัท ทีโอซี ไกลคอล จำกัด หรือ TOCGC เป็นผู้ผลิตสารเอทิลีนออกไซด์ (Ethylene Oxide :
EO) และเอทิลีนไกลคอล (Ethylene Glycol : EG)
โดยมีผลิตภัณฑ์หลักอยู่ในรูปของโมโนเอทิลีนไกลคอล (Monoethylene Glycol : MEG)
ซึ่งเป็นวัตถุดิบในการผลิตเส้นใยโพลีเอสเตอร์ สำหรับอุตสาหกรรมสิ่งทอ
และอุตสาหกรรมการผลิตเม็ดพลาสติกใสสำหรับใช้ผลิตขวดพลาสติกใส หรือขวดเพ็ท (PET)
โรงงานดังกล่าวมีกำลังการผลิตติดตั้งสำหรับ MEG ปีละ 300,000 ตัน โดยวัตถุดิบหลักที่ใช้ คือ
เอทิลีน ประมาณ 200,000 ตัน ซึ่งมาจากการผลิตของบริษัทฯเองทั้งหมด ซึ่งในปี 2551 TOCGC
ได้ดำเนินโครงการขยายกำลังการผลิต 95,000 ตันต่อปี แต่ต้องชะลอการผลิตในส่วนของ 95,000
ตันต่อปีออกไป เนื่องจากกรณีมาบตาพุด
โดยศาลได้มีคำสั่งให้ระงับโครงการส่วนขยายนี้ไว้เป็นการชั่วคราว ทั้งนี้บริษัทฯได้จัดทำ EHIA
เพื่อให้สามารถกลับมาดำเนินการผลิตได้อีกครั้ง
ขณะนี้อยู่ระหว่างรอการขออนุญาตจากหน่วยงานราชการที่เกี่ยวข้อง

(ข) เอทานอลเอมีน (Ethanolamines)

บริษัท ไทยเอทานอลเอมีน จำกัด หรือ EA เป็นผู้ผลิตสารเอทานอลเอมีน (Ethanolamines)
มีผลิตภัณฑ์หลักอยู่ในรูปของโมโนเอทานอลเอมีน (Monoethanolamine : MEA)
ไดเอทานอลเอมีน (Diethanolamine : DEA ) และ ไตรเอทานอลเอมีน
(Triethanolamine : TEA) ผลิตภัณฑ์เอทานอลเอมีนใช้เป็นส่วนผสมในการผลิตแชมพู
ครีมนวดผม น้ำยาปรับผ้านุ่ม เครื่องสำอาง อุตสาหกรรมยา อุตสาหกรรมซีเมนต์ และอื่นๆ
โรงงานมีกำลังการผลิตติดตั้งรวม 50,000 ตันต่อปี ทำการผลิตในเชิงพาณิชย์ในปี 2554
โดยใช้วัตถุดิบ คือ EO จาก TOCGC

(ค) แฟตตี้แอลกอฮอล์อีทอกซีเลท (Ethoxylate)

บริษัท ไทย อีทอกซีเลท จำกัด หรือ TEX ซึ่งเป็นบริษัทร่วมทุนกับ BASF โดยเป็นผู้ผลิต
Ethoxylate ซึ่งเป็นวัตถุดิบในการผลิตแชมพู น้ำยาล้างจาน น้ำยาซักล้างต่างๆ
โรงงานมีกำลังการผลิตติดตั้ง 50,000 ตันต่อปี โดยใช้วัตถุดิบ คือ EO จาก TOCGC และ
แฟตตี้แอลกอฮอล์ (Fatty Alcohol) จากบริษัท ไทยแฟตตี้แอลกอฮอล์ จำกัด

4.5.2 ตลาดและภาวะการแข่งขัน

4.5.2.1 นโยบายและลักษณะการตลาด

TOCGC มีนโยบายที่จะจำหน่ายผลิตภัณฑ์ EO/EG
ให้กับผู้ประกอบการภายในประเทศด้วยราคาและเงื่อนไขทางการค้าที่สามารถแข่งขันได้กับ
Supplier รายอื่นๆ โดยบริษัทฯ เน้นการสร้างมูลค่าเพิ่มจากผลิตภัณฑ์ EO ให้เกิดมูลค่าเพิ่มสูงสุด
โดยมีการศึกษาและพัฒนาตลาด เพื่อลงทุนเพิ่มเติมในธุรกิจปลายน้ำของผลิตภัณฑ์ EO ปัจจุบัน TOCGC
จำหน่ายผลิตภัณฑ์ EO ให้กับบริษัทในเครือของบริษัทฯ ที่มีความต้องการใช้ EO ในการผลิตทั้งหมด
ในส่วนของผลิตภัณฑ์ EG เนื่องจาก TOCGC เป็นผู้ผลิตผลิตภัณฑ์ EG
รายแรกและรายเดียวในประเทศ
ผลิตภัณฑ์ส่วนที่เหลือจากการจำหน่ายให้กับผู้ประกอบการภายในประเทศจะส่งออกไปจำหน่ายยังตลาดต่างประเทศในภูมิภาคเอเชีย
เช่นที่ประเทศจีน ซึ่งเป็นตลาดที่มีความต้องการใช้ผลิตภัณฑ์ EG
ในปริมาณมากเมื่อเทียบกับตลาดประเทศอื่นๆ เป็นต้น หรือตลาดในภูมิภาคอื่นๆ ที่เป็น Niche
Market ซึ่งมีความต้องการใช้ผลิตภัณฑ์ในปริมาณไม่มาก แต่สามารถจำหน่ายผลิตภัณฑ์ได้ในราคาสูง

EA มีนโยบายที่จะจำหน่ายผลิตภัณฑ์เอทานอลเอมีน
ให้กับผู้ประกอบการภายในประเทศให้ได้มากที่สุดด้วยราคาและเงื่อนไขทางการค้าที่สามารถแข่งขันได้กับ
Supplier รายอื่นๆ
แต่เนื่องจากความต้องการผลิตภัณฑ์เอทานอลเอมีนภายในประเทศมีอยู่ในปริมาณไม่มากนักเมื่อเทียบกับกำลังการผลิตที่โรงงาน
EA สามารถผลิตได้
ผลิตภัณฑ์ส่วนใหญ่จึงต้องถูกส่งออกไปจำหน่ายยังตลาดต่างประเทศในภูมิภาคเอเชีย
โดยเฉพาะตลาดในประเทศจีนที่มีความต้องการใช้ผลิตภัณฑ์เอทานอลเอมีนในปริมาณมาก หรือ
ตลาดในภูมิภาคอื่นๆ ที่มีความต้องการใช้ผลิตภัณฑ์และสามารถจำหน่ายผลิตภัณฑ์ได้ในราคาสูง

TEX มีนโยบายที่จะจำหน่าย Ethoxylate ในเกรดต่างๆ จำนวน 50% ของปริมาณที่ผลิตได้
ให้กับกลุ่มบริษัท BASF ตาม Joint Venture Agreement ในส่วนของ Captive Market และ
อีกส่วนที่เหลือ 50% ขายให้กับตลาดลูกค้าภายนอก (Open Market)
โดยเน้นการแทนที่ตลาดภายในประเทศ เนื่องจากมีผู้ผลิตระดับโลกที่มีฐานการผลิตอยู่ในประเทศไทย
รวมทั้งส่งออกไปจำหน่ายยังต่างประเทศด้วย โดยเน้นที่ตลาดภูมิภาคเป็นหลัก

(1) กลยุทธ์การแข่งขัน

TOCGC ให้ความสำคัญในการจำหน่ายผลิตภัณฑ์ให้กับผู้ประกอบการในประเทศเป็นหลัก
ผลิตภัณฑ์ที่เหลือจากการจำหน่ายในประเทศจึงจะถูกส่งออกไปจำหน่ายยังตลาดต่างประเทศ
ดังนั้นกลยุทธ์ทางการตลาดของ TOCGC
จึงมุ่งเน้นการเพิ่มและรักษาส่วนแบ่งการตลาดภายในประเทศ
โดยใช้จุดแข็งและความได้เปรียบในเชิงธุรกิจในด้านต่างๆของ TOCGC
เมื่อเปรียบเทียบกับผู้ผลิตรายอื่นในการทำตลาด เช่น
การเป็นผู้ผลิตในประเทศที่สามารถส่งผลิตภัณฑ์ที่มีโอกาสปนเปื้อนน้อยกว่าการซื้อผลิตภัณฑ์จากการนำเข้า
ประกอบกับการใช้เวลาในการสั่งซื้อและจัดส่งผลิตภัณฑ์น้อยกว่าผู้ผลิตรายอื่นๆ
รวมถึงความสามารถในการส่งผลิตภัณฑ์อย่างต่อเนื่องจากถังเก็บผลิตภัณฑ์ทั้งในโรงงานและที่ท่าเทียบเรือ
เป็นต้น การมีจุดแข็งและความได้เปรียบในเชิงธุรกิจในด้านต่างๆ ตามที่กล่าวมา ทำให้ TOCGC
สามารถแข่งขันกับผู้ผลิตรายอื่นๆในการทำตลาดในประเทศได้

นอกจากการมุ่งเน้นการเพิ่มและรักษาส่วนแบ่งการตลาดในประเทศแล้ว ในขณะเดียวกัน TOCGC
ยังมุ่งเน้นการรักษาฐานลูกค้าต่างประเทศ
รวมถึงการสร้างความสัมพันธ์อันดีกับตัวแทนจำหน่ายไว้อย่างต่อเนื่องอีกด้วย
ทั้งนี้เพื่อรองรับการส่งออกผลิตภัณฑ์ของ TOCGC
ที่เพิ่มขึ้นจากการขยายกำลังการผลิตของบริษัทฯในอนาคต

EA ให้ความสำคัญกับการจำหน่ายผลิตภัณฑ์ให้กับลูกค้าในประเทศ
โดยพยายามขยายส่วนแบ่งการตลาดในประเทศให้ได้มากที่สุด
โดยใช้การจำหน่ายโดยตรงให้กับลูกค้ารายใหญ่
และจำหน่ายผ่านตัวแทนจำหน่ายให้กับลูกค้ารายย่อยในประเทศ

สำหรับการส่งออกผลิตภัณฑ์ไปจำหน่ายยังตลาดต่างประเทศนั้น EA
พยายามรักษาฐานลูกค้าต่างประเทศเดิมและเสาะแสวงหาตลาดใหม่ ในภูมิภาคต่างๆ เช่น เอเชีย
ยุโรป ออสเตรเลีย เป็นต้น โดยการรักษาและสร้างความสัมพันธ์ที่ดีกับนายหน้าการค้า
ตัวแทนจำหน่าย ตลอดจนลูกค้าที่เป็นลูกค้ารายใหญ่ที่มีฐานการผลิตอยู่ในหลายๆ ประเทศทั่วโลก
โดยเฉพาะในภูมิภาคเอเชีย

TEX มุ่งเน้นการเพิ่มและรักษาส่วนแบ่งการตลาดในประเทศ และทดแทนการนำเข้า
ควบคู่กับการรักษาฐานลูกค้าเดิมในต่างประเทศและเสาะแสวงหาตลาดใหม่เพิ่มมากขึ้นด้วย
เนื่องจากในภูมิภาคนี้ มีฐานการผลิตผลิตภัณฑ์ในส่วน Personal Care และ Home Care
ซึ่งถือเป็นโอกาสทางธุรกิจของบริษัท นอกจากนี้ยังส่งออกผลิตภัณฑ์ไปจำหน่ายยังภูมิภาคต่างๆ เช่น
เอเชีย ยุโรป

(2) ลักษณะลูกค้าและการจัดจำหน่าย

ผลิตภัณฑ์ของ TOCGC เป็น Commodity Product
ลูกค้าทั้งในและต่างประเทศส่วนใหญ่จึงเป็นผู้ผลิตซึ่งอยู่ในกลุ่มอุตสาหกรรมเดียวกัน
คือผู้ผลิตในอุตสาหกรรมโพลีเอสเตอร์ ซึ่งผลิตเส้นใยสังเคราะห์สำหรับอุตสาหกรรมสิ่งทอ และ ผลิต
PET Resin สำหรับอุตสาหกรรมขวดพลาสติกใส ในปี 2554 TOCGC
มีการจำหน่ายผลิตภัณฑ์ให้กับลูกค้าโดยใช้ช่องทางการจัดจำหน่ายทั้งทางตรงและผ่านนายหน้าการค้า
โดยจำหน่ายให้กับลูกค้าในประเทศมากกว่า 90% ของผลิตภัณฑ์ที่ผลิตได้ทั้งหมด
ผลิตภัณฑ์ส่วนที่เหลือจากการจำหน่ายในประเทศจะถูกส่งออกไปจำหน่ายยังตลาดต่างประเทศ
โดยเน้นที่ตลาดประเทศจีนและประเทศอื่นๆในเอเชียเป็นหลัก

ผลิตภัณฑ์ของ EA
สามารถนำไปใช้เป็นวัตถุดิบหรือเป็นสารประกอบในการผลิตได้ในอุตสาหกรรมหลายชนิด
ลูกค้าทั้งในและต่างประเทศของ EA จึงมีความหลากหลายและแตกต่างกัน ในปี 2554 EA
จำหน่ายผลิตภัณฑ์ให้กับลูกค้าโดยใช้ช่องทางการจัดจำหน่ายทั้งทางตรง และผ่านนายหน้าการค้า
ตัวแทนจำหน่าย โดยจะมุ่งเน้นการสร้างฐานการตลาดในประเทศไทย
และประเทศอื่นๆในภูมิภาคเอเชียเป็นหลัก

ผลิตภัณฑ์ของ TEX เป็นสารจำพวกลดแรงตึงผิวที่ใช้ใน Personal Care และ Home Care
ซึ่งสามารถใช้ได้โดยตรงและเป็นวัตถุดิบให้กับผลิตภัณฑ์อื่นในกลุ่มเดียวกัน เช่น ผงซักฟอก
น้ำยาล้างจาน ครีมอาบน้ำ ฯลฯ ซึ่งเป็นลูกค้าทั้งในและต่างประเทศ ในปี 2554 TEX
สามารถจำหน่ายผลิตภัณฑ์ให้กับลูกค้าโดยใช้ช่องทางการจัดจำหน่ายทั้งทางตรงและผ่านตัวแทนการค้าอย่างต่อเนื่อง

4.5.2.2 ภาวะการแข่งขัน

(ก) สถานการณ์ตลาดในปี 2554

เนื่องจาก MEG เป็น Commodity Product และใช้เป็นวัตถุดิบหลักของอุตสาหกรรมโพลีเอสเตอร์
ซึ่งเป็นวัตถุดิบหลักต่อเนื่องสำหรับอุตสาหกรรมสิ่งทอ และอุตสาหกรรมผลิตขวดพลาสติกใส
สถานการณ์ทางการตลาดของ MEG จึงเป็นไปในทิศทางเดียวกับอุตสาหกรรมโพลีเอสเตอร์
โดยเฉพาะตลาดในประเทศจีนซึ่งเป็นประเทศที่มีความต้องการใช้ MEG และนำเข้า MEG
มากที่สุดในโลก รวมถึงประเทศอื่นๆในภูมิภาคเอเชียที่ยังคงต้องนำเข้า MEG
เพื่อสนองต่อความต้องการของตลาดอย่างต่อเนื่องอีกด้วย

สำหรับตลาดผลิตภัณฑ์เอทานอลเอมีนในภาพรวมนั้น ในปี 2554 เป็นช่วงขาลงของธุรกิจ
ส่งผลให้เกิดการชะลอตัวของการดำเนินธุรกิจ
และความต้องการใช้ผลิตภัณฑ์ของผู้ประกอบการในอุตสาหกรรมที่เกี่ยวข้องลดลง เช่น
อุตสาหกรรมผลิตภัณฑ์ Personal Care อุตสาหกรรมผลิตยากำจัดวัชพืช อุตสาหกรรมก่อสร้าง
เป็นต้น ทำให้ราคาผลิตภัณฑ์เอทานอลเอมีนตกต่ำลง อย่างไรก็ตาม ในปี 2555
คาดว่าแนวโน้มราคาผลิตภัณฑ์จะยังคงทรงตัว

สำหรับผลิตภัณฑ์ Ethoxylate นั้นขึ้นตรงกับธุรกิจ Personal Care และ Home Care
ในประเทศเป็นส่วนใหญ่ แต่เนื่องจากผลกระทบจากอุทกภัยปลายปี 2554 ทำให้ตลาด Ethoxylate
โดยภาพรวมสำหรับปี 2554 มีการขยายตัวไม่มากนัก

ข) คู่แข่งขัน

คู่แข่งของ TOCGC
ในการดำเนินงานด้านการตลาดและการจำหน่ายผลิตภัณฑ์ในธุรกิจนี้ทั้งในและต่างประเทศ คือ ผู้ผลิต
MEG รายใหญ่ของโลก ได้แก่ SABIC, MEGlobal และ SHELL
ซึ่งมีฐานการผลิตหลักอยู่ที่ตะวันออกกลาง (Middle East) และประเทศอื่นๆ ทั่วโลก
โดยในแต่ละปีผู้ผลิตเหล่านี้ จะขยายกำลังการผลิตเพื่อให้ได้มาซึ่งความได้เปรียบทางด้าน Economy
of Scale เพื่อสร้างความได้เปรียบในการแข่งขันเมื่อเปรียบเทียบกับผู้ผลิตรายอื่นๆ ในธุรกิจ
และตอบสนองต่อความต้องการใช้ผลิตภัณฑ์ MEG ในตลาดโลกให้ได้มากที่สุด

ปัจจุบัน SABIC, MEGlobal และ SHELL ส่งผลิตภัณฑ์ MEG เข้ามาจำหน่ายในประเทศไทย
ทั้งในรูปแบบของการจำหน่ายโดยตรง และการจำหน่ายโดยผ่านนายหน้าการค้า โดย Supplier
ทุกรายยังคงพยายามที่จะรักษาส่วนแบ่งการตลาดในประเทศไทยบางส่วนโดยเฉพาะกับลูกค้ารายใหญ่ไว้
โดยในปี 2554 ประมาณการส่วนแบ่งการตลาดในประเทศไทยของ TOCGC คิดเป็น 50.13%
โดยส่วนแบ่งการตลาดในประเทศไทยลดลงเนื่องจาก TOCGC
ได้หยุดเดินเครื่องเพื่อซ่อมบำรุงเครื่องจักรอุปกรณ์ (Turnaround) เป็นเวลา 44 วัน

คู่แข่งของ EA ในการดำเนินงานด้านการตลาดและการจำหน่ายผลิตภัณฑ์ในทั้งและต่างประเทศนั้น
คือ คู่แข่งรายใหญ่ ได้แก่ OUCC, Optimal, Ineos และ Dow ซึ่งมีฐานการผลิตอยู่ในเอเชีย
และในภูมิภาคอื่นๆ ซึ่งดำเนินธุรกิจนี้มาเป็นระยะเวลายาวนาน มีความสัมพันธ์ที่ดีกับลูกค้า
และตัวแทนจำหน่ายในทุกๆ ภูมิภาคทั่วโลก

คู่แข่งของ TEX ในการดำเนินงานด้านการตลาดและการจำหน่ายผลิตภัณฑ์ทั้งในและต่างประเทศ คือ
Dow, Optimal, Shell, Huntsman, Clariant และ Sasol
ซึ่งมีฐานการผลิตหลักอยู่ที่เอเชีย ซึ่งมีความได้เปรียบทางด้านต้นทุนค่าแรงงานและค่าวัตถุดิบ
นอกจากนั้นยังมีฐานการผลิตตามประเทศต่างๆ ทั่วโลก

4.5.3 การจัดหาผลิตภัณฑ์หรือบริการ

4.5.3.1 ลักษณะการได้มาซึ่งผลิตภัณฑ์เพื่อจำหน่าย

(ก) กำลังการผลิต

สำหรับปี 2554 กลุ่มธุรกิจผลิตภัณฑ์เอทิลีนออกไซด์มีโรงงานที่ดำเนินการผลิตในเชิงพาณิชย์จำนวน 3
โรงงาน ซึ่งตั้งอยู่ในเขตนิคมอุตสาหกรรมเหมราชตะวันออก จังหวัดระยอง
มีกำลังการผลิตและปริมาณการผลิต ดังนี้

  ------------------------------------------------------------------------
  หน่วย พันตันต่อปี                                   2553         2554
  ---------------------------------------------- ------------ ------------
  กำลังการผลิตติดตั้ง                                              

  - EO/EG : TOCGC                                395          395

  - Ethanolamine : EA                            50           50

  - Ethoxylate : TEX                             50           50

  ปริมาณการผลิตจริง                                              

  - EO/EG : TOCGC                                311 ¹⁾       269 ²⁾

  - Ethanolamine : EA                            - ³⁾         26

  - Ethoxylate : TEX                             64           61

  อัตราการใช้กำลังการผลิต (%) ⁴⁾                                  

  - EO/EG : TOCGC                                78%          68%

  - Ethanolamine : EA                            -            52%

  - Ethoxylate : TEX                             128%         122%
  ------------------------------------------------------------------------

หมายเหตุ 1) โรงงานเดินเครื่องไม่เต็มกำลังการผลิต
เนื่องจากคำสั่งของศาลปกครองสูงสุดให้โครงการส่วนขยายของบริษัทฯ กำลังการผลิต 95,000
ตันต่อปี เข้าข่าย เป็นโครงการที่อาจก่อให้เกิดผลกระทบรุนแรง
ตามประกาศกระทรวงทรัพยากรธรรมชาติและสิ่งแวดล้อมซึ่งต้องดำเนินการตามมาตรา 67
ของรัฐธรรมนูญ ต้องระงับการผลิตในส่วนขยายชั่วคราว อีกทั้งหยุดดำเนินการผลิตระหว่างวันที่ 1
-18 ก.ค. 53 รวม 18 วัน เพื่อซ่อมอุปกรณ์

2) โรงงานเดินเครื่องไม่เต็มกำลังการผลิต
เนื่องจากคำสั่งของศาลปกครองสูงสุดให้โครงการส่วนขยายของบริษัทฯ กำลังการผลิต 95,000
ตันต่อปี อีกทั้งหยุดดำเนินการผลิตระหว่างวันที่ 1 มิ.ย.54 ถึง 14 ก.ค. 54 รวม 43 วัน
เพื่อซ่อมบำรุงรักษาเครื่องจักรอุปกรณ์ (Turnaround)

3) โรงงานก่อสร้างแล้วเสร็จและทดลองเดินเครื่องในไตรมาสที่ 3 ปี 2552
แต่เนื่องจากผลของคำสั่งศาลปกครองกรณีมาบตาพุด ทำให้โครงการ EA
ต้องหยุดทดลองเดินเครื่องตั้งแต่เดือนธันวาคม 2552 ทั้งนี้ EA
ได้กลับมาดำเนินการผลิตเชิงพาณิชย์ในเดือน กุมภาพันธ์ 2554

5) อัตราการใช้กำลังการผลิต (%) คำนวณโดยใช้ปริมาณการผลิตจริงหารด้วยกำลังการผลิตติดตั้ง
(กำลังการผลิตติดตั้งคือกำลังการผลิตจากการออกแบบก่อสร้างโรงงาน)

(ข) การจัดหา สภาพปัญหาและผู้จำหน่ายวัตถุดิบ

ปัจจุบัน TOCGC ใช้วัตถุดิบหลักคือ เอทิลีนจากโรงโอเลฟินส์ของบริษัทฯ ตามสัญญาซื้อขายระยะยาว
บริษัทฯ มีปริมาณเอทิลีนเพียงพอที่ส่งให้ TOCGC สำหรับการผลิตในปี 2554 TOCGC
มีอัตราการใช้กำลังการผลิตเฉลี่ยทั้งปีที่ 68% ของกำลังการผลิต
เนื่องจากมีการหยุดการผลิตตามแผน เพื่อบำรุงรักษาเครื่องจักรอุปกรณ์ประจำปี เป็นระยะเวลา 43
วัน และ EA ใช้วัตถุดิบหลักคือ เอทิลีนออกไซด์ (EO) ซึ่งผลิตจาก TOCGC
ตามสัญญาซื้อขายระยะยาว โดย TOCGC มีปริมาณเอทิลีนออกไซด์เพียงพอที่ส่งให้ EA
สำหรับการผลิตในปี 2554 EA มีอัตราการใช้กำลังการผลิตเฉลี่ยทั้งปีที่ 52% ของกำลังการผลิต
โดยได้หยุดผลิตเพื่อบำรุงรักษาเครื่องจักรอุปกรณ์ประจำปี เป็นระยะเวลา 46 วัน ตาม TOCGC

ปัจจุบัน TEX ใช้วัตถุดิบหลักคือ EO จาก TOCGC ตามสัญญาซื้อขายระยะยาว และ Fatty
Alcohol จาก ไทยแฟตตี้แอลกอฮอล์ จำกัด หรือนำเข้า สำหรับการผลิตในปี 2554 TEX
เดินเครื่องผลิตอย่างเต็มที่ และได้มีการหยุดผลิตระยะเวลา 35 วัน ตาม TOCGC
และแผนบำรุงรักษาเครื่องจักรอุปกรณ์ประจำปี

4.5.4 การดำเนินงานเพื่อลดผลกระทบต่อสิ่งแวดล้อม

TOCGC มุ่งเน้นการป้องกันปัญหาสิ่งแวดล้อมตั้งแต่ต้นทาง คือ
การออกแบบและก่อสร้างโรงงานให้เป็นไปตามมาตรฐานสากล ประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมาย
ด้วยความตั้งใจที่จะประกอบธุรกิจให้เติบโตอย่างยั่งยืน
และยังได้ส่งเสริมให้พนักงานมีความรู้และจิตสำนึกในด้านการคำนึงถึงผลกระทบต่อสิ่งแวดล้อมตลอดเวลา
โดย TOCGC ได้ร่วมกิจกรรมด้านการรักษาสิ่งแวดล้อมมาโดยตลอด เช่น
การเฝ้าระวังปริมาณความเข้มข้นสารเคมีในบรรยากาศ
คุณภาพอากาศที่ออกจากปล่องระบายและรอบโรงงาน คุณภาพน้ำทิ้งที่ระบายออกจากโรงงาน
ซึ่งมีการตรวจวัดให้สอดคล้องตามมาตรฐานที่กำหนด
ดำเนินการส่งกำจัดกากหรือวัสดุเหลือใช้ไปยังผู้รับบำบัดที่ได้รับอนุญาตถูกต้องตามกฎหมายโดยมีระบบติดตามตรวจสอบเส้นทาง
(GPS) เพื่อขจัดปัญหาลักลอบทิ้งขยะ
และการดำเนินการลดอัตราการรั่วไหลของสารระเหยอินทรีย์ระเหยง่าย (VOCs) โดยในระยะ 5
ปีที่ผ่านมาตั้งแต่เริ่มเดินเครื่อง
TOCGCได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด นอกจากนี้ TOCGC
ยังได้คำนึงถึงเรื่องความรับผิดชอบที่มีต่อสังคม (CSR:, Corporate Social
Responsibility)
โดยเข้าร่วมกิจกรรมกับชุมชนและสังคมตลอดปีที่ผ่านมาตามนโยบายของกลุ่มบริษัท PTTGC

ในส่วนของ EA ที่ได้มีการก่อสร้างโรงงานแล้วเสร็จด้วยความปลอดภัยเรียบร้อยแล้วนั้น
มุ่งเน้นการป้องกันปัญหาสิ่งแวดล้อมตั้งแต่ต้นทางเช่นกัน กล่าวคือ
ได้มีการออกแบบและก่อสร้างโรงงานให้เป็นไปตามมาตรฐานสากล คำนึงถึงการประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมาย
ด้วยความตั้งใจที่จะประกอบธุรกิจให้เติบโตอย่างยั่งยืน โดย EA
ได้ปฏิบัติตามรายงานวิเคราะห์ผลกระทบด้านสิ่งแวดล้อมและดำเนินการตามแผนงานอย่างดีมาโดยตลอด
เช่น การเฝ้าระวังปริมาณความเข้มข้นสารเคมีในบรรยากาศ
คุณภาพน้ำทิ้งที่ระบายออกจากโรงงานในช่วงก่อสร้าง
ซึ่งมีการตรวจวัดให้สอดคล้องตามมาตรฐานที่กำหนด ทั้งนี้ EA
ได้ให้ความสำคัญกับกิจกรรมที่ส่งเสริมด้านความรับผิดชอบต่อสังคม (CSR:, Corporate Social
Responsibility) โดยเข้าร่วมกิจกรรมกับชุมชนและสังคมตามนโยบายของกลุ่มบริษัท PTTGC
ทั้งนี้ในระยะ 3
ปีที่ผ่านมาตั้งแต่เริ่มเดินเครื่องได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด

สำหรับ TEX ได้มีการออกแบบโรงงาน
โดยป้องกันปัญหาผลกระทบจากสิ่งแวดล้อมตั้งแต่เริ่มโครงการ
โดยได้จัดทำรายงานด้านการศึกษาผลกระทบสิ่งแวดล้อมโครงการโรงงานผลิตอีทอกซีเลท
และได้รับการอนุมัติโครงการจากสำนักงานนโยบายและแผนทรัพยากรธรรมชาติและสิ่งแวดล้อม
เมื่อโรงงานเริ่มเดินเครื่อง
ก็ได้มีการจัดทำรายงานผลการปฏิบัติตามมาตรการป้องกันและลดผลกระทบสิ่งแวดล้อม
และมาตรการติดตามตรวจสอบคุณภาพสิ่งแวดล้อมทุกๆ 6 เดือนตามข้อกำหนดของกฎหมายทุกประการ
พร้อมทั้งคำนึงถึงผลกระทบต่อสิ่งแวดล้อมเสมอมา จากการควบคุมคุณภาพน้ำทิ้ง
อากาศให้ได้ตามมาตรฐานตามที่กฎหมายกำหนด ทั้งนี้ในระยะ 5
ปีที่ผ่านมาได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด

4.5.5 จุดเด่นของธุรกิจในรอบปี 2554

นอกจาก TOCGC จะคำนึงถึงผลกระทบต่อสิ่งแวดล้อมแล้ว TOCGC
ยังให้ความสำคัญกับเรื่องพลังงานโดยดำเนินธุรกิจในเชิงอนุรักษ์พลังงานด้วยการนำประโยชน์จากการออกแบบโรงงานมาควบคุมการเดินเครื่อง
เช่น
ตรวจสอบการแลกเปลี่ยนความร้อนที่เกิดขึ้นจากเครื่องปฏิกรณ์เคมีให้มีการถ่ายเทความร้อนที่อัตราการผลิตสูงสุด
ลดการพึ่งพาไอน้ำส่วนที่ต้องนำเข้ามาจากโรงงานผลิตไอน้ำ,
เพิ่มการหมุนเวียนสารร้อนที่มีค่าความร้อนแฝงมาใช้ถ่ายเทความร้อนในขั้นตอนการผลิต,
การสำรวจหาอุปกรณ์การผลิตและลดใช้ไฟฟ้าที่เกินความจำเป็น, การจัดเวลาเพื่อลด Peak
ไฟฟ้าของการเดินเครื่องปั๊มน้ำขนาดใหญ่ เป็นต้น อีกทั้ง TOCGC
ยังคงรักษาระดับการแข่งขันในตลาดได้เป็นอย่างดี

EA ให้ความสำคัญกับการดำเนินการจัดทำระบบ ISO 9000, ISO 14001 และ TIS/OHSAS
18001 ซึ่งได้รับการรับรองจาก สรอ. เรียบร้อยแล้ว อีกทั้ง EA
ได้คำนึงถึงผลกระทบต่อสิ่งแวดล้อมโดยไม่มีของเสียทางอากาศออกสู่บรรยากาศ

TEX ยังคงรักษาระดับความสามารถในการแข่งขันไว้ได้เป็นอย่างดี
โดยมียอดสั่งซื้อผลิตภัณฑ์จากลูกค้าอย่างต่อเนื่องตลอดทั้งปี
และเดินเครื่องโรงงานได้อย่างเต็มศักยภาพ
รวมทั้งได้ริเริ่มโครงการต่างๆที่ช่วยในเรื่องการลดการใช้พลังงาน และเพิ่มประสิทธิภาพในการผลิต
เป็นต้น

4.6 กลุ่มธุรกิจผลิตภัณฑ์เคมีเพื่อสิ่งแวดล้อม (Green Chemicals Business Unit)

4.6.1 ลักษณะผลิตภัณฑ์

ผลิตภัณฑ์เคมีเพื่อสิ่งแวดล้อม คือ ผลิตภัณฑ์ที่ใช้วัตถุดิบจากธรรมชาติ อาทิ น้ำมันปาล์ม
น้ำมันในเมล็ดปาล์ม น้ำมันพืช หรือไขมันสัตว์ เป็นวัตถุดิบหลักในการผลิต
โดยผลิตภัณฑ์เคมีเพื่อสิ่งแวดล้อมที่ได้ สามารถนำไปผลิตผลิตภัณฑ์ต่อเนื่องต่างๆ ได้มากมาย
ทั้งในอุตสาหกรรมสุขอนามัยส่วนบุคคล อุตสาหกรรมยา ฯลฯ
ทั้งนี้มีบริษัทอยู่ในกลุ่มธุรกิจผลิตภัณฑ์เคมีเพื่อสิ่งแวดล้อมของบริษัทฯ รวมทั้งสิ้น 6 บริษัทอัน
ประกอบด้วยบริษัทย่อย 2 บริษัท คือ บริษัท ไทยโอลีไอเคมี จำกัด หรือ TOL (ถือหุ้นโดยบริษัทฯ
100%) และ บริษัท ไทยแฟตตี้แอลกอฮอลส์ จำกัด หรือ TFA ซึ่ง TOL ถือหุ้น 100%
และมีบริษัทร่วมทุนระหว่างบริษัท ปตท. เคมิคอล อินเตอร์เนชั่นแนล ไพรเวท จำกัด
ซึ่งเป็นบริษัทในเครือของบริษัทฯกับพันธมิตรทางธุรกิจอีกจำนวน 4 บริษัท ได้แก่ บริษัท Emery
Oleochemicals (M) Sdn. Bhd. หรือ Emery ซึ่งเป็นบริษัทร่วมทุนกับบริษัท ไซม์ ดาร์บี้
แพลนเทชั่น จำกัด (มาเลเซีย)โดยมีสัดส่วนการถือหุ้นเท่ากันที่ร้อยละ 50 บริษัท Myriant
Corporation ซึ่งเป็นบริษัทร่วมทุนกับผู้ถือหุ้นเดิมของ Myriant โดยมีสัดส่วนการถือหุ้นที่ร้อยละ
46 บริษัท NatureWorks LLC ซึ่งเป็นบริษัทร่วมทุนกับ Cargill Inc ประเทศสหรัฐอเมริกา
ในสัดส่วนการถือหุ้นเท่ากันที่ร้อยละ 50 (ปัจจุบันบริษัทฯ อยู่ระหว่างการดำเนินการเข้าซื้อหุ้น)
และบริษัท ไบโอสเปคตรัม จำกัด (Bio Spectrum)โดยบริษัทฯได้ร่วมลงทุนกับกลุ่มบริษัท
Inventa Technology (S) Pte Ltd ประเทศสิงคโปร์ ในสัดส่วนร้อยละ 75:25
โดยการลงทุนในธุรกิจผลิตภัณฑ์เคมีเพื่อสิ่งแวดล้อมสามารถแบ่งประเภทธุรกิจได้ 3
ประเภทดังต่อไปนี้

กลุ่ม Value Added Oleochemicals

(1) เมทิลเอสเทอร์ (Methyl Ester) เป็นผลิตภัณฑ์เคมีเพื่อสิ่งแวดล้อมขั้นพื้นฐาน (Basic
    Oleochemicals) โดยใช้สารเมทิลเอสเทอร์ (B100)
    ผสมกับน้ำมันดีเซลเพื่อผลิตไบโอดีเซล (B3 หรือ B5) ที่มีคุณภาพตามมาตรฐานยุโรป
    (EN14214) โดยเมทิลเอสเทอร์จะช่วยเพิ่มประสิทธิภาพในน้ำมันดีเซล
    ทั้งในด้านคุณสมบัติการหล่อลื่น เพิ่มประสิทธิภาพการเผาไหม้ของเครื่องยนต์
    ช่วยยืดอายุการใช้งานของเครื่องยนต์
    และที่สำคัญคือช่วยลดมลภาวะหรือผลกระทบต่อสิ่งแวดล้อม

(2) แฟตตี้แอลกอฮอลส์ (Fatty Alcohol) เป็นผลิตภัณฑ์เคมีเพื่อสิ่งแวดล้อมขั้นพื้นฐาน
    ซึ่งใช้เป็นสารตั้งต้นที่สำคัญที่ใช้ต่อยอดไปสู่อุตสาหกรรมสุขอนามัยส่วนบุคคล โดยในปัจจุบัน TFA
    เป็นผู้ผลิตแฟตตี้แอลกอฮอลส์แต่ผู้เดียวในประเทศไทย
    ซึ่งสามารถทดแทนการนำเข้าจากต่างประเทศได้เป็นมูลค่ามหาศาล

(3) กลีเซอรีน (Glycerin)
    เป็นผลิตภัณฑ์พลอยได้จากกระบวนการผลิตผลิตภัณฑ์เคมีเพื่อสิ่งแวดล้อม
    กลีเซอรีนสามารถนำไปใช้ในอุตสาหกรรมยา อุตสาหกรรมอาหาร
    และอุตสาหกรรมสุขอนามัยส่วนบุคคล

(4) แฟตตี้แอซิด (Fatty Acid) เป็นผลิตภัณฑ์เคมีเพื่อสิ่งแวดล้อมขั้นพื้นฐานที่ผลิตได้จากบริษัท
    Emery ในประเทศมาเลเซีย สามารถนำไปใช้ในอุตสาหกรรมสุขอนามัยส่วนบุคคล สบู่ และ
    เครื่องสำอาง

(5) เคมีเพื่อสิ่งแวดล้อมชนิดพิเศษ (Specialty Oleochemicals)
    เป็นผลิตภัณฑ์ที่ได้จากการนำผลิตภัณฑ์เคมีเพื่อสิ่งแวดล้อมขั้นพื้นฐานไปผ่านกระบวนการต่อเนื่อง
    เคมีเพื่อสิ่งแวดล้อมชนิดพิเศษสามารถนำไปใช้ในอุตสาหกรรมต่างๆ มากมาย
    ครอบคลุมตั้งแต่อุตสาหกรรมสารทำความสะอาด อุตสาหกรรมสุขอนามัยส่วนบุคคล
    ผลิตภัณฑ์หล่อลื่นและอุตสาหกรรมพลาสติก ตัวอย่างผลิตภัณฑ์เคมีเพื่อสิ่งแวดล้อมชนิดพิเศษได้แก่
    ไตรอะเซติน กรดโอโซน สารเติมแต่งพลาสติก และสารเคมีที่ใช้สำหรับขุดเจาะน้ำมัน
    ทั้งนี้บริษัท EMERY เป็นผู้ผลิตผลิตภัณฑ์เคมีเพื่อสิ่งแวดล้อมชนิดพิเศษดังกล่าว

กลุ่ม Food and Nutraceuticals

(6) สารแคโรทีนอยด์ เป็นผลิตภัณฑ์ที่สกัดจากสารธรรมชาติ
    โดยเกิดจากการนำน้ำมันปาล์มเพื่อมาผลิตเป็นสารเมทิลเอสเตอร์และนำเข้ากระบวนการเพื่อทำการสกัดสีและทำให้เป็นสารแคโรทีนอยด์เข้มข้นทั้งในรูปแบบของเหลวและผง
    เพื่อที่นำไปใช้ในอุตสาหกรรมอาหารและผลิตภัณฑ์สุขภาพสำหรับใช้เป็นสีเติมแต่งอาหาร
    โดยจะดำเนินการโดยบริษัท ไบโอสเปกตรัม จำกัด
    โดยปัจจุบันอยู่ในระหว่างการพิจารณาทบทวนรายละเอียดในการก่อสร้างหน่วยผลิต

กลุ่ม Bioplastics/Biochemicals

(7) เคมีชีวภาพ (Bio based chemicals) และ พลาสติกชีวภาพ (Bio plastic)
    เป็นการนำผลิตภัณฑ์จากธรรมชาติมาเป็นวัตถุดิบเพื่อแปรรูปเพื่อเป็นสารตั้งต้น อาทิ น้ำตาล
    ชานอ้อย มันสำปะหลัง ข้าวโพด มาเข้ากระบวนการเพื่อผลิตเป็น Polylactic Acid หรือ
    Polylactide (PLA), Succinic Acid, Lactic Acid และ 3-Hydroxypropionic
    Acid (3-HPA) ซึ่งเป็นสารตั้งต้นที่นำไปผลิตเป็นพลาสติกชีวภาพ ทั้งนี้บริษัท NatureWorks
    (บริษัทฯ อยู่ระหว่างการดำเนินการเข้าซื้อหุ้นในสัดส่วน 50%) และ Myriant
    จะเป็นผู้ผลิตผลิตภัณฑ์ดังกล่าวในอนาคต
    โดยปัจจุบันบริษัทฯเป็นเจ้าของเทคโนโลยีและกำลังดำเนินการเตรียมการเพื่อผลิตเชิงพาณิชย์ในอนาคต

4.6.2 ตลาดและภาวะการแข่งขัน

4.6.2.1 นโยบายและลักษณะการตลาดของผลิตภัณฑ์

(ก) กลยุทธ์ทางธุรกิจ

ปัจจุบันตลาดมีความต้องการผลิตภัณฑ์ที่เป็นมิตรกับธรรมชาติและสิ่งแวดล้อมเพิ่มมากขึ้น
เนื่องจากความตื่นตัวเรื่องสิ่งแวดล้อมและปัญหาการขาดแคลนและผันผวนของราคาผลิตภัณฑ์ปิโตรเคมี
ซึ่งคาดว่าเทคโนโลยีและเคมีเพื่อสิ่งแวดล้อมจะเข้ามาทดแทนผลิตภัณฑ์และเทคโนโลยีในปัจจุบันในเวลาอันใกล้
ส่งผลให้นานาประเทศตื่นตัวในเรื่องการหาพลังงานทดแทน
การลดการใช้สารสังเคราะห์พร้อมทั้งหาสารทดแทนที่มีส่วนประกอบหรือใช้วัตถุดิบจากธรรมชาติ
แนวโน้มของผู้บริโภคทั่วโลกจึงมีความต้องการในการใช้โภคภัณฑ์ที่มีส่วนประกอบหรือผลิตจากวัตถุดิบจากธรรมชาติที่สามารถสร้างทดแทนขึ้นใหม่ได้เพิ่มขึ้น
บริษัทฯได้มีความตระหนักถึงความสำคัญและแนวโน้มการเติบโตของอุตสาหกรรมเคมีเพื่อสิ่งแวดล้อม
จึงได้มีการขยายธุรกิจผ่านการร่วมทุนถึง 4 บริษัทคือ Emery, Bio Spectrum, Myriant และ
NatureWorks อันส่งผลให้บริษัทฯ
มีธุรกิจที่ครอบคลุมและสามารถตอบสนองความต้องการของตลาดในส่วนนี้ได้อย่างมีประสิทธิภาพ
โดยมีฐานการผลิตและช่องทางการจัดจำหน่ายครอบคลุมในเกือบทุกทวีปทั่วโลก

[]

ที่มา: บริษัทฯ

(ข) ลักษณะลูกค้า

กลุ่ม Value Added Oleochemicals

1. ผลิตภัณฑ์เมทิลเอสเทอร์

เนื่องจากสารเมทิลเอสเทอร์ นั้นเป็นสารที่ใช้ผสมกับน้ำมันดีเซลเพื่อผลิตไบโอดีเซล
ลูกค้าหลักของผลิตภัณฑ์เมทิลเอสเทอร์ จึงได้แก่ ผู้ผลิตและโรงกลั่นน้ำมันในประเทศ เช่น บริษัท
ปตท. จำกัด (มหาชน) บริษัท เชฟรอน (ไทย) จำกัด บริษัท เอสโซ่ (ประเทศไทย) จำกัด
(มหาชน) และ บริษัท ไทยออยล์ จำกัด (มหาชน)

2. ผลิตภัณฑ์แฟตตี้แอลกอฮอลส์

ประเทศไทยเป็นฐานการผลิตหลักของผลิตภัณฑ์อนามัยส่วนบุคคล บริษัทผู้ผลิตระดับโลก เช่น
บริษัทยูนิลีเวอร์ บริษัทพีแอนด์จี และ บริษัทคอลเกต ต่างมีฐานการผลิตในประเทศไทย
โดยลูกค้าหลักของผลิตภัณฑ์แฟตตี้แอลกอฮอลส์ คือ บริษัทไทยอีทอกซิเลท จำกัด (TEX)
ซึ่งนำแฟตตี้แอลกอฮอลส์ไปเป็นสารตั้งต้นในการผลิต แฟตตี้แอลกอฮอลส์อีทอกซิเลท
ที่นำไปใช้เป็นวัตถุดิบในการผลิต สารซักล้าง น้ำยาล้างจาน และแชมพู
ของบริษัทผู้ผลิตผลิตภัณฑ์อนามัยส่วนบุคคล
นอกจากนี้ทางบริษัทฯได้ทำการส่งออกผลิตภัณฑ์แฟตตี้แอลกอฮอลส์เพื่อขายในตลาดต่างประเทศด้วย

3. กลีเซอรีน

ลูกค้าหลักของผลิตภัณฑ์กลีเซอรีนส่วนใหญ่จะเป็นลูกค้าในตลาดต่างประเทศ
โดยมีสัดส่วนระหว่างตลาดส่งออกและตลาดในประเทศอยู่ที่ ร้อยละ 70 ต่อร้อยละ 30
การขายผลิตภัณฑ์กลีเซอรีนนั้นจะทำการขายผ่านตัวแทนจำหน่าย (Distributor) เป็นหลัก

4. เคมีเพื่อสิ่งแวดล้อมชนิดพิเศษ

Azelaic Acid และ Pelargonic Acid ในกลุ่ม Ozone นำไปใช้ในอุตสาหกรรม
Adhesives, Fiber , Film, Synthetic lubricant เป็นต้น
ซึ่งส่วนใหญ่เป็นส่วนประกอบในการผลิต Performance products อาทิ Polyurethane,
Synthetic Rubbers, Polyester เป็นต้น เช่นเดียวกันกับผลิตภัณฑ์ Plastics Additives
โดยนำไปผลิตผลิตภัณฑ์หลากหลาย อาทิ Foamed Sheet, Fitting, Injection moulding
เป็นต้น สำหรับ Oilfield Chemicals เป็นสารเคมีที่ใช้ในอุตสาหกรรมสำรวจและขุดเจาะน้ำมัน
ซึ่งช่วยให้การทำงานมีประสิทธิภาพและมีความปลอดภัยมากขึ้น

กลุ่ม Food and Nutraceuticals

1. แคโรทีนอยด์

สารแคโรทีนอยด์เป็นสารธรรมชาติเพื่อใช้ในอุตสาหกรรมแต่งสีผลิตภัณฑ์
ซึ่งในปัจจุบันมีแนวทางในการจัดจำหน่ายผ่านสัญญาระยะยาวกับผู้ผลิตรายใหญ่ในตลาดนานาชาติ ที่มี
Know-How และชื่อเสียงในการแต่งสีให้กับผลิตภัณฑ์ชนิดต่างๆ
โดยบริษัทฯจะดำเนินธุรกิจในลักษณะเป็นผู้จัดหาวัตถุดิบเพื่อการผลิต
ทั้งนี้จะมุ่งเน้นกลุ่มที่มีความต้องการผลิตภัณฑ์จากธรรมชาติเพื่อใช้เป็นวัตถุดิบในการผลิตเป็นหลัก

  กลุ่ม Bioplastics/Biochemicals

1.  เคมีชีวภาพ (Bio based chemicals) และ พลาสติกชีวภาพ (Bio plastic)

จากปริมาณความต้องการที่เพิ่มขึ้นอย่างมากของผลิตภัณฑ์เคมีชีวภาพและพลาสติกชีวภาพ ทำให้
ความต้องการผลิตภัณฑ์เพิ่มมากขึ้นทั้งในกลุ่มของ Biodegradable และ Durable
โดยสามารถนำไปผลิตตั้งแต่ผลิตภัณฑ์บรรจุภัณฑ์ จนถึงส่วนประกอบในอุตสาหกรรมยานยนตร์
ซึ่งในปัจจุบันผู้ผลิตสินค้ารายใหญ่หลายราย อาทิ Coca-Cola
ก็มีนโยบายที่จะใช้ผลิตภัณฑ์ชีวภาพสำหรับบรรจุภัณฑ์ของตนเอง
ทั้งนี้ในปัจจุบันหากพิจารณากำลังการผลิตสำหรับ PLA
ซึ่งเป็นปลายทางของผลิตภัณฑ์ของบริษัทฯนับว่ามีสัดส่วน 15% ในอุตสาหกรรมพลาสติกชีวภาพ

(ค) การจัดจำหน่ายและช่องทางการจัดจำหน่าย

การจัดจำหน่ายของผลิตภัณฑ์เมทิลเอสเทอร์ นั้นจะทำการจัดจำหน่ายโดยตรงกับลูกค้า
ซึ่งเป็นลูกค้าในประเทศเป็นหลัก โดยมีการทำสัญญาซื้อขายกันเป็นระยะเวลาที่แน่นอน
ในขณะที่ผลิตภัณฑ์เคมีเพื่อสิ่งแวดล้อมอื่นๆที่มีลักษณะเป็น Commodity Product เช่น
แฟตตี้แอลกอฮอลส์ และ กลีเซอรีน
จะทำการจัดจำหน่ายสองช่องทางทั้งโดยตรงและผ่านตัวแทนจำหน่าย
โดยมีการทำตลาดทั้งในประเทศและต่างประเทศ สำหรับ Emery
นั้นมีสำนักงานขายและฐานการผลิตกระจายอยู่ในหลายประเทศซึ่งเป็นช่องทางหลักในการกระจายสินค้าของบริษัทฯ

4.6.2.2 ภาวะการแข่งขัน

(ก) สถานการณ์ตลาด

กลุ่ม Value Added Oleochemicals

1. สถานการณ์ตลาดเมทิลเอสเทอร์

ในปี 2554
สถานการณ์เมทิลเอสเทอร์ในประเทศมีความผันผวนเป็นอย่างมากโดยเฉพาะอย่างยิ่งในช่วงต้นปีที่มีปัญหาเรื่องการขาดแคลนน้ำมันปาล์มดิบในประเทศ
ส่งผลให้รัฐบาลได้มีการยกเลิกการสนับสนุนน้ำมันไบโอดีเซลบี 5
และปรับให้เหลือการใช้ไบโอดีเซลบี 2 เกรดเดียวตั้งแต่เดือนมีนาคม
และเมื่อปริมาณน้ำมันปาล์มดิบในประเทศเพิ่มสูงขึ้นในช่วงปลายปีจึงมีการปรับให้ใช้ไบโอดีเซลบี 4
ในช่วงปลายปี ส่งผลให้ปริมาณความต้องการเมทิลเอสเทอร์โดยรวมในปี 2554 ลดลงเป็นอย่างมาก
อย่างไรก็ดีในปี 2555 ได้มีการบังคับใช้ไบโอดีเซลบี 5
ตั้งแต่เดือนมกราคมทำให้คาดว่าสถานการณ์ตลาดเมทิลเอสเทอร์ในประเทศจะปรับตัวไปในทิศทางที่ดีขึ้น
สำหรับตลาดต่างประเทศ
ความต้องการไบโอดีเซลมีน้อยกว่ากำลังการผลิตเช่นเดียวกับตลาดในประเทศ
โดยสถานการณ์เมทิลเอสเทอร์ในตลาดโลกนั้นมีความผันผวนจากราคาที่เพิ่มขึ้นอย่างมากของน้ำมันปาล์มและน้ำมันถั่วเหลืองที่ใช้เป็นวัตถุดิบในการผลิตเนื่องจากสภาวะอากาศที่เปลี่ยนไปทำให้พืชผลทางการเกษตรมีปริมาณน้อยกว่าที่คาดการณ์ไว้
ทั้งนี้การปรับตัวสูงขึ้นของราคาวัตถุดิบส่งผลให้ราคาเมทิลเอสเทอร์ปรับตัวอยู่ในระดับสูงด้วย สำหรับ
Emery Oleochemicals
คาดว่าการแข่งขันจากที่ผู้ประกอบการในทวีปยุโรปและประเทศสหรัฐอเมริกาที่ผลิตเมทิลเอสเทอร์จากไขมันสัตว์
(Tallow) จะยังคงมีอยู่อย่างต่อเนื่อง

อีกหนึ่งปัจจัยหลักที่มีผลต่อสถานการณ์เมทิลเอสเทอร์คือ
นโยบายและการสนับสนุนจากรัฐบาลในเรื่องของไบโอดีเซล
รัฐบาลในหลายๆประเทศได้มีการสนับสนุนให้ใช้ไบโอดีเซลเพิ่มขึ้น
ซึ่งจะส่งผลให้มีการใช้เมทิลเอสเทอร์มากขึ้น
การติดตามนโยบายพลังงานของประเทศต่างๆนั้นมีผลอย่างยิ่งในการที่จะทำนายภาวะอุปทาน
(Supply) อุปสงค์ (Demand) และสถานการณ์ของเมทิลเอสเทอร์ในตลาดได้ต่อไป
ทั้งนี้ทางบริษัทฯจะติดตามสถานการณ์ดังกล่าวอย่างใกล้ชิดเพื่อใช้เป็นข้อมูลในการแข่งขันต่อไป

2. สถานการณ์ตลาดแฟตตี้แอลกอฮอลส์

สถานการณ์ตลาดแฟตตี้แอลกอฮอลส์ในปี 2554 มีการปรับตัวสูงขึ้นอย่างต่อเนื่องจากปี 2553
จากความต้องการที่เพิ่มมากขึ้นโดยในช่วงต้นปีมีผู้ผลิตหลายรายในภูมิภาคเอเชียหยุดการผลิตพร้อมๆกันทำให้เกิดสภาวะขาดแคลนแฟตตี้แอลอฮอลส์โดยเฉพาะอย่างยิ่ง
Mid-Cut Alcohol ที่ใช้ในกลุ่มอุตสาหกรรมอนามัยส่วนบุคคล
อย่างไรก็ดีความต้องการแฟตตี้แอลอฮอลส์ในบางเกรดยังอยู่ในสภาวะที่ทรงตัวส่งผลให้ความต้องการในภาพรวมในปี
2554 ปรับตัวสูงไม่มากนัก ในภาพรวมความต้องการแฟตตี้แอลกอฮอลส์ทั่วโลกในปี 2554 อยู่ที่ 2.6
ล้านตันต่อปี ต่ำกว่ากำลังการผลิตรวมทั่วโลกซึ่งอยู่ที่ 3.8 ล้านตันต่อปี คิดเป็นร้อยละ 70

ปัจจัยที่มีนัยสำคัญต่อสถานการณ์ตลาดแฟตตี้แอลกอฮอลส์คือปริมาณและราคาของวัตถุดิบ
(น้ำมันในเมล็ดปาล์ม และน้ำมันมะพร้าว) โดยราคาของน้ำมันในเมล็ดปาล์มดิบ ได้ปรับตัวสูงขึ้น
และจะคงตัวอยู่ในระดับสูงต่อไปในปี 2555
ซึ่งราคาวัตถุดิบที่สูงขึ้นนั้นทำให้ผู้ผลิตบางรายต้องทำการลดกำลังการผลิตลงหรือทำหยุดการผลิตชั่วคราวเนื่องจากปัญหาทางด้านการเงิน
และการจัดการสินค้าคงคลัง
อย่างไรก็ตามเมื่อราคาวัตถุดิบสูงขึ้นก็จะส่งผลให้ราคาแฟตตี้แอลกอฮอลส์สูงขึ้นตามไปด้วย

การแข่งขันเรื่องราคาและคุณภาพของแฟตตี้แอลกอฮอลส์
มีอยู่ในระดับสูงและจะยังคงมีต่อไปในสภาวะการแข่งขันช่วงที่กำลังการผลิตมากกว่าความต้องการ
ทั้งนี้
บริษัทฯได้ทำการพัฒนาอย่างต่อเนื่องในการปรับปรุงคุณภาพและบริการของผลิตภัณฑ์แฟตตี้แอลกอฮอลส์
รวมถึงบริษัทฯ
ได้ทำการศึกษาเพื่อพัฒนาและลงทุนในผลิตภัณฑ์ปลายน้ำในกลุ่มเคมีเพื่อสิ่งแวดล้อมชนิดพิเศษต่อไป

สำหรับ Emery Oleochemicals นั้นคาดว่าสถานการณ์ตลาดโดยรวมในปี 2555
นั้นไม่น่าจะปรับตัวดีกว่าในปี 2554
ทั้งนี้เนื่องจากปัจจัยเสี่ยงของเศรษฐกิจในทวีปยุโรปและสหรัฐอเมริกาจะยังส่งผลให้ปริมาณความต้องการสินค้าลดน้อยลง
แต่ในทางกลับกันคาดว่าจะได้รับผลดีจากการเติบโตอย่างแข็งแกร่งของเศรษฐกิจในทวีปเอเชีย
ซึ่งอาจไม่ส่งผลดีต่อการปรับตัวของราคาผลิตภัณฑ์

3. สถานการณ์ตลาด Glycerin

กลีเซอรีนเป็นผลิตภัณฑ์พลอยได้จากการผลิตสารเมทิลเอสเทอร์ และแฟตตี้แอลกอฮอลส์
ซึ่งสถานการณ์ตลาดของเมทิลเอสเทอร์ และแฟตตี้แอลกอฮอลส์
จะส่งผลกระทบโดยตรงต่อราคากลีเซอรีน โดยในปี 2554 ความต้องการกลีเซอรีน
บริสุทธิ์มีแนวโน้มที่ดีขึ้นกว่าปี 2553 จากการพัฒนาผลิตภัณฑ์หลายชนิดที่ใช้กลีเซอรีนเป็นวัตถุดิบ เช่น
Epichlorohydrin (ECH) และ Propylene Glycol
และคาดว่าจะปรับตัวไปในทิศทางที่ดีขึ้นอย่างต่อเนื่องจากการพัฒนาผลิตภัณฑ์ใหม่ๆ
หลายชนิดที่ใช้กลีเซอรีนเป็นวัตถุดิบ

4. สถานการณ์ตลาดเคมีเพื่อสิ่งแวดล้อมชนิดพิเศษ (Specialty Chemcials)

ผลิตภัณฑ์หลักทางด้าน Ozone, Plastics และ Oilfield Chemicals
คาดว่าสถานการณ์โดยรวมยังคงอ่อนตัวจากปริมาณความต้องการโดยรวมทั่วโลกที่ลดลงและการเข้ามาของผู้ประกอบการรายใหม่ในประเทศจีน
ทำให้คาดว่าจะทำให้มีการแข่งขันที่สูงขึ้นในทวีปยุโรปและเอเชีย

กลุ่ม Food and Nutraceuticals

5. สถานการณ์สารแคโรทีนอยด์

สถานการณ์ในปัจจุบันนั้นสารแคโรทีนอยด์จากธรรมชาติเป็นสารที่มีมูลค่าสูงและมีการใช้อยู่ในวงจำกัด
โดยตลาดส่วนใหญ่ยังคงใช้สารสังเคราะห์ซึ่งมีราคาถูกกว่าแคโรทีนอยด์จากธรรมาชาติมาก
จึงอาจมีการแข่งขันทางด้านราคาหากต้องการขยายฐานการตลาดไปในตลาดดังกล่าว

  กลุ่ม Bioplastics/Biochemicals

6. สถานการณ์เคมีชีวภาพ (Bio based chemicals) และ พลาสติกชีวภาพ (Bio plastics)

ปัจจุบันปริมาณความต้องการปรับตัวเพิ่มขึ้นอย่างมีนัยสำคัญ
โดยภาพรวมของพลาสติกชีวภาพจะมีความต้องการอย่างมาก
ดังจะเห็นได้จากแผนการปรับเพิ่มกำลังการผลิตทั่วโลกของผลิตภัณฑ์ดังกล่าวคาดการณ์ว่าจะเติบโตขึ้นจาก
724,000 ตันต่อปีในปี 2553 เป็น 1,709,700 ตันต่อปีในปี 2558 และในส่วนของ PLA
คาดการณ์ว่าจะเพิ่มจาก 112,500 ตันต่อปีเป็น 216,000 ตันต่อปีในปี 2553 และ 2558
ตามลำดับ ทำให้คาดการณ์ถึงการเติบโตและการแข่งขันที่จะเพิ่มสูงขึ้น

(2) คู่แข่งขัน

คู่แข่งขันในตลาดโลกของผลิตภัณฑ์เคมีเพื่อสิ่งแวดล้อมทางด้าน Value Added Oleochemicals
ได้แก่ KLK, IOI, OLEON, และ WILMAR
บริษัทที่กล่าวมานั้นมีฐานการผลิตและช่องทางจัดจำหน่ายครอบคลุมทั่วโลก

สำหรับตลาดในประเทศ คู่แข่งขันที่สำคัญสำหรับผลิตภัณฑ์เมทิลเอสเทอร์ ได้แก่ บริษัทน้ำมันพืชปทุม
จำกัด และ บริษัท เพียวไบโอดีเซลจำกัด นอกจากนี้ยังมีอีกหลายบริษัทที่ผลิตเมทิลเอสเทอร์
สำหรับใช้ในการผลิตไบโอดีเซลโดยเฉพาะในภาคใต้ของประเทศไทยที่เป็นฐานในการปลูกปาล์ม

4.6.3 การจัดหาผลิตภัณฑ์หรือบริการ

(ก) ลักษณะการได้มาซึ่งผลิตภัณฑ์เพื่อจำหน่าย

(1) กำลังการผลิต

กำลังการผลิตติดตั้ง (Nameplate Capacity) ของ บริษัท ไทยโอลีไอเคมี จำกัด หรือ TOL,
บริษัท ไทยแฟตตี้แอลกอฮอลส์ จำกัด หรือ TFA และ Emery Oleochemicals (M) Sdn. Bhd.
หรือ Emery ในปี 2554 เป็นดังนี้

+--------------+-----------------------------+-------------------------+
| บริษัท         | ผลิตภัณฑ์                      | กำลังการผลิตติดตั้ง (ตันต่อปี)  |
+==============+=============================+=========================+
| TOL/TFA      | เมทิลเอสเทอร์ (Methyl Ester)  | 200,000                 |
|              |                             |                         |
|              | กลีเซอรีน (Glycerin)          | 31,000                  |
|              |                             |                         |
|              | แฟตตี้แอลกอฮอลส์ (Fatty        | 100,000                 |
|              | Alcohol)                    |                         |
+--------------+-----------------------------+-------------------------+
| Emery        | แฟตตี้แอซิท (Fatty Acid)       | 625,000                 |
|              |                             |                         |
|              | กลีเซอรีน (Glycerin)          | 142,000                 |
|              |                             |                         |
|              | แฟตตี้แอลกอฮอลส์ (Fatty        | 10,000                  |
|              | Alcohol)                    |                         |
|              |                             | 206,000                 |
|              | ผลิตภัณฑ์ต่อเนื่องแฟตตี้แอลกอฮอลส์   |                         |
|              | (Fatty Alcohol Derivatives) |                         |
+--------------+-----------------------------+-------------------------+
| NatureWorks  | PLA                         | 140,000                 |
+--------------+-----------------------------+-------------------------+

(2) การจัดหา สภาพปัญหาและผู้จำหน่ายวัตถุดิบ

วัตถุดิบหลักในการผลิต Value Added Oleochemicals คือ น้ำมันจากพืช และ น้ำมันจากสัตว์
วัตถุดิบหลักที่ใช้ผลิตในประเทศไทยสำหรับ TOL และ TFA คือ น้ำมันปาล์ม น้ำมันในเมล็ดปาล์ม
ที่ใช้ในการผลิต เมทิลเอสเทอร์ แฟตตี้แอลกอฮอลส์ และ กลีเซอรีน

การจัดซื้อน้ำมันปาล์มและน้ำมันในเมล็ดปาล์ม โดยทั่วไปจะทำการจัดซื้อจากภายในประเทศเท่านั้น
เพื่อเป็นการส่งเสริมเกษตรกรรมและอุตสาหกรรมต่อเนื่องในประเทศ
อย่างไรก็ตามน้ำมันในเมล็ดปาล์มนั้นมีปริมาณผลิตในประเทศไม่เพียงพอต่อการใช้ของ TOL และ
TFA เป็นบางช่วงเวลาทำให้ต้องมีการนำเข้าน้ำมันในเมล็ดปาล์ม หรือ น้ำมันมะพร้าว
จากมาเลเซีย และ อินโดนีเซียเป็นครั้งคราว ทั้งนี้ทางบริษัทฯ
มีนโยบายหลักที่จะใช้วัตถุดิบที่ผลิตได้ในประเทศไทยก่อนเป็นอันดับแรก

อีกปัญหาสำคัญที่พบในการจัดซื้อจัดหาน้ำมันปาล์มคือ ราคาที่ผันผวนของน้ำมันปาล์ม
เนื่องจากปริมาณผลผลิตปาล์ม และพืชน้ำมันหลายชนิดผันแปรตามสภาพดินฟ้าอากาศ
ส่งผลให้การจัดหาน้ำมันปาล์มเป็นไปได้ยากในช่วงที่แห้งแล้งหรือน้ำท่วมผิดปรกติ
อีกทั้งราคาน้ำมันปาล์มจะปรับตัวสูงขึ้นทำให้ต้นทุนของการผลิตในประเทศมีราคาสูงกว่าราคาผลิตภัณฑ์ในต่างประเทศ
ซึ่งทำให้การแข่งขันเป็นไปได้ยากมากขึ้น

4.6.4 การดำเนินงานเพื่อลดผลกระทบต่อสิ่งแวดล้อม

ผลิตภัณฑ์เคมีเพื่อสิ่งแวดล้อมเป็นผลิตภัณฑ์ที่ใช้วัตถุดิบจากธรรมชาติ และเป็นมิตรกับสิ่งแวดล้อม
บริษัทฯ มีนโยบายการใช้ทรัพยากรต่าง ๆ อย่างคุ้มค่าและมีประสิทธิภาพ
ตลอดจนควบคุมป้องกันให้เกิดผลกระทบต่อสิ่งแวดล้อมต่าง ๆ ให้น้อยที่สุด
บริษัทฯได้ดำเนินการด้านสิ่งแวดล้อมเป็นไปตามที่กฎหมายกำหนดอย่างเข้มงวด

4.6.5 จุดเด่นธุรกิจในรอบปี 2554

บริษัท TOL ยังคงได้รับการรับรองในระบบคุณภาพ ISO 9000,
มาตรฐานเกี่ยวกับการจัดการสิ่งแวดล้อม ISO 14000 หรือ Environmental Management
Systems (EMS), มาตรฐานอุตสาหกรรมไทย มอก.18000 (TIS 18000) และ
Occupational Health and Safety Assessment System (OHSAS 18000) ว่าด้วย
มาตรฐานอุตสาหกรรมด้านการจัดการอาชีวอนามัยและความปลอดภัย, ระบบ GMP (Good
Manufacturing Practice) ที่เป็นระบบพื้นฐานสำคัญเพื่อประกันความปลอดภัยของอาหาร และ
HACCP (Hazard Analysis and Critical Control Point)
ที่เป็นการใช้ระบบการวิเคราะห์อันตรายและจุดวิกฤตที่ต้องควบคุม
รวมถึงการรับรองจากสถาบันมาตราฐานฮาลาลแห่งประเทศไทย
ซึ่งการได้รับการรับรองในมาตรฐานเหล่านี้แสดงให้เห็นถึงความมุ่งมั่นที่บริษัทฯ
ได้ตระหนักถึงความสำคัญในเรื่องคุณภาพ, ความพึงพอใจของลูกค้า และด้านสิ่งแวดล้อม
ที่คลอบคลุมถึงการไม่ส่งผลกระทบต่อชุมชนรอบข้าง และการดูแลด้านอาชีวอนามัยความปลอดภัย
ของสุขภาพผู้รับเหมาและพนักงานทุกคน อย่างเสมอต้นเสมอปลาย

ด้านการตลาดและพาณิชย์ TOL สามารถรักษาส่วนแบ่งทางการตลาดเมทิลเอสเทอร์
ไว้ได้ในภาวะที่มีการแข่งขันสูง ขณะที่ TFA สามารถขายแฟตตี้แอลกอฮอลส์
ให้กับลูกค้าเพิ่มขึ้นเป็นจำนวนมาก โดยเฉพาะลูกค้ารายใหม่ในยุโรป
แสดงให้เห็นถึงคุณภาพและราคาที่สามารถแข่งขันได้ในสภาวะตลาดที่มีการแข่งขันสูง TOL และ
TFAได้ทำการปรับปรุงคุณภาพการผลิตอย่างต่อเนื่อง โดยได้ดำเนินโครงการเพิ่มประสิทธิภาพ และ
ลดค่าใช้จ่ายในการผลิต เช่น การประหยัดพลังงานในกระบวนการผลิต โดยเฉพาะไฟฟ้า และไอน้ำ
นอกจากนี้ได้มีการคิดค้นและเพิ่มมูลค่าผลิตภัณฑ์ เพื่อเป็นการตอบสนองความต้องการของลูกค้า
และเสริมสร้างความเชื่อมั่นในผลิตภัณฑ์ โดย TOL และ TFA
จะทำการปรับปรุงคุณภาพและการบริการไปอย่างต่อเนื่องเพื่อให้ลูกค้าเกิดความพึงพอใจสูงสุด

Emery ได้มีการขยายการผลิตโดยการลงทุนในส่วนของ Plastic Additive
โดยเป็นความร่วมมือระหว่าง Emery และ PTTGC ในการย้ายโครงสร้างโรงงานดังกล่าวจาก
PTTGC ที่ตั้งอยู่ ณ นิคมอุตสาหกรรมมาบตาพุด ประเทศไทยไปยังประเทศมาเลเซีย
และได้ทำการปรับปรุงเปลี่ยนแปลง ทำให้มีกำลังการผลิตเพิ่มขึ้นจากกำลังการผลิตที่กำหนดไว้เดิม
ซึ่งเป็นการสร้าง Synergy กับผู้ถือหุ้นและก่อให้เกิดประโยชน์สูงสุด

4.7 กลุ่มธุรกิจเคมีภัณฑ์ชนิดพิเศษ (High-Volume Specialty Business Unit)

  4.7.1 ลักษณะผลิตภัณฑ์

ผลิตภัณฑ์เป็นผลิตภัณฑ์ปิโตรเคมีขั้นกลาง ที่เป็นวัตถุดิบสำหรับการนำไปผลิตผลิตภัณฑ์ขั้นปลาย
ก่อนที่จะนำไปใช้เป็นส่วนประกอบสำคัญในอุตสาหกรรมต่อเนื่องอื่นๆ อาทิ อุตสาหกรรมยานยนต์
ธุรกิจก่อสร้าง พลาสติกวิศวกรรม เป็นต้น โดยในปัจจุบันมีบริษัทในกลุ่มทั้งสิ้น 2
บริษัทที่ดำเนินการลงทุนในธุรกิจ High Volume Specialty ได้แก่บริษัท พีทีที ฟีนอล จำกัด
(PPCL) ซึ่งบริษัทฯ ถือหุ้นร้อยละ 60 และบริษัท Perstorp Holding France SAS
ประเทศฝรั่งเศส (บริษัทฯ อยู่ระหว่างการดำเนินการเข้าซื้อหุ้นในสัดส่วน 51%)
โดยสามารถแบ่งประเภทผลิตภัณฑ์ที่บริษัทลงทุนได้ดังนี้

  ก) ฟีนอล (Phenol)

ฟีนอลเป็นสารตั้งต้นสำคัญในการผลิตเป็นสารบิสฟีนอล เอ (Bisphenol A, BPA) และ Eproxy
resin

  (ข) บิสฟีนอล เอ (BPA)

BPA เป็นสารตั้งต้นในการผลิตโพลิคาร์บอเนต (PC)
ซึ่งเป็นพลาสติกวิศวกรรมที่สามารถนำไปใช้ในอุตสาหกรรมต่าง ๆ มากมาย เช่น
อุตสาหกรรมชิ้นส่วนประกอบรถยนต์ อุตสาหกรรมคอมพิวเตอร์ อุตสาหกรรมผลิตแผ่น CD/DVD
และอุตสาหกรรมผลิตเครื่องใช้ในบ้าน เป็นต้น

(3) Toluene diisocyanate (TDI)

TDI เป็นผลิตภัณฑ์ปิโตรเคมีขั้นกลางที่ใช้ในการผลิตโฟม Polyurethane (PU)
ซึ่งเป็นพลาสติกประเภทหนึ่ง ที่มีความสำคัญในธุรกิจก่อสร้างและอุตสาหกรรมยานยนต์
โดยที่สามารถนำมาใช้เป็นฉนวนเพื่อลดการใช้พลังงานในอาคาร
และยังสามารถนำมาทำเป็นโฟมที่ใช้งานทั่วไปรวมถึงเบาะรถยนต์ได้

(4) Hexamethylene diisocyanate (HDI)

HDI เป็นผลิตภัณฑ์ปิโตรเคมีขั้นกลางที่ใช้ในการผลิตสารเคลือบผิวประเภท PU coating
ที่มีความสำคัญในธุรกิจก่อสร้างและอุตสาหกรรมยานยนต์ โดยสามารถนำมาใช้เพื่อเคลือบสีผิวไม้,
เฟอร์นิเจอร์, รถยนต์ ทำให้ชิ้นงานมีความคงทนต่อการขีดข่วนมากขึ้น

4.7.2 ตลาดและภาวะการแข่งขัน

  4.7.2.1 นโยบายและลักษณะการตลาด

PPCL มีนโยบายการจำหน่ายผลิตภัณฑ์ฟีนอลและอะซีโตน
ให้กับนายหน้าการค้าและผู้ประกอบการในประเทศและในภูมิภาคเอเชีย
โดยเฉพาะประเทศจีนและอินเดียที่มีความต้องการใช้ฟีนอลและอะซีโตนในปริมาณมาก
ด้วยราคาและเงื่อนไขทางการค้าที่สามารถแข่งขันกับ Supplier รายอื่นๆ ได้

ในส่วนของผลิตภัณฑ์บิสฟีนอล เอ ซึ่งเป็นผลิตภัณฑ์ต่อเนื่องในสายฟีนอล บริษัท
มีนโยบายจำหน่ายให้กับผู้ประกอบการทั้งในและต่างประเทศ
โดยตลาดหลักยังคงเป็นประเทศจีนที่มีความต้องการใช้บิสฟีนอล เอในปริมาณมาก

(ก) กลยุทธ์การแข่งขัน

กลยุทธ์ทางการตลาดของ PPCL คือ การมุ่งเน้นการเพิ่มและรักษาส่วนแบ่งการตลาด
โดยใช้จุดแข็งและความได้เปรียบในเชิงธุรกิจ เช่น ผลิตภัณฑ์คุณภาพสูง
ความได้เปรียบเรื่องสิทธิด้านภาษีในประเทศจีนและอินเดีย
มีพันธมิตรทางการค้าที่มีเครือข่ายการตลาดครอบคลุมทุกภูมิภาค มีแหล่งวัตถุดิบที่แน่นอนจากผู้ถือหุ้น
มีผู้บริโภครายใหญ่ในประเทศ รวมถึงมีการสร้างความสัมพันธ์อันดีกับลูกค้าอย่างต่อเนื่อง

(ข) ลักษณะลูกค้าและการจัดจำหน่าย

ผลิตภัณฑ์ของ PPCL เป็นผลิตภัณฑ์ที่ต้องนำไปดำเนินการผลิตต่อในผลิตภัณฑ์ปลายน้ำอื่นๆ เช่น ฟีนอลิก
เรซิน, บิสฟีนอล เอ, โพลีคาร์บอเนต, อีพ็อกซี เรซิ่น, เมทิลเมทาไครเลต
และสารทำละลายต่างๆ
โดยบริษัทมีการจำหน่ายผลิตภัณฑ์ให้กับลูกค้าโดยใช้ช่องทางการจัดจำหน่ายทั้งทางตรงและผ่านนายหน้าการค้า

  4.7.2.2 ภาวะการแข่งขัน

  (ก) สถานการณ์ตลาด

ตลาดสายฟีนอลในปี 2554 โดยรวมยังอยู่ในเกณฑ์ดี โดยเฉพาะตลาดฟีนอลในช่วงไตรมาส 1-3
ที่มีปัจจัยบวกมาสนับสนุน ได้แก่ 1) การเจริญเติบโตของสภาวะเศรษฐกิจโลก
โดยเฉพาะจากทวีปเอเชีย 2) อุปสงค์จากตลาดหลักเมืองจีนที่ยังอยู่ในเกณฑ์ดี 3)
อุปทานตึงตัวจากเหตุการณ์สึนามิที่ประเทศญี่ปุ่น
และการหยุดดำเนินการผลิตของโรงงานในภูมิภาคเพื่อซ่อมบำรุงประจำปีและโรงงานบางส่วนเกิดปัญหาในการผลิต
ทั้งจากโรงงานฟีนอลและบิสฟีนอล เอ โดยเฉพาะอย่างยิ่งในทวีปเอเชีย

อย่างไรก็ตาม ตั้งแต่ปลายไตรมาส 3 เป็นต้นมา สภาวะตลาดสายฟีนอลเริ่มกลับมาอ่อนตัวอีกครั้ง
โดยเฉพาะอย่างยิ่งตลาดบิสฟีนอล เอ
สาเหตุหลักมาจากนโยบายทางการเงินที่เข้มงวดของรัฐบาลจีน นอกจากนี้
ปัญหาหนี้สาธารณะในสหภาพยุโรป (EU) และสภาวะเศรษฐกิจที่อ่อนตัวของสหรัฐอเมริกา
ก็เป็นปัจจัยหลักที่กดดันให้ความต้องการสินค้าโดยรวมลดลง

ธุรกิจ TDI นั้นมีตลาดทั่วโลกประมาณ 1.8 ล้านตัน โดยมีการอัตราการเติบโตเฉลี่ย 4.6% ต่อปี
โดยปี 2553 เอเชียมีความต้องการ 822,000 ตันต่อปี เป็นตลาดขนาดใหญ่ที่สุด และเติบโตสูงสุด
คือ 6.4% และตลาดอันดับสองและสามคือ ยุโรปและตะวันออกกลาง (584,000 ตันต่อปี, เติบโต
3.8%) และสหรัฐอเมริกา (441,000 ตันต่อปี, เติบโต 2.0%) ตามลำดับ
การใช้งานส่วนใหญ่ของ TDI อยู่ในกลุ่มของ PU Foam สำหรับอุตสาหกรรมรถยนต์
เฟอร์นิเจอร์และอุปกรณ์สำนักงานต่างๆ

สถานการณ์ปี 2554 ภาวะเศรษฐกิจโดยรวมมีการฟื้นตัวอย่างต่อเนื่อง
โดยตลาดปิโตรเลียมและปิโตรเคมีในปี 2554 มีการฟื้นตัวขึ้น
แต่เนื่องจากราคาวัตถุดิบตั้งต้นมีการปรับเพิ่มขึ้นถึง 55% จากปี 2552 โดยราคาเฉลี่ยน้ำมันดิบ WTI
เฉลี่ยอยู่ที่ 79.52 เหรียญสหรัฐฯ ต่อบาร์เรล ราคาโทลูอีนเอเชียเฉลี่ยอยู่ที่ 1,072 เหรียญสหรัฐฯ
ต่อตัน ส่งผลทำให้ Margin ของผู้ผลิต TDI ลดลงจากปี 2552 ถึง 380 เหรียญสหรัฐฯ ต่อตัน
โดยที่ ราคาผลิตภัณฑ์ TDI เฉลี่ยปี 2554 อยู่ที่ 2,364 เหรียญสหรัฐฯ ต่อตัน (ที่มา : CMAI)

  (ข) คู่แข่งขัน

เนื่องจากโรงงานฟีนอลของ PPCL เป็นโรงงานผลิตฟีนอลเพียงแห่งเดียวในประเทศไทย
คู่แข่งในการดำเนินงานด้านการตลาดและการจำหน่ายผลิตภัณฑ์ในธุรกิจนี้ของบริษัท
จึงมีเพียงผู้ผลิตจากต่างประเทศเท่านั้น โดยเฉพาะผู้ผลิตในประเทศจีน สิงคโปร์ ญี่ปุ่น ไต้หวัน
และเกาหลีใต้ โดยผู้ผลิตฟีนอลและอะซีโตนรายใหญ่ของเอเชีย ได้แก่ กลุ่มบริษัท Mitsui
Chemicals, กลุ่มบริษัท Sinopec, Kumho P&B, Formosa Chemicals & Fibre
Corporation, LG Chem Co และ Chang Chun Petrochemical Co Ltd.

ในส่วนของธุรกิจบิสฟีนอล เอ ถึงแม้ว่าในประเทศไทยจะมีโรงงานบิสฟีนอล เอ จำนวน 2 แห่ง คือ
ของ PPCL และของบริษัท ไบเออร์ไทย จำกัด แต่เนื่องจากบริษัท ไบเออร์ไทย จำกัด
จะเป็นการใช้ภายใน (Captive Use) คือ นำบิสฟีนอล เอ
ที่ผลิตได้ไปผลิตต่อเป็นโพลีคาร์บอเนตเกือบทั้งหมด PPCL
จึงมีเพียงคู่แข่งจากผู้ผลิตต่างประเทศเท่านั้น ได้แก่ ผู้ผลิตในประเทศจีน สิงคโปร์ ญี่ปุ่น ไต้หวัน
และเกาหลีใต้ โดยผู้ผลิตบิสฟีนอล เอรายใหญ่ของเอเชีย ได้แก่ กลุ่มบริษัท Mitsui Chemicals,
Kumho P&B, Nan Ya Plastics Corp, Chang Chun Petrochemical Co Ltd.,
Mitsubishi Chemical Corp และ LG Chem Co

สำหรับ TDI และ HDIไม่มีผู้ผลิต TDI และ HDI ในประเทศไทย ผู้ผลิตที่สำคัญในยุโรปและเอเชีย
ได้แก่

(1) BASF

BASF ดำเนินการผลิต TDI และผลิตภัณฑ์อื่นๆที่เกี่ยวข้องกับการผลิตพลาสติก PU
โดยที่มีโรงงานผลิตอยู่ทั่วโลก จึงจัดได้ว่าเป็นคู่แข่งรายสำคัญ
เนื่องจากมีความได้เปรียบในด้านความใกล้ชิดกับลูกค้า

(2) Bayer

Bayer ดำเนินการผลิต TDI และ HDI และผลิตภัณฑ์อื่นๆที่เกี่ยวข้องกับการผลิตพลาสติก PU
โดยที่มีโรงงานผลิตอยู่ทั่วโลก จึงจัดได้ว่าเป็นคู่แข่งรายสำคัญ
เนื่องจากมีความได้เปรียบในด้านความใกล้ชิดกับลูกค้า
และมีการวิจัยและพัฒนาเพื่อความได้เปรียบด้านเทคโนโลยีการผลิต

  4.7.3 การจัดหาผลิตภัณฑ์หรือบริการ

  4.7.3.1 ลักษณะการได้มาซึ่งผลิตภัณฑ์เพื่อจำหน่าย

  (ก) กำลังการผลิต

สำหรับปี 2554 บริษัท พีทีที ฟีนอล จำกัด มีกำลังการผลิตติดตั้งสำหรับสารฟีนอล ปีละ 200,000
ตัน และสารอะซีโตน ปีละ 124,000 ตันต่อปี และมีกำลังการผลิต BPA ประมาณ 150,000 ตัน
โดยโรงงานฟีนอลและบีพีเอ ตั้งอยู่ในนิคมอุตสาหกรรมมาบตาพุด จังหวัดระยอง สำหรับบริษัทร่วมทุน
Perstorp Holding France SAS มีโรงผลิต TDI, HDI and Derivatives
ที่ดำเนินการผลิตในเชิงพาณิชย์ จำนวน 3 โรงงาน
ซึ่งตั้งอยู่ในประเทศฝรั่งเศสและประเทศสหรัฐอเมริกา โดยมีกำลังการผลิตและปริมาณการผลิต
ดังต่อไปนี้

+-------------------+--------+--------+-------------+----------------+
| บริษัท              | ผลิตภัณฑ์ | กำลัง   | ปริม         | อัตราการใช้ก     |
|                   |        | การผลิต | าณการผลิตจริง | ำลังการผลิต^(1/) |
|                   |        |        |             |                |
|                   |        | (พัน    | (พันตัน)      | (%)            |
|                   |        | ตันต่อปี) |             |                |
+-------------------+--------+--------+-------------+----------------+
| พีทีที ฟีนอล จำกัด     | Phenol | 200    | 231         | 115%           |
+-------------------+--------+--------+-------------+----------------+
| พีทีที ฟีนอล จำกัด     | A      | 124    | 144         | 116%           |
|                   | cetone |        |             |                |
+-------------------+--------+--------+-------------+----------------+
| พีทีที ฟีนอล จำกัด     | BPA    | 150    | 97          | 65%            |
+-------------------+--------+--------+-------------+----------------+
| Perstorp Holding  | TDI    | 125    | 100         | 80%            |
| France SAS        |        |        |             |                |
+-------------------+--------+--------+-------------+----------------+
| Perstorp Holding  | HDI    | 24     | 24          | 100%           |
| France SAS        | and    |        |             |                |
|                   | Deriv  |        |             |                |
|                   | atives |        |             |                |
+-------------------+--------+--------+-------------+----------------+
| Perstorp Holding  | Deriv  | 11     | 11          | 100%           |
| France SAS (US    | atives |        |             |                |
| plant)            |        |        |             |                |
+-------------------+--------+--------+-------------+----------------+

^(1/) อัตราการใช้กำลังการผลิต (%)
คำนวณโดยใช้ปริมาณการผลิตจริงหารด้วยกำลังการผลิตติดตั้ง (กำลังการผลิตติดตั้ง

คือกำลังการผลิตจากการออกแบบก่อสร้างโรงงาน)

(ข) การจัดหา สภาพปัญหาและผู้จำหน่ายวัตถุดิบ

ปัจจุบัน PPCL ใช้วัตถุดิบหลักคือเบนซีนและโพรพิลีนจากโรงโอเลฟินส์และอะโรเมติกส์ของบริษัทฯ
ตามสัญญาซื้อขายระยะยาว บริษัทฯ มีปริมาณเบนซีนและโพพิลีนเพียงพอที่ส่งให้ PPCL
สำหรับแผนการผลิตในปี 2554

4.7.4 การดำเนินงานเพื่อลดผลกระทบต่อสิ่งแวดล้อม

บริษัท พีทีที ฟีนอล จำกัด มุ่งเน้นการป้องกันปัญหาสิ่งแวดล้อมตั้งแต่ต้นทาง คือ
การออกแบบและก่อสร้างโรงงานให้เป็นไปตามมาตรฐานสากล ประหยัดพลังงาน
ควบคุมสิ่งที่จะก่อให้เกิดผลกระทบต่อสิ่งแวดล้อมให้อยู่ในมาตรฐานตามกฎหมาย
ด้วยความตั้งใจที่จะประกอบธุรกิจให้เติบโตอย่างยั่งยืนและยังได้ส่งเสริมให้พนักงานมีความรู้และจิตสำนึกในด้านการคำนึงถึงผลกระทบต่อสิ่งแวดล้อมตลอดเวลา
โดยบริษัทได้ร่วมกิจกรรมด้านการรักษาสิ่งแวดล้อมมาโดยตลอด เช่น
การเฝ้าระวังปริมาณความเข้มข้นสารเคมีในบรรยากาศ
คุณภาพอากาศที่ออกจากปล่องระบายและรอบโรงงาน
คุณภาพน้ำทิ้งที่ระบายออกจากโรงงานซึ่งมีการตรวจวัดให้สอดคล้องตามมาตรฐานที่กำหนด
ดำเนินการส่งกำจัดกากหรือวัสดุเหลือใช้ไปยังผู้รับบำบัดที่ได้รับอนุญาตถูกต้องตามกฎหมาย
และการดำเนินการลดอัตราการรั่วไหลของสารระเหยอินทรีย์ระเหยง่าย (VOCs) นอกจากนี้
บริษัทยังได้คำนึงถึงเรื่องความรับผิดชอบของบริษัทฯ ที่มีต่อสังคม (CSR: Corporate Social
Responsibility)
โดยเข้าร่วมกิจกรรมกับชุมชนและสังคมตลอดปีที่ผ่านมาตามนโยบายของกลุ่มปตท. และในปี 2554
บริษัทยังได้รับเกียรติบัตรรับรองการปฏิบัติตามมาตรฐานความรับผิดชอบของผู้ประกอบการอุตสาหกรรมต่อสังคม
(CSR-DIW) จากกรมโรงงานอุตสาหกรรม และรางวัล “ธงขาวดาวเขียว”
ซึ่งเป็นรางวัลที่มอบให้กับบริษัทที่มีการบริหารจัดการด้านสิ่งแวดล้อมและความปลอดภัย
รวมทั้งการตระหนักรับผิดชอบต่อสังคมอยู่ในเกณฑ์ดีเยี่ยม
จากการนิคมอุตสาหกรรมแห่งประเทศไทยด้วย

4.7.5 จุดเด่นของธุรกิจในรอบปี 2554

PPCL ยังคงรักษาระดับความสามารถในการแข่งขันไว้ได้เป็นอย่างดี
โดยมียอดสั่งซื้อผลิตภัณฑ์จากลูกค้าอย่างต่อเนื่องตลอดทั้งปี
และเดินเครื่องโรงงานได้อย่างเต็มศักยภาพ รวมทั้งได้ริเริ่มโครงการต่างๆ
ที่ช่วยในเรื่องการลดการใช้พลังงาน และเพิ่มประสิทธิภาพในการผลิต เป็นต้น

4.8 ธุรกิจการให้บริการและอื่น ๆ (Service & Others)

นอกเหนือจากกลุ่มธุรกิจทั้ง 7 กลุ่มข้างต้น บริษัทฯ
ยังได้ให้ความสำคัญกับธุรกิจและกิจกรรมที่สนับสนุนให้การดำเนินธุรกิจมีความมั่นคงและครบวงจรยิ่งขึ้น
โดยมีบริการด้านต่างๆ สำหรับกลุ่มบริษัทฯ และลูกค้าในกลุ่มอุตสาหกรรมปิโตรเคมีขั้นต่อเนื่อง ดังนี้

1.  ธุรกิจท่าเทียบเรือและคลังเก็บเคมีภัณฑ์ ดำเนินการผ่าน บริษัท ไทยแท้งค์เทอร์มินัล จำกัด
    (TTT)
    โดยให้บริการท่าเทียบเรือขนถ่ายและคลังเก็บเคมีภัณฑ์เหลวแก่ลูกค้าอุตสาหกรรมทั่วไปในนิคมอุตสาหกรรมมาบตาพุด
    ตามที่ได้รับสัมปทาน

2.  ธุรกิจการผลิตและจำหน่ายสาธารณูปโภค ดำเนินการผ่าน บริษัท พีทีที ยูทิลิตี้ จำกัด (PTTUT)
    เพื่อผลิตและจำหน่ายไฟฟ้า ไอน้ำ และน้ำอุตสาหกรรม ให้กับกลุ่มบริษัทฯ
    และโรงงานอุตสาหกรรมข้างเคียง

3.  ธุรกิจให้บริการบำรุงรักษาและการออกแบบวิศวกรรม ดำเนินการผ่าน บริษัท พีทีที
    เมนเทนแนนซ์ แอนด์ เอนจิเนียริง จำกัด (PTTME) เพื่อดําเนินธุรกิจบริการงานบำรุงรักษา
    งานออกแบบและวิศวกรรม งานก่อสร้าง งานเดินท่อ งานจัดหา
    งานวัสดุและงานบริหารงานผลิตให้กับบริษัทในกลุ่มปิโตรเลียมและปิโตรเคมีภายในนิคมอุตสาหกรรมมาบตาพุด
    และกลุ่มอุตสาหกรรมอื่นๆ ทั้งในประเทศไทยและภูมิภาคเอเชีย นอกจากนี้บริษัทฯ
    ยังได้ร่วมกับบริษัทในกลุ่ม ปตท. ลงทุนใน บริษัท พีทีที เอ็นเนอร์ยี่ โซลูชั่นส์ จำกัด (PTTES)
    เพื่อให้บริการที่ปรึกษาทางด้านเทคนิควิศวกรรม ในกลุ่ม ปตท.

4.  ธุรกิจให้บริการด้านความปลอดภัย อาชีวอนามัยและสิ่งแวดล้อม
    โดยเป็นการดำเนินการอย่างครบวงจรผ่าน บริษัท เอ็นพีซี เซ็ฟตี้ แอนด์ เอ็นไวรอนเมนทอล
    เซอร์วิส จำกัด (NPC S&E) เช่น การให้บริการฝึกอบรมด้านความปลอดภัย
    อาชีวอนามัยและสิ่งแวดล้อมทุกประเภท และบริการออกแบบและวางระบบป้องกันอัคคีภัย
    รวมทั้งเป็นที่ปรึกษาทางด้านการจัดทำระบบมาตรฐานการจัดการระบบคุณภาพ
    ระบบความปลอดภัย อาชีวอนามัยและสิ่งแวดล้อมตามมาตรฐานสากล เป็นต้น

5.  ธุรกิจให้บริการโครงสร้างสำหรับท่อขนส่ง ดำเนินการผ่าน บริษัท อิสเทิร์น ฟลูอิด
    ทรานสปอร์ต จำกัด (EFT)
    ซึ่งเป็นผู้ให้บริการโครงสร้างสำหรับท่อขนส่งกับผู้ประกอบการปิโตรเลียมและปิโตรเคมีในเขตนิคมอุตสหกรรมมาบตาพุดและพื้นที่ใกล้เคียง

6.  ธุรกิจให้บริการด้านเทคโนโลยีสารสนเทศ ดำเนินการผ่าน บริษัท พีทีที ไอซีที จำกัด
    (PTTICT) ซึ่งให้การบริการด้านเทคโนโลยีสารสนเทศและการสื่อสารให้แก่บริษัทในกลุ่ม
    ปตท.

7.  ธุรกิจให้บริการด้านการจัดหาแรงงาน ดำเนินการผ่าน บริษัท บิซิเนส เซอร์วิสเซส
    อัลไลแอนซ์ จำกัด (BSA) โดยให้บริการด้านการจัดหาแรงงานและจ้างเหมาบริการแก่ ปตท.
    และบริษัทในกลุ่ม ปตท.

8.  ธุรกิจการตลาดและซื้อขายผลิตภัณฑ์สุขภาพและโภชนาการ ดำเนินการโดย บริษัท
    ไบโอครีเอชั่น จำกัด หรือ BIO Creation บริษัทย่อยของบริษัทฯ
    ซึ่งจะดำเนินธุรกิจการให้บริการทางการค้า (Trading)
    ที่เกี่ยวกับผลิตภัณฑ์อนุพันธ์ของเมทิลเอมีน (Methylamines Derivatives)
    และผลิตภัณฑ์ที่เกี่ยวข้องในกลุ่มสุขภาพและโภชนาการ (Health & Nutrition) เช่น
    อุตสาหกรรมอาหารและอาหารเสริม (Food/Supplement)
    สารประกอบเพื่อสุขภาพและความงาม (Personal Care) และผลิตภัณฑ์พลอยได้อื่นๆ

9.  ธุรกิจการวิจัยพัฒนาด้านพลาสติกชีวภาพและเคมีชีวภาพ เพื่อเพิ่มศักยภาพการวิจัยและพัฒนา
    เพื่อเตรียมความพร้อมด้านผลิตภัณฑ์พลาสติกชีวภาพและเคมีชีวภาพ ได้มีการลงทุนโดยบริษัท
    ปตท. เคมิคอล อินเตอร์เนชั่นแนล จำกัด (CH Inter)
    ได้ดำเนินการเข้าซื้อหุ้นในสัดส่วนร้อยละ 46.4 ในบริษัท Myriant Corporation
    (Myriant) และอยู่ระหว่างการดำเนินการเข้าซื้อหุ้นของบริษัท NatureWorks LLC
    ของประเทศสหรัฐอเมริกา ในสัดส่วน 50%
    อีกทั้งยังอยู่ระหว่างเตรียมการจัดตั้งบริษัทร่วมทุนในภูมิภาคเอเชียตะวันออกเฉียงใต้
    เพื่อการร่วมมือด้านการวิจัยและพัฒนาเทคโนโลยีชีวภาพอุตสาหกรรม (Industrial
    Biotechnology) สำหรับการผลิตพลาสติกและเคมีภัณฑ์ชีวภาพในภูมิภาค

10. ธุรกิจปิโตรเคมีขั้นต่อเนื่องอื่น ๆ บริษัทฯ
    ยังมีผลิตภัณฑ์อื่นที่อยู่นอกเหนือจากกลุ่มธุรกิจผลิตภัณฑ์ทั้ง 7 กลุ่ม คือ ผงพลาสติกพีวีซี
    ซึ่งดำเนินการผลิตโดย VNT ซึ่งบริษัทฯ ถือหุ้นใน VNT ในสัดส่วนร้อยละ 24.98 ทั้งนี้ ณ สิ้นปี
    2554 VNT มีกำลังการผลิต PVC 280,000 ตันต่อปี

4.9 การดำเนินงานเพื่อลดผลกระทบต่อสิ่งแวดล้อม

บริษัท พีทีที โกลบอล เคมิคอล จำกัด (มหาชน) ยึดมั่นในการปฏิบัติตามมาตรฐาน ข้อกำหนด
และกฎหมายด้านสิ่งแวดล้อมอย่างเข้มงวด โดยมีการดำเนินงานที่สอดคล้องตามกฎหมายเป็นอย่างดี
จึงไม่มีค่าใช้จ่ายหรือค่าปรับจากการไม่ปฏิบัติตามหรือละเมิดข้อกำหนดตามกฎหมายด้านสิ่งแวดล้อม
ทั้งนี้ได้ดำเนินการตามระบบบริหารการจัดการด้านสิ่งแวดล้อม มาตรฐาน ISO 14001
มาใช้ในพื้นที่ปฏิบัติงานของบริษัท

บริษัทให้ความสำคัญต่อการป้องกันให้เกิดผลกระทบต่อสิ่งแวดล้อมต่างๆให้น้อยที่สุด
โดยกำหนดให้มีการควบคุมและป้องกันตั้งแต่ช่วงก่อนเริ่มดำเนินการ
จึงดำเนินการให้มีการศึกษาผลกระทบสิ่งแวดล้อมด้านต่างๆไว้ในรายงานการวิเคราะห์ผลกระทบสิ่งแวดล้อม
(Environmental Impact Assessment) อย่างละเอียด
พร้อมทั้งกำหนดมาตรการในการป้องกันและลดผลกระทบ
รวมถึงมาตรการติดตามตรวจสอบคุณภาพสิ่งแวดล้อมที่เหมาะสม

บริษัทได้ดำเนินงานด้วยนโยบายคุณภาพ ความมั่นคง ความปลอดภัย อาชีวอนามัยและสิ่งแวดล้อม
โดยตั้งอยู่บนพื้นฐานของความเป็นมาตรฐานสากลและหลักบรรษัทภิบาลจนได้รับการยกย่องและได้รับรางวัลเกียรติยศต่างๆ
ซึ่งเป็นเครื่องยืนยันถึงความมุ่งมั่นในการดำเนินกิจการโดยมุ่งสู่ความเป็นเลิศที่ยังคงสืบทอดมาจนปัจจุบัน
บริษัท พีทีที โกลบอล เคมิคอล จำกัด (มหาชน)
มีแผนกลยุทธ์การจัดการด้านสิ่งแวดล้อมที่คุ้มค่าทางด้านเศรษฐศาสตร์ควบคู่ไปกับการดำเนินธุรกิจของบริษัทในระยะยาว
โดยนำปรัชญาการบริหาร ที่เรียกว่า Eco-Efficiency
มาเป็นดัชนีชี้วัดสมรรถภาพด้านสิ่งแวดล้อมอย่างเป็นระบบและต่อเนื่อง อันประกอบด้วย การใช้น้ำ
(Water Consumption) การใช้พลังงาน (Energy Consumption)
กิจกรรมที่ก่อให้เกิดภาวะโลกร้อน (Global Warming Contribution)
สารที่ก่อให้เกิดการทำลายชั้นโอโซน (Ozone Depleting Substances)
และปริมาณการเกิดน้ำเสีย (Wastewater Generation)
โดยมุ่งเพื่อใช้ในการปรับปรุงการใช้ทรัพยากรและลดปริมาณของเสียที่เกิดขึ้นจากกระบวนการผลิต
เพื่อดำเนินธุรกิจที่เป็นมิตรต่อสิ่งแวดล้อม
ซึ่งส่งผลดีต่อการดำเนินธุรกิจและคุณภาพสิ่งแวดล้อมของประเทศ

เนื่องด้วยการมุ่งเน้นให้กลุ่มบริษัทมีการพัฒนาอย่างยั่งยืน
นอกจากการจัดการของเสียที่เกิดขึ้นจากกระบวนการผลิตและกิจกรรมต่างๆภายในโรงงานตามที่กฎหมายกำหนดอย่างเคร่งครัดแล้วนั้น
ยังมีการกำหนดเป้าหมายร่วมกับบริษัทในกลุ่มในการดำเนินการลดปริมาณของเสียนำไปฝังกลบจนเป็นศูนย์ภายในปี
2558 โดยเน้นแนวทาง 3R อันได้แก่ การจัดการลดของเสียที่แหล่งกำเนิด
การนำของเสียกลับมาใช้ซ้ำทั้งภายในและภายนอกโรงงาน และการนำกลับไปใช้ใหม่
โดยร่วมกับแนวความคิดในการใช้ Innovation Technology ที่เหมาะสมในปัจจุบัน
พร้อมทั้งการศึกษาวิจัยและพัฒนาเพื่อสร้างมูลค่าเพิ่มให้กับของเสีย
เป็นแนวทางการพัฒนาอุตสาหกรรมเชิงนิเวศน์ (Eco-Industry)
อีกทั้งสมัครใจเพิ่มมาตรการที่ดีกว่ากฎหมาย
โดยมีเกณฑ์การคัดเลือกผู้รับจัดการของเสียอุตสาหกรรมอย่างเข้มงวด เช่น
การเลือกวิธีการจัดการของเสียที่มีความเหมาะสมและมีความมั่นใจว่าสามารถจัดการได้จริง
การกำหนดให้ผู้รับขนส่งของเสียอันตรายของกลุ่มบริษัทต้องติดตั้งระบบการติดตามเส้นทางการเดินรถด้วยระบบดาวเทียม
(GPS) บนรถทุกคัน เพื่อป้องกันการลักลอบทิ้งของเสียโดยผิดกฎหมาย
และนำของเสียที่ไม่สามารถนำกลับมาใช้ได้ในโรงงานไปใช้ให้เกิดประโยชน์กับอุตสาหกรรมอื่นๆ

บริษัทเตรียมพร้อมกับความต้องการของตลาดสากล จึงได้ดำเนินการให้มีศึกษารอยเท้าคาร์บอน
(Carbon Footprint) ของผลิตภัณฑ์เม็ดพลาสติกโพลีเอทิลีนชนิดความหนาแน่นสูง (HDPE)
ของหน่วยงานปฏิบัติการผลิต HDPE I-1
โดยมีวัตถุประสงค์เพื่อประเมินปริมาณการปลดปล่อยคาร์บอนไดออกไซด์ของผลิตภัณฑ์เม็ดพลาสติกโพลีเอทิลีน
จำนวนทั้งสิ้น 11 ผลิตภัณฑ์
โดยได้มีการรับรองฉลากคาร์บอนฟรุตพริ้นจากองค์การบริหารจัดการก๊าซเรือนกระจก (อบก.)
ซึ่งเป็นหน่วยงานกลางของประเทศ
ซึ่งโครงการนี้ถือเป็นโครงการนำร่องสำหรับผลิตภัณฑ์อื่นๆของกลุ่มบริษัทต่อไป
แสดงถึงความเป็นผู้นำในธุรกิจปิโตรเคมีและธุรกิจต่อเนื่อง

นอกจากนี้ บริษัทมีมาตรการควบคุมมลพิษ (Pollution Prevention) ต่างๆ อาทิ
การอนุรักษ์คุณภาพอากาศในมาบตาพุดด้วยการควบคุมไอของสารอินทรีย์ระเหย (VOC)
จากถังเก็บผลิตภัณฑ์และการขนถ่ายทางรถยนต์ อีกทั้งจัดทำบัญชีปริมาณการระบายสาร VOC
และดำเนินการซ่อมบำรุงอุปกรณ์ให้มีการระเหยของสาร VOC สู่บรรยากาศน้อยที่สุด
การใช้เชื้อเพลิงสะอาดเพื่อลดการระบายก๊าซซัลเฟอร์ไดออกไซด์ (SO2)
การปรับปรุงระบบการเผาไหม้ของเครื่องกำเนิดไฟฟ้ากังหันก๊าซเพื่อลดการระบายก๊าซออกไซด์ของไนโตรเจน
(NOx)
เป็นที่น่ายินดีว่าโครงการผลิตเชื้อเพลิงสะอาดของบริษัทฯได้แล้วเสร็จก่อนกำหนดทำให้สามารถจำหน่ายน้ำมันดีเซลกำมะถันต่ำตามข้อกำหนดของยูโร
4 ได้ก่อนสิ้นปี 2554 ทำให้รถยนต์บางส่วนสามารถใช้น้ำมันเชื้อเพลิงที่เป็นมิตรกับสิ่งแวดล้อม
ลดมลพิษในอากาศของประเทศไทย และนอกจากนี้
บริษัทยังได้มีการจัดการด้านสิ่งแวดล้อมให้มีความโปร่งใส สามารถตรวจสอบได้
โดยติดตั้งเครื่องตรวจวัดคุณภาพอากาศอย่างอัตโนมัติแบบต่อเนื่องที่ปลายปล่องของโรงงานทุกปล่องและส่งข้อมูลไปที่ศูนย์เฝ้าระวังด้านสิ่งแวดล้อมของการนิคมอุตสาหกรรมมาบตาพุดต่อเนื่องตลอด
24 ชั่วโมง

บริษัท
ยังตระหนักถึงคุณค่าของแหล่งน้ำดิบในระยองจึงได้ดำเนินการติดตั้งระบบการนำน้ำในกระบวนการผลิตกลับมาใช้ใหม่ให้มากที่สุด
และลดการระบายน้ำทิ้งออกจากโรงงานโดยนำน้ำที่บำบัดแล้วบางส่วนกลับมาใช้ใหม่ในกิจกรรมต่างๆ
ของโรงงานและมีระบบการพักน้ำเพื่อตรวจสอบให้แน่ใจว่าน้ำทิ้งมีคุณภาพดีกว่าที่กฎหมายกำหนดก่อนจะระบายน้ำออกไปภายนอกโรงงาน

นอกจากนี้บริษัทฯ ยังได้จัดทำบัญชีกิจกรรมการปลดปล่อยก๊าซเรือนกระจกในองค์กร
ซึ่งจะเป็นการรวบรวมข้อมูลการปล่อยก๊าซเรือนกระจกของบริษัทฯ โดยกำหนดการเก็บข้อมูลแยกเป็น
Scope 1 เป็นการปลดปล่อยก๊าซเรือนกระจกจากกิจกรรมของบริษัทโดยตรง Scope 2
เป็นการปลดปล่อยก๊าซเรือนกระจกโดยผู้ผลิตไฟฟ้าและความร้อนที่ทางบริษัทซื้อเข้ามา และ Scope
3 เป็นการปลดปล่อยก๊าซเรือนกระจกโดยกิจกรรมที่เป็นผลจากกิจกรรมต่างๆ ของบริษัทฯ
ตามมาตรฐานสากล ISO 14064-1:2006
ซึ่งจะมีส่วนในการบริหารจัดการการปล่อยก๊าซเรือนกระจกของบริษัทอย่างมีประสิทธิภาพ
รวมทั้งสร้าง ทิศทางและนโยบายการลดความเสี่ยงของบริษัทฯ
ต่อการเปลี่ยนแปลงสภาพภูมิอากาศในอนาคต

บริษัทฯ ยังมีนโยบายในการอนุรักษ์พลังงาน และสิ่งแวดล้อมในกระบวนการผลิตต่างๆ เช่น
โครงการอนุรักษ์พลังงานในระบบบำบัดน้ำเสีย โครงการอนุรักษ์พลังงานในระบบผลิตน้ำสะอาด
และโครงการอนุรักษ์พลังงานในระบบน้ำหล่อเย็น
ซึ่งมีส่วนช่วยหาแนวทางและทางเลือกที่เหมาะสมในการอนุรักษ์พลังงานและลดการใช้สารเคมีในระบบ
โดยเป็นแนวคิดที่จะนำทรัพยากรธรรมชาติมาใช้ให้เกิดประโยชน์สูงสุด
และเป็นการพัฒนากระบวนการผลิตที่เป็นมิตรต่อสิ่งแวดล้อมอีกด้วย